title: কংক্রিট

text: ওয়ার্কিবিলিটি (Workability) হল ফ্রেশ (মাত্র তৈরী করা) কংক্রিটের একটি গুরুত্বপূর্ণ ধর্ম, যা দ্বারা পরিমাপ করা হয় এর কর্মযোগ্যতা। সাধারণত slump test এর মাধ্যমে কংক্রিটের ওয়ার্কিবিলিটি মাপা হয়। slump cone এর উচ্চতা ১২ ইঞ্চি, নিচের দিকের ব্যাস ৮ ইঞ্চি এবং উপরের দিকের ব্যাস ৪ ইঞ্চি। এটি কংক্রিট দ্বারা ভর্তি করে কোণটি উঠিয়ে ফেলা হয়, তারপর কংক্রিটের উচ্চতা ১২ ইঞ্চি থেকে কতটুকু কমল সেটি মাপা হয়। এ পরিমাপ সাধারণত ইঞ্চি, সেন্টিমিটার বা মিলিমিটারে প্রকাশ করা হয়। এ পরিমাণটি slump value নামে পরিচিত।


title: কংক্রিট

text: সাধারণত সিলিন্ডার বা ঘনক আকৃতির নমুনা নিয়ে ইউনিভারসাল টেস্টিং মেশিনে কংক্রিটের শক্তিমত্তা বের করা হয়। সিলিন্ডারের উচ্চতা ব্যাসের দ্বিগুন হয়। নমুনা হিসেবে ঘনক ব্যবহার করলে স্ট্রেন্থ একই উপাদানের সিলিন্ড্রিক্যাল নমুনা হতে বেশি দেখায়। এর কারণ হল দৈর্ঘ্য বরাবর দৈর্ঘ্য সংকোচনের কারণে প্রস্থ হ্রাস পায়। প্রস্থ বরাবর ইউসিসি মেশিনের সাথে তুলনামূলক বেশি ঘর্ষণের ফলে ঘনকে শক্তি বেশি দেখায়। বাংলাদেশে সাধারণত ASTM C39 অনুসারে ৪ ইঞ্চি ব্যাস এবং ৮ ইঞ্চি উচ্চতার সিলিন্ডার ব্যবহার করা হয়।


title: কংক্রিট

text: কিউরিং বলতে বোঝায় কংক্রিটকে পানি দিয়ে ভিজিয়ে রাখা। কংক্রিটের শক্তিমত্তা নির্ভর করে এর উপাদান সিমেন্টের সাথে পানির হাইড্রেশন বিক্রিয়ার উপর। তাই সাধারণভাবে কিউরিং ভাল হলে কংক্রিটের শক্তি বেশি হয়।


title: কংক্রিট

text: কংক্রিট সাধারণত compressive strength নিতে পারে কিন্তু tensile strength নিতে পারে না। tensile strength নেয়ার জন্য সাধারণত লোহা বা ইস্পাতের রিইনফোর্সমেন্ট রড দেয়া হয়। এ রড এবং কংক্রিট একত্রে সাধারণভাবে আরসিসি (reinforced cement concrete, RCC) নামে পরিচিত। এছাড়া কংক্রিটকে আগের থেকে compressive শক্তি প্রয়োগ করলে এটি কিছুটা Tensile Force নিতে পারে। এ ধরণের কংক্রিট প্রিস্ট্রেসড কংক্রিট নামে পরিচিত। ঢালাইয়ের আগে এবং পরে দুভাবেই প্রিস্ট্রেস দেয়া সম্ভব।


title: কংক্রিট

text: কংক্রিট নির্মাণকাজের একটি গুরুত্বপূর্ণ উপাদান। পাকা বাড়ি, দালান-কোঠা, পুল-কালভার্ট, এমনকী সড়ক নির্মাণে কংক্রিট অপরিহার্য। সম্প্রতি বিভিন্ন ধরনের মূর্তি, ম্যুরাল ও ভাস্কর্য নির্মাণেও কংক্রিট ব্যবহৃত হচ্ছে। এসফল্টের রাস্তার চেয়ে কংক্রিটের রাস্তার এককালীন নির্মাণ ব্যয় বেশি হলেও সাধারণত এটি তুলনামুলক বেশি টেকসই হওয়ায় গড়পড়তা খরচ কম। তাছাড়া উচ্চ গতির রাস্তা তৈরির জন্য কংক্রিট ব্যবহার করা হয়। স্টিল কাঠামোর চেয়ে কংক্রিটের কাঠামো তুলনামূলক বেশি অগ্নিসহ। তবে ভূমিকম্পে tensile লোড আসে বলে রিইনফোর্সমেন্ট না থাকলে শুধু কংক্রিট ভেঙে পড়ার আশংকা অনেক বেশি।


title: কংস

text: কংস দুষ্ট প্রকৃতির প্রজাপীরনকারী ভোজবংশীয় রাজা ছিলেন। তিনি মথুরারাজ উগ্রসেনের স্ত্রী পদ্মাবতী আর রাক্ষস দ্রুমিলের অবৈধ সহবাসের ফলে জন্মগ্রহণ করেন।মহারাজ উগ্রসেনের অজ্ঞাতে তার পরমাসুন্দরী স্ত্রী মহারাণী পদ্মাবতী সাথে রাক্ষসরাজ দ্রুমিল উগ্রসেনের ছদ্মবেশে শারীরিক সম্পর্ক স্থাপন করতে ইচ্ছা প্রকাশ করলেন। রানী পদ্মাবতী তাকে নিজের স্বামী ভেবে আপত্তি করলেন না। দ্রুমিল তার শয়নকক্ষে প্রবেশ করলেন। পুলক্সুখে মত্ত হয়ে সে আত্মপ্রকাশ করল। তাকে চিনেও পদ্মাবতী কিছু বললেন না। রাক্ষশের বীর্যে অন্তরসত্তা হলেন রানী। গরভাবস্থার শেষে জন্ম দিলেন এক পুত্রসন্তানের। নাম দেন কংস। রাক্ষসের ঔরসে জন্ম বলেই তিনি রাক্ষসস্বভাব প্রাপ্ত হলেন। তিনি মগধের রাজা জরাসন্ধের দুই কন্যা অস্তি ও প্রাপ্তিকে বিবাহ করেন। তিনি জরাসন্ধের সহায়তায় বৃদ্ধ পিতা রাজা উগ্রসেনকে বন্দি করে মথুরার রাজা হন। এসময় কংসের বোন দেবকীর সঙ্গে বসুদেবের বিবাহ হয়। বিবাহে উপস্থিত থাকা কালে তিনি দৈববাণী শুনতে পান যে দেবকীর অষ্টম সন্তান তাকে বধ করবে। তাই তিনি দেবকী ও বাসুদেবকে কারারুদ্ধ করেন। কারাগারে এঁদের পর পর ছয়টি সন্তান হয়, তাদের সকলকে কংস হত্যা করেন। সপ্তম সন্তান শ্রীবলরাম দেবকীর গর্ভ থেকে প্রতিস্থাপিত হন গোকুলবাসী বসুদেবের দ্বিতীয় স্ত্রী রোহিণীদেবীর গর্ভে। সেখানেই ভাদ্রমাসের পূর্ণিমায় তাঁর জন্ম হয়। ভাদ্র মাসের কৃষ্ণা অষ্টমী তিথিতে মধ্যরাতে কৃষ্ণ নামে অষ্টম পুত্রের জন্ম হয়। বংশ রক্ষার জন্য বসুদেব তক্ষুনি কৃষ্ণকে গোকুলে গোপরাজ নন্দের ঘরে গোপনে রেখে দেন। সেই রাতেই নন্দের স্ত্রী যশোদার কন্যা যোগমায়ারূপে জন্মগ্রহণ করেন দেবী মহাশক্তি। বসুদেব কৃষ্ণকে যশোদার ঘরে রেখে সদ্যোজাত কন্যা যোগ্মায়াকে নিয়ে মথুরায় প্রত্যাবর্তন করেন। কংস তখন যোগমায়াকে পাথরে নিক্ষেপ করে হত্যা করতে আদেশ দেন, কিন্তু যোগমায়া নিক্ষিপ্ত অবস্থায় আকাশে উঠে গিয়ে বলেন, তোমারে বধিবে যে, গোকুলে বাড়িছে সে।


title: কংস

text: কংস কৃষ্ণকে অনুসন্ধান করে হত্যা করার অনেক চেষ্টা করেন, কিন্তু সব ব্যর্থ হয়ে যায়। এর পর কংস যজ্ঞ করে কৌশলে কৃষ্ণকে মথুরায় আনয়ন করেন। এই অনুষ্ঠানে কংসের মল্লযোদ্ধারা কৃষ্ণের হাতে নিহত হয়। এতে কংস অত্যন্ত ক্রুদ্ধ হয়ে দুই ভাই কৃষ্ণ ও বলরামকে নির্বাশনে পাথাবার আদেশ দেন। এছাড়া তিনি নন্দকে বন্দি এবং উগ্রসেন ও বসুদেবকে হত্যা করার নির্দেশ দেন। এই আদেশ শোনার সঙ্গে সঙ্গে কৃষ্ণ কংসকে আক্রমণ করেন এবং সিংহাসন থেকে ছূঁড়ে মেরে হত্যা করেন। কংসের আট ভাই বাধা দিলে বলরাম তাদের হত্যা করেন। পরে কৃষ্ণ মাতামহ উগ্রসেনকে সিংহাসনে বসিয়ে মথুরায় শান্তি প্রতিষ্ঠা করেন।


title: কনজারভেটিভ পার্টি

text: কনজারভেটিভ পার্টি ব্রিটেনের একটি রাজনৈতিক দল। এটি ইউনিয়নিস্ট পার্টি হিসেবেও পরিচিত। পার্লামেন্টে সর্বদা ডানপন্থার অনুসারী এই দলটিকে অষ্টাদশ ও উনিশ শতকের টোরি(Tory) পার্টির উত্তরসূরি মনে করা হয়।


title: কনজারভেটিভ পার্টি

text: কনজারভেটিভ বা রক্ষণশীল শব্দটি ব্রিটেনে ১৮২৪ সালে প্রথম ব্যবহার করেন জর্জ ক্যানিং(George Canning: ১৭৭০-১৮২৭)। ১৮৩৪ সালে ট্যামওয়ার্থ মেনিফেস্টো(Tamworth MenifesTo) গ্রহণ করার পর থেকেই প্রকৃতপক্ষে এই দল্টি তার কাঠামোগত রূপ পরিগ্রহ করে। এই মৌলিক নীতি ও লক্ষ্যাদি সূত্রবদ্ধ করেন বেঞ্জামিন ডিজরেইলি(Benjamin Disraeli:১৮০৪-১৮৮১)। এই সব লক্ষ্যের অন্যতম হচ্ছে বিধিবদ্ধ আইন কঠোরভাবে অনুসরণ, ব্রিটিশ সাম্রাজ্যের রক্ষণ ও বিস্তার ঘটানো এবং জনগণের অবস্থার উন্নতি সাধন।


title: কনজারভেটিভ পার্টি

text: আইরিশ হোমরুল প্রশ্নে লিবারেল পার্টিতে ১৮৮৬ সালে ভাঙ্গন দেখা দিলে উইলিয়াম এওয়ার্ট গ্ল্যাডস্টোনের(William Ewart Gladstone:১৮৫৮-১৯২৩) বিরোধীরা কনজার্ভেটিভ দলে যোফ দেয়। এই সময় পর্যন্ত এটি সাধারণভাবে 'কনজারভেটিভ' ও 'ইউনিয়নিস্ট' পার্টি সিসেবেই পরিচিত ছিল।


title: কনজারভেটিভ পার্টি

text: কনজারভেটিভ পার্টি ১৮৯২ থেকে ১৮৯৫ এবং ১৮৯৫ থেকে ১৯০৫ সাল পর্যন্ত দু'বার ক্ষমতাসীন হয়। তবে শুল্ককরের ক্ষেত্রে সংস্কারের প্রশ্নে নিজেদের মধ্যে মতদ্বৈততা ও সুস্পষ্ট সামাজিক নীতির অভাবে দলটি সঙ্কটের সম্মুখীন হয়, ফলে দীর্ঘকাল ক্ষমতার বাইরে থাকে। অ্যান্ড্রু বোনার ল-র(Andrew Bonar Law:১৮৫৮-১৯২৩) নেতৃত্বে ১৯২২ সালে দলটি আবার ক্ষমতায় আসে।


title: কনজারভেটিভ পার্টি

text: ১৯৪৫ সালে কনজারভেটিভ পার্টি নির্বাচনে পরাজিত হবার পর থেকে গ্রহণ করেছে কিছুটা মধ্যপন্থী প্রগতিশীল ও কল্যাণমূলক রাষ্ট্রের নী্তি।


title: কনজারভেটিভ পার্টি

text: বিভিন্ন সময়ে যাঁরা দলটির নেতৃত্ব দিয়েছেন, তাঁদের মধ্যে রয়েছেন স্যার অ্যালেক ডগলাস-হিউম(Alec Douglas-Home), স্যার উইন্সটন চার্চিল, কুইন্টিন হগ(Quintin Hogg), এডওয়ার্ড হিথ প্রমুখ।


title: আনকমপ্লিকেটেড ফায়ারওয়াল

text: আনকমপ্লিকেটেড ফায়ারওয়াল () হল সহজে ব্যবহার উপযোগী একটি কম্পিউটার ফায়ারওয়াল। কমান্ড লাইন ইন্টারফেসে স্বল্প সংখ্যক সরল কমান্ড এবং আইপি টেবিল ব্যবহার করে এটি কনফিগার করা যায়।


title: আনকমপ্লিকেটেড ফায়ারওয়াল

text: আনকমপ্লিকেটেড ফায়ারওয়াল গ্রাফিকাল ইউজার ইন্টারফেস (জিইউএফডব্লিউ) হল আনকমপ্লিকেটেড ফায়ারওয়াল এর একটি গ্রাফিকাল ইউজার ইনটারফেস। উবুন্টু অপারেটিং সিস্টেম-এ ব্যবহার করার উদ্দেশ্যে এটি তৈরী করা হয়েছে।


title: আনকমপ্লিকেটেড ফায়ারওয়াল

text:
জিইউএফডব্লিউ এর মাধ্যমে উবুন্টুতে খুব সহজেই ফায়ারওয়াল ব্যবস্থাপনার কাজ করা যায়। পিটুপি কানেকশন, নির্ধারিত পোর্ট ব্লক করার মত সাধারণ কাজগুলির করার সুবিধা রয়েছে এখানে।
জিইউএফডব্লিউ একটি ইউএফডব্লিউ ভিত্তিক প্রোগ্রাম যা মূলত উবুন্টু ব্যবহার করার উদ্দেশ্যে তৈরী করা হয়েছে। তবে পাইথন, জিটিকে এবং জিইউএফডব্লিউ রয়েছে এমন অ্যান্য প্লাটফর্মেও এটি ব্যবহার করা যাবে।


title: প্রথম মুরাদ

text: প্রথম মুরাদ () () (ডাকনাম ফার্সি خداوندگار "খোদাওয়ান্দিগার", অর্থ "খোদাভক্ত") (২৯ জুন ১৩২৬, আমাসিয়া – ১৫ জুন ১৩৮৯, কসোভো যুদ্ধক্ষেত্র) ছিলেন উসমানীয় সুলতান। তিনি ১৩৬২ থেকে ১৩৮৯ সাল পর্যন্ত শাসন করেছেন। তিনি পূর্ববর্তী শাসক প্রথম ওরহানের পুত্র।


title: প্রথম মুরাদ

text: প্রথম মুরাদ এড্রিনোপল জয় করেন। তিনি এর নাম রাখেন এদির্ন। ১৩৬৩ সালে তিনি এই শহরে উসমানীয় সালতানাতের নতুন রাজধানী স্থাপন করেন। এরপর বলকান অঞ্চলের অধিকাংশ জয় করে তিনি দক্ষিণপূর্ব ইউরোপে উসমানীয় সীমানা বৃদ্ধি করেন। তিনি উত্তর সার্বিয়া ও বুলগেরিয়ার রাজা এবং সেসাথে বাইজেন্টাইন সম্রাট পঞ্চম জন পেলাইওলোগোসকে কর দিতে বাধ্য করেন। প্রশাসনিক কারণে মুরাদ সালতানাতকে দুইটি প্রদেশে ভাগ করেন। এদের একটি হল আনাতোলিয়া (এশিয়া মাইনর) এবং অন্যটি হল রুমেলিয়া (বলকান)। সার্বী‌য়দের বিরুদ্ধে লড়াইয়ের সময় মুরাদের মৃত্যুর ফলে উসমানীয়রা সামরিকভাবে তাদের রাজ্যবিস্তার স্থগিত করে এবং দুর্বল বাইজেন্টাইন সাম্রাজ্যের উপর মনোযোগ প্রদান করে।


title: প্রথম মুরাদ

text: মুরাদ আনাতোলিয়ায় শক্তিশালী কারামানি বেয়লিক এবং ইউরোপে সার্ব, আলবেনীয়, বুলগেরীয় ও হাঙ্গেরীয়দের বিরুদ্ধে লড়াই করেছেন। মুরাদের সেনাপতি ও রুমেলি প্রদেশের প্রথম গভর্নর লালা শাহিন পাশা ১৩৭১ সালের ২৬ সেপ্টেম্বর এড্রিনোপল থেকে তুর্কিদের বিতাড়িত করার উদ্দেশ্যে পরিচালিত একটি সার্ব অভিযান রুখে দেন। ১৩৮৫ সালে সোফিয়া উসমানীয়দের হস্তগত হয়। ১৩৮৬ সালে সার্বী‌য় শাসক লাজার প্লোচনিকের যুদ্ধে উসমানীয়দের পরাজিত করেন। ফলে উসমানীয়রা নিস অধিকার করতে সক্ষম হয়নি।


title: প্রথম মুরাদ

text:
১৩৮৯ সালে কসোভোর যুদ্ধে মুরাদের বাহিনী লাজারের নেতৃত্বাধীন সার্বী‌য় ও তার মিত্রদেরকে পরাজিত করে।
মুরাদ কখন ও কিভাবে নিহত হয়েছিলেন সে বিষয়ে ভিন্ন ভিন্ন সূত্রে ভিন্ন ভিন্ন বর্ণনা পাওয়া যায়। সমসাময়িক সূত্র অনুযায়ী যুদ্ধ শুরু হওয়ার পর লাজার ও মুরাদ উভয়ে যুদ্ধে নিহত হন। একটি পশ্চিমা সূত্র অনুযায়ী যুদ্ধ শুরু হওয়ার প্রথম দিকে মুরাদ সার্বী‌য় নাইট মিলোস ওবিলিচের ছুরিকাঘাতে নিহত হন। অধিকাংশ উসমানীয় বিবরণ লেখক লিখেছেন যে যুদ্ধ শেষ হওয়ার পর তিনি নিহত হন। অন্যান্যদের মতে যুদ্ধ শেষ হওয়ার পর নিজের তাবুতে তিনি খুন হন। যুদ্ধক্ষেত্রে সেনাদলের বাম পার্শ্বের নেতৃত্বে থাকা তার জ্যেষ্ঠ পুত্র প্রথম বায়েজীদ এরপর দায়িত্বগ্রহণ করেন।


title: প্রথম মুরাদ

text: ১৩৮৯ সালের ২০ মার্চ তারিখে ফ্লোরেন্সের সেনেট থেকে বসনিয়ার রাজাকে লেখা একটি চিঠিতে মুরাদের হত্যার বর্ণনা রয়েছে। এই বিবরণ অনুযায়ী বারোজন সার্বী‌য় সুলতানের দিকে অগ্রসর হয় এবং তাদের একজন (মিলোস ওবিলিচ বলে ধারণা করা হয়) সুলতানের তাবুর দিকে পৌছাতে সক্ষম হন ও সুলতানকে হত্যা করেন।


title: প্রথম মুরাদ

text: বিজিত এড্রিনোপল শহরে সরকার গঠন এবং ইউরোপে সীমানা বৃদ্ধি করে মুরাদ সালতানাত প্রতিষ্ঠা করেন। তিনি বলকানের অধিকাংশ অঞ্চল উসমানীয়দের অধীনে আনেন এবং বাইজেন্টাইন সম্রাটকে কর প্রদানে বাধ্য করেন। মুরাদ সাবেক উসমানীয় গোত্রকে সালতানাতে রূপান্তর করেন। ১৩৮৩ সালে তিনি সুলতান উপাধি ধারণ করেন এবং ইয়ানিসারি নিয়োগের প্রথা চালু করেন। তিনি "দিওয়ান" গঠন করেন, তিমার ও সামরিক বিচারক হিসেবে কাজাসকির প্রথা চালু করেন। এছাড়াও তিনি আনাদোলু (আনাতোলিয়া) এবং রুমেলি (ইউরোপ) প্রদেশ স্থাপন করেছেন।


title: হিপ ১৩০৪৪ বি

text: হিপ ১৩০৪৪ বি পৃথিবীর ছায়াপথে আবিষ্কৃত একটি গ্রহ যা একটি বিলীয়মান তারকা কেন্দ্র করে প্রতি ১৬.২ দিনে আবর্তিত হচ্ছে। ২০১০ খ্রিস্টাব্দের ১৯ নভেম্বর আবিষ্কৃত এই গ্রহটি আকৃতিতে বেশ বড়: বৃহস্পতি গ্রহের ১.২৫ গুণ। এর আগেও সৌরজগতের বাইরে প্রায় পাঁচ শত গ্রহের অবস্থান নির্ণীত হয়েছে কিন্তু দূরত্বের কারণে সেগুলো সম্পর্কে বেশী কিছু জানা যায় নি। সে হিসাবে হিপ ১৩০৪৪ বি-এর আবিষ্কার জ্যোতিবির্জ্ঞানীদের জন্য নভোমণ্ডল সম্পর্কে আরো তথ্য সংগ্রহের বিশেষ সুযোগ এনে দিয়েছে। তারকাটির হিপ ১৩০৪৪ নামে চিহ্নিত। এটি পৃথিবী থেকে প্রায় ২,০০০ আলোকবর্ষ দূরত্বে অবস্থিত বলে পরিমাপ করা হয়েছে।


title: প্রথম বায়েজীদ

text: প্রথম বায়েজীদ (, ) (ডাকনাম "ইলদিরিম" (উসমানীয় তুর্কি: ییلدیرم), "বজ্রপাত বা বজ্রকঠিন।") (১৩৬০ – ৮ মার্চ ১৪০৩) ছিলেন উসমানীয় সুলতান। তিনি ১৩৮৯ থেকে ১৪০২ সাল পর্যন্ত শাসন করেছেন। তিনি সুলতান প্রথম মুরাদ ও গুলচিচেক খাতুনের পুত্র। তিনি একটি সুবিশাল সেনাবাহিনী গড়ে তোলেন। তিনি কনস্টান্টিনোপলও আক্রমণ করেছিলেন তবে তাতে ব্যর্থ হন। ১৪০২ সালে আঙ্কারার যুদ্ধে তিনি তৈমুর লঙের কাছে পরাজিত ও বন্দী হন। বন্দী অবস্থায় ১৪০৩ সালের মার্চে তিনি ইন্তেকাল করেন।


title: প্রথম বায়েজীদ

text: কুতাহিয়ার গভর্নর হিসেবে বায়েজীদ প্রথম বড় দায়িত্বপালন শুরু করেন। কারামানিদের বিরুদ্ধে যুদ্ধে ক্ষিপ্রতার জন্য তিনি ইলদিরিম বা বজ্রপাত নামে পরিচিত হয়েছিলেন।


title: প্রথম বায়েজীদ

text: কসোভোর যুদ্ধে সুলতান প্রথম মুরাদ নিহত হওয়ার পর বায়েজীদ সিংহাসনে বসেন। এই যুদ্ধ জয়লাভের ফলে সার্বিয়া উসমানীয় সাম্রাজ্যের করদ রাজ্যে পরিণত হয়। ১৩৯০ সালে বায়েজীদ কসোভোর যুদ্ধে নিহত রাজা লাজারের কন্যা ওলিভেরা দিসপিনাকে বিয়ে করেন। লাজারের পুত্র স্টিফেন লাজারেভিচকে বায়েজীদ কিছু স্বায়ত্তশাসন প্রদান করে সার্বিয়ার নতুন শাসক নিযুক্ত করেন।


title: প্রথম বায়েজীদ

text: ১৩৯১ সালে সেনাপতি পাশায়িগিত স্কোপজা শহর অধিকারের পূর্ব পর্যন্ত উচ্চ সার্বিয়া প্রতিরোধ চালিয়ে যায়।


title: প্রথম বায়েজীদ

text: ইতিমধ্যে সুলতান আনাতোলিয়াকে তার শাসনাধীনে ঐক্যবদ্ধ করার কাজ শুরু করেন। ১৩৯০ সালের গ্রীষ্ম ও হেমন্তে বায়েজীদ আইদিন, সারুহান ও মেনতেশে বেয়লিক অধিকার করেন। ১৩৯০ সালের হেমন্ত ও শীতে বায়েজীদ অবশিষ্ট হামিদ, তেকে ও জেরমিয়ান বেয়লিক অধিকার করে নেন। পাশাপাশি আকশেহির ও নিগদে শহরও অধিকার করেন। তিনি কারামানের রাজধানী কোনিয়া অধিকার করেছিলেন। ১৩৯১ সালে তিনি কারামানের শান্তিপ্রস্তাব গ্রহণ করেন। এরপর বায়েজীদ উত্তরে কাসতামনুর দিকে অগ্রসর হয়ে শহরটি অধিকার করেন।


title: প্রথম বায়েজীদ

text: ১৩৮৯ সালে বায়েজীদ বুলগেরিয়া ও উত্তর গ্রিস জয় করেন। ১৩৯৪ সালে তিনি দানিউব নদী অতিক্রম করে ওয়ালাচিয়া আক্রমণ করেন। উসমানীয়দের সৈন্য সংখ্যা বেশি হলেও রোভিনের যুদ্ধে ওয়ালাচিয়ানরা জয়ী হয় ফলে বায়েজীদের বাহিনী অগ্রসর হতে পারেনি।


title: প্রথম বায়েজীদ

text: ১৩৯৪ সালে বায়েজীদ বাইজেন্টাইন সাম্রাজ্যের রাজধানী কনস্টান্টিনোপল অবরোধ করেন। দ্বিতীয় অবরোধের অংশ হিসেবে আনাদোলুহিসারি দুর্গ ১৩৯৩ থেকে ১৩৯৪ সালের মধ্যে নির্মিত হয় এবং ১৩৯৫ সালে দ্বিতীয়বার অবরোধ করা হয়। বাইজেন্টাইন সম্রাট দ্বিতীয় মানুয়েলের আগ্রহে বায়েজীদকে পরাজিত করার জন্য একটি নতুন ক্রুসেড সংগঠিত করা হয়। এই চেষ্টা ব্যর্থ হয়, ১৩৯৬ সালে হাঙ্গেরির রাজা সিগিসমুন্ডের নেতৃত্বে খ্রিষ্টান জোটবাহিনী নিকোপলিসের যুদ্ধে পরাজিত হয়। এই বিজয়ের স্মরণে বায়েজীদ বুরসায় বুরসা জামে মসজিদ নির্মাণ করেন।


title: প্রথম বায়েজীদ

text: কনস্টান্টিনোপলের অবরোধ ১৪০২ সাল পর্যন্ত চলে। বায়েজীদ পূর্ব দিকে তিমুরি সাম্রাজ্যের সাথে লড়াইয়ে জড়িয়ে পড়ার পর বাইজেন্টাইনরা অবরোধ থেকে নিস্কৃতি পায়। এসময় ইউরোপে উসমানীয় সাম্রাজ্য থ্রেস (কনস্টান্টিনোপল ব্যতীত), মেসিডোনিয়া, বুলগেরিয়া ও সার্বিয়ার অংশ জুড়ে ছিল। এশিয়ায় সাম্রাজ্য তোরোস পর্বতমালা পর্যন্ত বিস্তৃত ছিল। বায়েজীদের সেনাবাহিনী মুসলিম বিশ্বের অন্যতম শ্রেষ্ঠ হিসেবে বিবেচিত হত এবং বায়েজীদ মুসলিম বিশ্বের অন্যতম শক্তিশালী শাসক হিসেবে পরিচিত ছিলেন। ১৪০০ সালে মধ্য এশিয়ার শাসক তৈমুর লং আনাতোলিয়ার উসমানীয়দের অধীনে বেয়লিকগুলোকে নিজের পক্ষে আনেন। ১৪০২ সালের ২০ জুলাই সংঘটিত আঙ্কারার যুদ্ধে উসমানীয়রা পরাজিত হয় এবং বায়েজীদ বন্দী হন। অনেক লেখকের মতে তৈমুর বায়েজীদের সাথে দুর্ব্যবহার করেছিলেন। তবে তৈমুরের দরবারের লেখক ও ইতিহাসবিদের লেখা অনুযায়ী বায়েজীদের সাথে ভালো আচরণ করা হয়েছিল এবং তার মৃত্যুতে তৈমুর শোক পালন করেছিলেন। বায়েজীদের এক পুত্র মুস্তাফা চেলেবি তার সাথে বন্দী হন। তাকে ১৪০৫ সাল পর্যন্ত তিনি সমরকন্দে বন্দী ছিলেন।


title: প্রথম বায়েজীদ

text: বায়েজীদের পুত্র সুলাইমান চেলেবি, ঈসা চেলেবি, মুহাম্মদ চেলেবি ও মুসা চেলেবি যুদ্ধক্ষেত্র থেকে পালিয়ে যেতে সক্ষম হন। পরে সিংহাসন নিয়ে তাদের মধ্যে গৃহযুদ্ধ দেখা দেয়। মুহাম্মদ জয়ের পর প্রথম মুহাম্মদ হিসেবে সিংহাসনে বসেন।


title: প্রথম বায়েজীদ

text:
পাকিস্তান সেনাবাহিনীর ইলদারাম ব্যাটেলিয়ন নামক কমান্ডো ব্যাটেলিয়ন সুলতান বায়েজীদের নামে নামকরণ করা হয়েছে। তুরস্কের ইলদিরিম বায়েজীদ বিশ্ববিদ্যালয়ও তার নামে প্রতিষ্ঠিত হয়।
তৈমুরের কাছে বায়েজীদের পরাজয় পশ্চিমা লেখক, সুরকার ও শিল্পীদের কাছে জনপ্রিয় বিষয় হয়ে উঠে। তারা তৈমুর কর্তৃক বায়েজীদের বন্দী হওয়ার ঘটনাকে রূপদান করেন। ক্রিস্টোফার মার্লোর রচিত "ট্যাম্বারলেইন" নাটকটি ১৫৮৭ সালে লন্ডনে প্রথম মঞ্চস্থ হয়।


title: প্রথম বায়েজীদ

text: ১৬৪৮ সালে লন্ডনে "লা গ্রেন টামেরলেন এট বেজেজেত" নাটক মঞ্চস্থ হয়। ১৭২৫ সালে জর্জ ফ্র্যাডেরিক হান্ডেলের নাটক "টামেরলানো" লন্ডনে প্রথম মঞ্চস্থ হয়।


title: প্রথম বায়েজীদ

text: রবার্ট ই. হাওয়ার্ড‌ের লেখা "লর্ড অব সমরকন্দ" গল্পে বায়েজিদ কেন্দ্রীয় চরিত্র।


title: গেকোনিডি

text: গেকোনিডি সরীসৃপদের একটি বৈজ্ঞানিক পরিবার, যাতে রয়েছে ৯৫০টি প্রজাতির "গেকো"। এই গেকোদের মধ্যে আছে জেঠী (টিকটিকি ও স্বজাতীয় প্রাণী) ও তক্ষক।


title: মতলব উত্তর উপজেলা

text: মতলব উত্তর বাংলাদেশের চাঁদপুর জেলার একটি প্রশাসনিক এলাকা।


title: মতলব উত্তর উপজেলা

text: উত্তরে মুন্সিগঞ্জ জেলার গজারিয়া উপজেলা, দক্ষিণে চাঁদপুর জেলার মতলব দক্ষিণ উপজেলা, পূর্বে কুমিল্লা জেলার দাউদকান্দি উপজেলা, পশ্চিমে মুন্সিগঞ্জ ও শরিয়তপুরের ভেদরগঞ্জ উপজেলা অবস্থিত। জেলা সদর হতে এর দূরত্ব ৪৫ কি.মি.। এ উপজেলার আয়তন ২৭৭.৫৩ বর্গ কি.মি. এবং জনসংখ্যা ২,৯২,০৫৭, জন (প্রায়)। জনসংখ্যার ঘনত্ব ১,৮৪৮ জন (প্রতি বর্গ কি.মি.)। মোট ভোটার সংখ্যা ১,৯৯,২১০ জন (৩১/০১/২০১৩ পর্যন্ত)। জনসংখ্যা বৃদ্ধির হার ১.৩০%।


title: মতলব উত্তর উপজেলা

text: মতলব উত্তর উপজেলা চাঁদপুর-২ (মতলব উত্তর ও দক্ষিণ সংযুক্ত আকারে) আসন হিসেবে পরিচিত। উপজেলায় রয়েছে ১৪টি ইউনিয়ন, ১টি পৌরসভা, ৩১৯টি গ্রাম। নিম্নোক্ত ইউনিয়ন পরিষদগুলো নিয়ে এ উপজেলা গঠিত:


title: মতলব উত্তর উপজেলা

text:
১) বাগানবাড়ি
২) ষাটনল
৩) ফরাজীকান্দি ইউনিয়ন
৪) পুর্ব ফতেহপুর
৫) পশ্চিম ফতেহপুর
৬) ইসলামাবাদ
৭) কলাকান্দা
৮) মোহনপুর
৯) সাদুল্লাহপুর
১০) এখলাছপুর
১১) সুলতানাবাদ
১২) জহিরাবাদ
১৩) দূর্গাপুর
১৪) গজরা


title: মতলব উত্তর উপজেলা

text:
১টি পৌরসভা:-
(১) ছেঙ্গারচর পৌরসভা


title: মতলব উত্তর উপজেলা

text: মোঘল আমলে বর্তমান বাবু পাড়া ও পৈল পাড়া গ্রামদ্বয়ের উত্তর প্রান্তে গোমতীর শাখা ধনাগোদা নদীর তীরে অবস্থিত লালার হাট বাজারটি নদী ভাঙ্গনে বিলীন হলে কলাদী গ্রামের উত্তর প্রান্তে উপরোক্ত নদীর তীরে "বৈরাগীর হাট" নামে একটি বাজার জমে উঠে। যা দেখে ঈর্ষাণিত হয়ে ফরিদপুরের জমিদারের জমিদারী বেড়ে মতলব জমাদার বৈরাগীর হাটের দক্ষিণে পশ্চিম অংশে নিজ নামে আরেকটি বাজার মেলায়। কিছু কাল দুটি বাজারই তীব্র প্রতিযোগিতায় চলার পর জমাদারের হাট মতলব নামে জনপ্রিয়তা অর্জন করে। আর বৈরাগীর হাট নামটি বিলুপ্ত হয়। এভাবেই মতলব জমাদারের নাম অনুসারে মতলব এর নামকরণ করা হয়। ১৯১৮ সালের ৯ আগস্ট মতলব গেজেটভূক্ত হয়। গেজেট নম্বর ২৩৮।


title: মতলব উত্তর উপজেলা

text: ঐতিহাসিকদের মতে মতলব উপজেলার নামকরণ করা হয় প্রায় ১২০ বছর পূর্বে। হিন্দু প্রধান এলাকা হিসাবে এখানে অনেক বাউল, বৈরাগী ও তান্ত্রীদের আখড়া ছিল। ১৯০০ সালে গর্ভমেন্ট চাঁদপুর সার্কেল বিভক্ত করে মতলব সার্কেল সৃষ্টি করে। ফলে ২২টি ইউনিয়ন নিয়ে ঐ থানার অগ্রযাত্রা শুরু করে।


title: মতলব উত্তর উপজেলা

text: ২০০০ সালের ৩০ এপ্রিল ১টি পৌরসভা এবং ১৩টি ইউনিয়ন (পরবর্তীতে ১টি বৃদ্ধি) নিয়ে স্বতন্ত্র উপজেলা হিসেবে মেঘনা-ধনাগোদা নদী পরিবেষ্টিত দ্বীপাঞ্চল মতলব উত্তর উপজেলার যাত্রা শুরু হয়। পরবর্তীতে একই বছরের ৫ সেপ্টেম্বর মতলব উত্তর নব-সৃষ্ট উপজেলা হিসাবে কার্যক্রম শুরু করে। পাশ্ববর্তী মতলব উপজেলার উত্তর দিকে হওয়ার ফলে এ উপজেলার নামকরণ করা হয় "মতলব উত্তর"।


title: মতলব উত্তর উপজেলা

text: ১৯৭১ সালে মুক্তিযুদ্ধের সময় মতলব উত্তর উপজেলা সম্পূর্ণভাবে মুক্তিযোদ্ধাদের নিয়ন্ত্রনাধীন ছিল। পাকবাহিনী মাঝেমধ্যে এ উপজেলায় প্রবেশের চেষ্টা করলে মুক্তিযোদ্ধাদের সঙ্গে খণ্ডযুদ্ধ সংগঠিত হয়। মুক্তিযুদ্ধের সময় এ উপজেলার নিশ্চিন্তপুর গ্রামে যুদ্ধাহত মুক্তিযোদ্ধাদের জন্য একটি হাসপাতাল প্রতিষ্ঠিত হয়। এছাড়া উপজেলার হরিণায় রয়েছে মুক্তিযুদ্ধের স্মৃতিচিহ্ন গণকবর।


title: মতলব উত্তর উপজেলা

text: মতলব উত্তর উপজেলার প্রতি বর্গ কিলোমিটারে জনসংখ্যার ঘনত্ব ১,৮৪৮ জন। মোট জনসংখ্যা ২,৯২,০৫৭, জন (প্রায়)। এর মধ্যে পুরুষ ১৪০৭৫৩ জন (প্রায়) এবং মহিলা ১৫১৩০৪ জন (প্রায়)। জনসংখ্যা বৃদ্ধির হার ১.৩০%। মোট পরিবার (খানা) ৬৩,৭৮৪টি। মোট ভোটার সংখ্যা ১,৯৯,২১০ জন (৩১/০১/২০১৩ পর্যন্ত)। পুরুষ ভোটার ৯৮,২৩৪ জন এবং মহিলা ভোটার ১,০০৯৭৬ জন।


title: মতলব উত্তর উপজেলা

text: শিক্ষার হার ৭৩%, পুরুষ ৭২% এবং মহিলা ৭৬%।


title: মতলব উত্তর উপজেলা

text: মতলব উত্তর উপজেলার প্রধান অর্থনীতি কৃষি। চারদিকে নদী (মেঘনা ও ধনাগদা) বেষ্টিত উপজেলায় বাংলাদেশ পানি উন্নয়ন বোর্ড কর্তৃক নির্মিত বাঁধ কৃষির উন্নয়ন ও সম্প্রসারণে গুরুত্বপূর্ণ ভূমিকা পালন করছে। বর্তমানে ধনাগদা নদীর পানি দ্বারা কৃষিকাজ সম্পন্ন করা হয়। কৃষির পাশাপাশি এ উপজেলায় মৎস্য চাষ, পশু পালন, ক্ষুদ্র কুটির শিল্প ও ব্যবসা-বাণিজ্যের ব্যাপক সম্প্রসারণ চলছে।


title: মতলব উত্তর উপজেলা

text:
নীট ফসলী জমি ১৮৩৯০ হেক্টর, মোট ফসলী জমি ৩৯১০৩ হেক্টর, এক ফসলী জমি ৪৪২৯ হেক্টর, দুই ফসলী জমি ১০৭০২ হেক্টর, তিন ফসলী জমি ২০৪৩ হেক্টর, গভীর নলকূপ ১২৩টি, অ-গভীর নলকূপ ২৪২৩টি, শক্তি চালিত পাম্প ৪৮৮টি, বস্নক সংখ্যা ৫৪টি, বাৎসরিক খাদ্য চাহিদা ৭৮২৬৭ মে.টন, নলকূপের সংখ্যা ৪২৭৬টি।
পুকুরের সংখ্যা ৩৭৯৬টি, মৎস্য বীজ উৎপাদন খামার বেসরকারী ০৬টি, বাৎসরিক মৎস্য চাহিদা ৬,১৮০ মে.টন, বাৎসরিক মৎস্য উৎপাদন ৫,৫১৩ মে.টন।
উপজেলা পশু চিকিৎসা কেন্দ্র ০১টি, পশু ডাক্তারের সংখ্যা ০২ জন, কৃত্রিম প্রজনন কেন্দ্র ১৪টি, পয়েন্টের সংখ্যা ০৩টি, উন্নত মুরগীর খামারের সংখ্যা ১১টি, লেয়ার ৮০০ মুরগীর ঊর্ধ্বে ১০-৪৯টি মুরগী আছে, এরূপ খামার অসংখ্য, গবাদির পশুর খামার ২২টি, ব্রয়লার মুরগীর খামার ৯৬টি।


title: মতলব উত্তর উপজেলা

text: ভূমি ও রাজস্ব সংক্রান্ত: মৌজা ১৪৭টি, ইউনিয়ন ভূমি অফিস ১০টি, পৌর ভূমি অফিস ০১টি, মোট খাস জমি ৫৫৯৮.৮৬ একর, কৃষি ১৬৭.৩৯ একর, অকৃষি ১৫২৩.২২ একর, বন্দোবস্তযোগ্য কৃষি ১৪.৭১ একর (কৃষি), বাৎসরিক ভূমি উন্নয়ন কর (দাবি) সাধারণ= ৩৮,৬০,২৮০/- ও সংস্থা= ১,৮৮,০৪,৭৪৭/-, বাৎসরিক ভূমি উন্নয়ন কর (আদায়) সাধারণ= ২৭,৩১২/-,


title: মতলব উত্তর উপজেলা

text:
মাসভিত্তিক ২৪ ঘণ্টার গড় তাপমাত্রা:
ঢাকা থেকে কুমিল্লার দাউদকান্দি উপজেলার শ্রীরায়েরচর হয়ে বাগারবাড়ী ব্রীজ দিয়ে মতলব উত্তর উপজেলা পরিষদে আসতে হয়। চাঁদপুর থেকে মতলব দক্ষিণ উপজেলার উপর দিয়ে মতলব উত্তর উপজেলা পরিষদে আসতে হয়। এ উপজেলার চারদিক নদী বেষ্টিত। নদীর তীর ঘেঁষে বাংলাদেশ পানি উন্নয়ন বোর্ড কর্তৃক বেড়ী বাঁধ নির্মাণ করা হয়েছে। এক সময় নদীই ছিল মতলব উত্তর উপজেলায় যোগাযোগের প্রধান মাধ্যম। বর্তমানেও সীমিত আকারে মেঘনা ও ধনাগদা নদীর মাধ্যমে একস্থান থেকে অন্যস্থানে যাত্রী ও মালামাল পারাপার করা হয়। নারায়ণগঞ্জ থেকে লঞ্চযোগে ষাটনল লঞ্চ ঘাটে হয়ে মতলব উত্তর উপজেলায় আসা যায়। রেলপথে এ উপজেলার সাথে কোন যোগাযোগ নাই।
এ উপজেলায় বিলুপ্ত বা বিলুপ্তপ্রায় সনাতন বাহন পাল্কি, গরুর গাড়ি।


title: সং অফারিংস (ইংরেজি গীতাঞ্জলি)

text: সং অফারিংস (ইংরেজি ভাষা: Song Offerings) নোবেল পুরস্কার বিজয়ী বাঙ্গালী কবি রবীন্দ্রনাথ ঠাকুর বিরচিত "গীতাঞ্জলি" (ইংরেজি ভাষা: "Gitanjali") কাব্যগ্রন্থের ইংরেজী অনুবাদ। এটি ইংরেজি ভাষায় অনূদিত রবীন্দ্রনাথের প্রথম সংকলনগ্রন্থ যা ১৯১২ ক্রিস্টাব্দে লন্ডনে প্রথম প্রকাশিত হয়। এর কবিতাগুলি পাশ্চাত্যে খুবই সমাদৃত হয়। অনূদিত গ্রন্থটি প্রচ্ছদে Gitanjali (Song Offerings) নামাঙ্কিত। তবে ইংরেজি গীতাঞ্জলিতে বাংলা "গীতাঞ্জলি'র" একচ্ছত্র আধিপত্য নেই। রবীন্দ্রনাথ মূল "গীতাঞ্জলি'র" ১৫৭টি গান/কবিতা থেকে ইংরেজি গীতাঞ্জলিতে (Song Offerings) মাত্র ৫১টি স্থান দিয়েছেন। বাকি ৫২টি বেছে নিয়েছেন "গীতিমাল্য", "নৈবেদ্য", "খেয়া", "শিশু", "কল্পনা", "চৈতালি", "উৎসর্গ", "স্মরণ" ও "অচলায়তন" থেকে। গীতিমাল্য থেকে ১৬টি, নৈবেদ্য থেকে ১৫টি, খেয়া থেকে ১১টি, শিশু থেকে ৩টি, কল্পনা থেকে ১টি, চৈতালি থেকে ১টি, উৎসর্গ থেকে ১টি, স্মরণ থেকে ১টি এবং অচলায়তন থেকে ১টি কবিতা/গান নিয়ে তিনি ইংরেজি গীতাঞ্জলির বিন্যাস করেছেন। অর্থাৎ ইংরেজি গীতাঞ্জলিতে মূল বাংলা "গীতাঞ্জলি" সহ মোট ৯টি গ্রন্থের কবিতা বা গানের সমাবেশ রয়েছে।


title: সং অফারিংস (ইংরেজি গীতাঞ্জলি)

text: ১৯১২ খ্রিস্টাব্দের শুরুর দিকে রবীন্দ্রনাথের জাহাজযোগে লণ্ডন যাওয়ার কথা ছিল। যাত্রার পূর্বে তিনি অর্শ রোগের কারণে অসুস্থ হয়ে পড়েন এবং পদ্মা নদীতে নৌকায় বিশ্রাম নিতে শুরু করেন। এ সময় তিনি তাঁর গীতাঞ্জলি কাব্যগ্রন্থ থেকে সহজ ইংরেজিতে অনুবাদ শুরু করেন। পরবর্তীতে গীতাঞ্জলি ৫২টি এবং গীতিমাল্য, নৈবেদ্য, খেয়া প্রভৃতি আরো নয়টি কাব্যগন্থ থেকে ৫১টি - সর্বমোট ১০৩টি কবিতার অনুবাদ নিয়ে একটি পাণ্ডুলিপি তৈরি করেন। এই পাণ্ডুলিপি সঙ্গে করে রবীন্দ্রনাথ ২৭ মে ১৯১২ বোম্বাই বন্দর থেকে বিলেত যাত্রা করেন। যাত্রকালে আরো কিছু কবিতা অনুবাদ করে সংযোজন করেন। তিনি লন্ডনে পৌঁছান ১৬ জুন। এ সময় উইলিয়াম রোটেনস্টাইনের সঙ্গে সাক্ষাৎ হয় এবং পাণ্ডুলিপিটি তাকে দেয়া হয়। তিনি টাইপ করিয়ে পাণ্ডুলিপিটি কবি ইয়েটস সহ আরো কয়েকজন কাব্যবোদ্ধাকে প্রদান করেন। ১৯১২ খ্রিস্টাব্দের শেষের দিকে লণ্ডনে ইন্ডিয়া সোসাইটি কর্তৃক গ্রন্থটি প্রকাশিত হয়। "সঙ্গ অফরিংস"-এর ভূমিকা লিখেছিলেন স্বয়ং কবি ইয়েটস্। এ ভূমিকাটি ছিল একই সঙ্গে আন্তরিক ও যথেষ্ট প্রশস্তিতমূলক।


title: সং অফারিংস (ইংরেজি গীতাঞ্জলি)

text:
নিজ অনুবাদে রবীন্দ্রনাথ বেশ স্বাধীনতা নিয়েছিলেন। আক্ষরিক তো নয়ই বরং ভাবানুবাদেরও বেশি ; কখনো কবিতাংশ সংক্ষেপিত করা হয়েছে কখনো বা স্রেফ ভাবার্থ করা হয়েছে ; কেবল কবিতার ভাবসম্পদ অক্ষত রাখা হয়েছে। বাংলা গীতাঞ্জলি'র ১২৭ সংখ্যক কবিতাটি নিম্নরূপ:
উক্ত কবিতাটি কবি ইংরেজিতে গদ্যছন্দে নিম্নরূপ অনুবাদ করেন। এটি "সং অফারিংস" তথা ইংরেজি গীতাঞ্জলিতে সপ্তম কবিতা হিসাবে গ্রন্থিত।
তবে স্বকৃত অনুবাদ নিয়ে স্বয়ং রবীন্দ্রনাথের মনেই দ্বিধা-দ্বন্দ্ব ছিল। ইয়োরোপে যাওয়ার আগে তিনি অসুস্থ হয়ে পড়ে শিলাইদহে নীত হন, তখন সময় কাটানোর ছলেই তিনি গীতাঞ্জলি’র অনুবাদে হাত দেন। কিন্তু প্রিয় কবিতাগুলোর অনুবাদ তাঁর কাছে সন্তোষজনক মনে হয়নি, মনে হয়েছিল ‘school-boy exercise'।। পুস্তকাকারে প্রকাশ কালে কবি ইয়েটস রবীন্দ্র-অনুবাদের পরিমার্জনা করেছিলেন। ইংরেজিভাষী সমালোচকরা সানন্দে তাঁর অনুবাদের উৎকর্ষ স্বীকার করেছেন। তবে উত্তর-গীতাঞ্জলি পর্বে এ উৎকর্ষতার ক্রমাবনতি হয়েছিল বলে মনে করা হয়। রবীন্দ্রনাথের জীবদ্দশায় ইংরেজ পাঠক ও সমালোচক এবং রবি-জীবনীকার এডওয়ার্ড টম্পসন মন্তব্য করেছেন, "প্রথম দিকের অনুবাদ ছিল নিখুঁত ও মনোরম ; শেষের দিকে অযত্নে ও নৈমিত্তিকভাবে অনুবাদের কাজ সারা হয়েছে"।


title: সং অফারিংস (ইংরেজি গীতাঞ্জলি)

text: ১৯১২ খ্রিস্টাব্দে লন্ডনের ইন্ডিয়া সোসাইটি কর্তৃক গ্রন্থটি প্রথম প্রকাশিত হয়। এই সংস্করণের মুদ্রণ সংখ্যা ছিল ৭৫০। মূল্য সাড়ে চার শিলিং। এবং আমেরিকায় সোয়া এক ডলার। এতে কবি ইয়েটস-এর ভূমিকা এবং রটেনস্টেইন অঙ্কিত কবির একটি পেন্সিল স্কেচ প্রতিকৃতি সংযোজন করা হয়। এর প্রচ্ছদে লেখা ছিল, "A collection of prose translation made by the author from the original Bengali" এবং "With an Introduciton by W. B. Yeats"। লন্ডনের চিসউইক প্রেসে গ্রন্থটি মুদ্রিত হয়েছিল।


title: সং অফারিংস (ইংরেজি গীতাঞ্জলি)

text: পরবর্তীতে ম্যাকমিলান কোম্পানী এই গ্রন্থের দ্বিতীয় সংস্করণ একযোগে লন্ডন ও নিউ ইয়র্ক থেকে প্রকাশ করে। মূল্য কমিয়ে রাখা হয় ইংল্যান্ডে সাড়ে চার শিলিং এবং আমেরিকায় সোয়া এক ডলার। উল্লেখ্য যে ১৯১৮ খ্রিস্টাব্দে ম্যাকমিলান কোম্পানী কর্তৃক প্রকাশিত সংস্করণটিকে প্রামাণ্য ধরা হয়। ১৯১৯ খ্রিস্টাব্দে প্রকাশিত "দি রেমিনিসেন্স" অনুবাদ গ্রন্থটির শেষে প্রদত্ত বিজ্ঞাপন থেকে দেখা যায় যে ততোদিনে "স্যার রবীন্দ্রনাথ ঠাকুর"-এর "গীতাঞ্জলি"-র সাঁইত্রিশ সহস্রতম মুদ্রণ বাজারে ছাড়া হয়েছে।


title: সং অফারিংস (ইংরেজি গীতাঞ্জলি)

text: এই সংকলন গ্রন্থটির ভূমিকা লিখেছিলেন ইংরেজ কবি ডব্লু বি ইয়েটস। প্রচ্ছদে বিষয়টি উল্লিখিত ছিল। ১৯১২-এর ২৭ জুন লণ্ডনে রোটেনস্টাইনের বাসগৃহে ইয়েটস-এর সঙ্গে রবীন্দ্রনাথের পরিচয় হয়। ইয়েটস কবিকৃত তর্জ্জমাগুরো দেখে উৎসাহিত হন এবং তা সম্পাদনাপূর্ব্বক গ্রন্থাকারে প্রকাশের প্রস্তাব দেন। তিনি এ গ্রন্থটির একটি ভূমিকা লিখে দিতেও সম্মত হন।


title: সং অফারিংস (ইংরেজি গীতাঞ্জলি)

text: "গীতাঞ্জলি: দ্য সং অফারিংস" প্রকাশনার পর লন্ডনের পত্র-পত্রিকায় আলোচনা-সমালোচনা মুদ্রিত হয়। লন্ডনে রথেনস্টাইনের বাসগৃহে কবি ইয়েটস্ যেদিন বন্ধু-বান্ধবকে গীতাঞ্জলি থেকে পাঠ করে শুনিয়েছিলেন সেদিন ঐ আসরে কবি মে সিনক্লেয়ার উপস্থিত ছিলেন। রবীন্দ্রনাথের কবিতায় অভিভূত হয়ে তিনি নিঃসংকোচে লিখেছিলেন : “রবীন্দ্রনাথের কবিতায় মানুষের সাধারণ আবেগমথিত নিবেদনের মিলন হয়েছে এমন এক সঙ্গীত ও ছন্দে যা র্সুইনবার্নের চেয়েও পরিশীলীত। এমন এক সঙ্গীত ও ছন্দ যা পশ্চিমী শ্রোতার কাছে অচিন্তনীয়, যাতে আছে শেলীর অপার্থিব চেতনা, অদ্ভুত সূক্ষ্মতা ও তীব্রতা... এবং তা এমন সহজিয়া রীতিতে যাতে এই যাদুকরী-আবেশকেও মনে হয় পৃথিবীর সবচে’ স্বাভাবিক রূপবন্ধ। মিল্টনও না, সে মানুষের হৃদয়ের তুলনায় বড় বেশি জাঁকালো ; ওয়ার্ডসওয়ার্থও নয়, সে বড় সূক্ষ্ম আর অন্তর্লীন ... এমনকি দান্তেও নয় যদিও তিনি বাংলার এই মরমিয়া কবির খুব কাছাকাছি।”


title: সং অফারিংস (ইংরেজি গীতাঞ্জলি)

text: দি টাইমস্-এর সুবিখ্যাত সাহিত্য-সাময়িকী যা টাইমস লিটারেরী সাপ্লিমেন্ট (টিএলএস) নামে খ্যাত তার ৭ নভেম্বর ১৯১২ সংখ্যায় (পৃ. ৪৯২) প্রকাশিত আলোচনাটিই প্রথম মুদ্রিত গ্রন্থালোচনা। তখনো রবীন্ত্রনাথ নোবেল পুরস্কার লাভ করেনি নি। আলোচনাটির শুরুতে বলা হয়েছে, "যে-কোনো শিল্পের অধোগতির কারণ হলো বিষয়-বস্তুর দীনতা, আর ব্যক্তিকেন্দ্রিকতার আদি স্তর থেকে সার্বজনীনতার পর্যায়ে উত্তরণের প্রয়োজনীয় মননশক্তি যদি না থাকে তাহলে কবিতা সবসময়ই এই দীনতায় আক্রান্ত হবে। যে-সমাজে ভাববাদিতা বিপুলভাবে বর্তমান, সে-সমাজে প্রাণময় শিল্প হিসেবে বেঁচে থাকতে হ’লে কবিতাকে উৎক্রান্তি সাধন করতেই হবে। তা’ না হ’লে, শিল্পের খাতিরে, কবি-শক্তি পর্যবসিত হবে অচল মননশীলতায়, ব্যর্থ হবে নিছক বিদগ্ধ ব্যতিরেকে অন্য কারো মনে সাড়া জাগাতে। ভাবকে জয় করতে না-পারলে ভাবের কাছে পর্যদুস্ত কাব্য পরিণত হ’বে গদ্যে। অতীতে কবিতা যেমন ঘটনা-আলোড়িত আবেগের বাহন হয়েছে, তেমনি (এখন) কবিতাকে লিখতে হবে কী ক’রে ফুটিয়ে তোলা যায় ভাবোৎসারিত আবেগ ; আর তা’ করতে যেয়ে কবিতাকে সেই কবিতাই থাকতে হ’বে যার রয়েছে প্রৌঢ় সাংগীতিকতা, উপমা-অলংকার আর নিষ্কম্প্র মূল্যবোধ। আর এই সমস্যাতেই এ যুগের কবিতা আক্রান্ত্র, এর অস্তিত্ব বিপন্ন ; এবং অবাক হওয়ার কিছু নেই যে ইয়েটস সাহেব সেই ভারতীয় কবির রচনাকে সানন্দে সম্ভাষণ জানাবেন যিনি অনায়াসে ঐ সমস্যাটির সমাধান করেছেন বলে মনে হয়, যেভাবে হাজার বছর আগে চীনা চিত্রকলা রাহুমুক্ত হয়েছিল।"


title: সং অফারিংস (ইংরেজি গীতাঞ্জলি)

text: "এথেমিয়াম" পত্রিকায় লেখা হয়েছিল, "তাঁর (রবীন্দ্রনাথের) কবিতামালায় এমন এক স্নিগ্ধ প্রশান্তি রয়েছে যার শিক্ষা পশ্চিমের অশান্ত-চিত্ত মানুষের বড় দরকার।"


title: সং অফারিংস (ইংরেজি গীতাঞ্জলি)

text: টি. ডব্লু. রলেস্টন ১১০০ শব্দের দীর্ঘ প্রবন্ধে লিখেছিলেন, "জীবনের মৌল বিষয়ের সঙ্গে এই কবিতাগুলি এতো ঘনিষ্ঠভাবে সংশ্লিষ্ট যে এর চেতনা, এবং এমনকি, এর বাকপ্রতিমার একটি বিশ্বজনীন তাৎপর্য রয়েছে।


title: সং অফারিংস (ইংরেজি গীতাঞ্জলি)

text:
"দি নেশান" পত্রিকায় লেখা হয়েছিল, "ভুলে যাও ইয়েটস্-এর তদ্বির, ভুলে যাও যে ‘এটি সাহিত্য-বিশ্বের একটি শীর্ষ-ঘটনা’, এবং (তবু) গীতাঞ্জলি’তে পাবে প্রণয়াকুল হেমন্তের নিখাদ পুষ্পকোরক যাতে রয়েছে (মানুষের) সনাতন বিশ্বাসের ইঙ্গিত।
মার্কিন কবি এজরা পউন্ড ১৯১৩ খ্রিস্টাব্দের মার্চ মাসে ফোর্টনাইটলি রিভিয়্যু পত্রিকায় প্রকাশিত একটি সুদীর্ঘ আলোচনায় লিখছিলেন, "শ্রীযুক্ত রবীন্দ্রনাথ ঠাকুরের কবিতাগুচ্ছের প্রকাশ আমার কাছে এক অবিস্মরণীয় ঘটনা। পাঠক হয়তো আমার কথা ঠিক ঠাওর করে উঠতে পারবেন না ; আমার মন্তব্য কবির কাব্যে প্রমাণিত। এই কবিতা অতি ধীরে শান্ত পরিবেশে ও উঁচু সুরে পাঠ করতে হবে। এই কবিতার অনুবাদক স্বয়ং সুরকার ; তাই সেই মহৎ শিল্পীর অভিব্যক্তি সূক্ষ্ম সঙ্গীতের মাধ্যমে।"


title: সং অফারিংস (ইংরেজি গীতাঞ্জলি)

text: ১৯১৩ খ্রিস্টাব্দে এই গ্রন্থের জন্য তিনি সাহিত্যে নোবেল পুরস্কার অর্জন করেন। ইংরেজ লেখক এবং রয়্যাল সোসাইটির সদস্য স্টার্জ মুর নোবেল পুরস্কারের জন্য রবীন্দ্রনাথকে মনোনয়ন দিয়েছিলেন। এই মনোনয়ন সুইডিশ একাডেমীকে বিস্মিত করেছিল। তবে একাডেমীর সদস্য পার হলস্টর্ম রবীন্দ্রনাথের ব্যাপারে উৎসাহী ছিলেন। রবীন্দ্রনাথের প্রধান প্রতিদ্বন্দী ছিলেন ফরাসি লেখক এমিল ফগ। তবে আরেকজন একাডেমী সদস্য ভার্নার লন হেইডেনস্টাম রবীন্দ্রনাথের পক্ষে প্রশস্তিপূর্ণ এমন জোরালো ও লিখিত বক্তব্য দেন যাতে সকল সংশয়ের অবসান হয় এবং রবীন্দ্রনাথকে নোবেল পুরস্কার দেয়ার সিদ্ধান্ত নেয়া হয়। ১৯১৩ খ্রিস্টাব্দের ১০ নভেম্বর বুধবার সাহিত্যে নোবেল ঘোষণা করা হয়। পর দিন খবরটি ইংল্যান্ডের বিভিন্ন পত্র-পত্রিকায় মুদ্রিত হয় ; কিন্তু তা বিলম্বে কলকাতায় পৌঁছে। ১৫ নভেম্বর সন্ধ্যায় তারবার্তার মাধ্যমে খবর আসে যে রবীন্দ্রনাথকে সাহিত্যে নোবেল পুরস্কারে ভূষিত করা হয়েছে। গীতাঞ্জলি (১৯১২) সহ সেই সময় সামান্য যে কিছু রবীন্দ্ররচনার অনুবাদ পাশ্চাত্য পাঠক মহলে পরিচিতি লাভ করেছিল, পুরস্কারের ঘোষণাপত্রে সেসবের ভূয়সী প্রশংসা করে সুইডিশ আকাদেমি।


title: অক্ষর (সিলেবল)

text: অক্ষর হলো শ্বাসের এক ধাক্কায় উচ্চারণযোগ্য শব্দের সবচেয়ে ছোট অংশ।


title: অক্ষর (সিলেবল)

text:
অক্ষরের জন্ম কিভাবে হয়েছে, তার সঠিক ইতিহাস জানা যায় না। তাই অক্ষরের উৎপত্তি নিয়ে নানান দেশে নানান ধরনের উপকথা সৃষ্টি হয়েছে।
চীনদেশের উপকথা থেকে জানা যায়, সাং চিয়েন(Ts'ang Chien) নামক ড্রাগনমুখো এক লোক আনেক দিন আগে চীনা অক্ষর তৈরি করেছিলেন।
পাখির ঠোঁটের মত মাথাওয়ালা আর মানুষের শরীরওয়ালা দেবতা থথ(Thoth) মিশরীয় অক্ষর সৃষ্টি করেছিলেন।
হিন্দু দেবতা ব্রহ্মা ভারতবর্ষে একটি প্রাচীন লিপি আবিষ্কার করেন। ব্রহ্মার নাম অনুসারে ওই অক্ষর বা লিপির নাম হয়েছে ব্রাহ্মীলিপি।
নৃতত্ব অনুসারে, প্রকৃতপক্ষে ছবি থেকে এসেছে চিত্রলিপি এবং চিত্রলিপি থেকে সৃষ্টি হয়েছে লিপি বা অক্ষরের। পঁচিশ হাজার বছরেরও আগের গুহার দেয়ালে বা পাথরের গায়ে আঁকা ছবির নমুনা আবিষ্কৃত হয়েছে। হাজার হাজার বছরের বিবির্তনের ফলে কোনো কোনো চিত্র চিত্রলিপিতে পরিবর্তিত হয়েছে এবং আরও পরে হয়েছে অক্ষর বা বর্ণ। যতটুকু জানা যায়, ভূমধ্যসাগরের তীরে অবস্থিত ফিনিশিয়া(Phoenicia) দেশে চিত্রলিপি থেকে প্রথম ২২টি অক্ষরের সৃষ্টি হয়েছিল। তবে ওই লিপির সবগুলোই ছিল ব্যঞ্জনবর্ণ। গ্রিক ও হিব্রু জাতি ফিনিশীয়দের নিকট থেকে ওই সব লিপি গ্রহণ করেছিল। গ্রিকদের অক্ষরের সংখ্যা ছিল ২৪টি। ওরা ব্যঞ্জনবর্ণের সঙ্গে স্বরবর্ণের ব্যবহার চালু করেছিল। পরে গ্রিকদের কাছ থেকে অক্ষর গ্রহণ করে রোমানরা। ওদের অক্ষর সংখ্যা ছিল ২৩টি। রোমানরা এক সময় জয় করে নিয়েছিল গ্রেট ব্রিটেন। ব্রিটেনবাসীরা গ্রহণ করে রোমান হরফ। পাঁচটি স্বরবর্ণ এবং একুশটি ব্যঞ্জনবর্ণ নিয়ে মোট ছাব্বিশটি অক্ষর দিয়ে গঠিত হয় ইংরেজি বর্ণমালা।


title: অক্ষর (সিলেবল)

text:
অনেক পন্ডিত মনে করেন, প্রাচীন ফিনিশীয় লিপি থেকে সৃষ্টি হয়েছে ব্রাহ্মীলিপির। কিন্তু সিন্ধুর মহেনজোদারো এবং পাঞ্জাবের হরপ্পা সভ্যতা আবিষ্কৃত হওয়ার ফলে পন্ডিতদের এ ধারণা পাল্টে গেছে। তাঁরা এখন মনে করেন, বিদেশী লিপির প্রভাব থাকলেও প্রাচীন ভারতবাসীরা নিজেরাই স্বধীনভাবে লিপি আবিষ্কার করেছে এবং সিন্ধূলিপি ব্রাহ্মীলিপির পূ্বসূরি। অবশ্য মহেনজোদারো ও হরপ্পার লিপি এখনও কেউ
পড়ে উঠতে পারেন নি। ঋগ্বেদে একধিকবার অক্ষর কথাটির উল্লেখ আছে এবং ঐতরেয় ব্রাহ্মণেও অক্ষর শব্দের ব্যবহার দেখা যায়। খ্রিষ্টের জন্মের পাঁচশ বছর আগে থেকে ৩৫০ খ্রিষ্টাব্দ পর্যন্ত প্রাচীন ভারতবর্ষে ব্রাহ্মীলিপি চালু ছিল। এ লিপির প্রথম বিবর্তন লক্ষ্য করা যায় অশো্কলিপি বা মৌর্যলিপিতে এর পরের স্তর পাওয়া যায় কুষানলিপি। প্রথম থেকে তৃ্তীয় খ্রিষ্টাব্দের মধ্যে কুষান রাজাদের আমলে এ লিপির প্রচলন ছিল বলে এ লিপির এই নামকরণ হয়েছে। এরপর ব্রাহ্মীলিপিকে দুই ভাগে ভাগ করা যায়। একটি উত্তরী আর একটি হল দক্ষিণী। উত্তরীর মধ্যে আছে গুপ্তলিপি(চতুর্থ ও পঞ্চম শতাব্দী পর্যন্ত প্রচারিত)। গুপ্তলিপি থেকে সৃষ্টি হয়ছে কুটিল লিপি(ষষ্ঠ থেকে নবম শতাব্দী পর্যন্ত প্রচারিত)। কুটীল লিপি থেকে উদ্ভব হয়েছে নাগরিক লিপির। প্রাচীন নাগরী বা উত্তর ভারতীয় কুটীল লিপির পূর্ব শাখা থেকে উৎপত্তি হয়েছে বংলা লিপি বা অক্ষরের। দশম শতাব্দীর শেষ ভাগে মূল বংলা বর্ণমালার উদ্ভব হয়েছে বলে জানা যায়। কম্বোজের রাজা নয়পালদেবের "ইর্দার দানপত্রে" এবং প্রথম মহীপালের "বাণগড়ের দানপত্রে" সর্বপ্রথম আদি বাংলা বর্ণমালা দেখতে পাওয়া যায়। বাংলা অক্ষর দুই রকম- স্বরবর্ণ এবং ব্যঞ্জনবর্ণ। অ, আ, ই, ঈ ইত্যাদি এগারোটি স্বরবর্ণ এবং ক, খ, গ, ঘ ইত্যাদি ঊনচল্লিশটি ব্যঞ্জনবর্ণ। বংলা ভাষায় মোট অক্ষরের সংখ্যা ৫০। এদের বলা হয় বর্ণমালা।


title: প্রথম মাহমুদ

text: প্রথম মাহমুদ (উসমানীয় তুর্কি ভাষায়: محمود اول) কুঁজো হিসাবেও পরিচিত ("কাম্বুর")(২০শে সেপ্টেম্বর, ১৭৩০ – ১৩ই ডিসেম্বর, ১৭৫৪) ছিল উসমানীয় সাম্রাজ্যের সুলতান ১৭৩০ থেকে ১৭৫৪ পর্যন্ত। তিনি এডার্ন রাজভবনে জন্ম গ্রহণ করেন। তার পিতার নাম মোস্তফা II (১৬৯৫–১৭০৩) এবং তার মাতার নাম ভালিদে সুলতান সালিহা সাবকাতি। প্রথম মাহমুদ ছিল উসমান III (১৭৫৪–৫৭) এর বড় ভাই।


title: আত্মহত্যার দর্শন

text: আত্মহত্যার দর্শন উদ্ভূত হয়েছে গ্রিক দার্শনিক প্লেটোর চিন্তা থেকে যিনি আত্মহত্যার নৈতিকতার বিষয়টি গভীরভাবে বিবেচনা করেছেন। দর্শনের বিভিন্ন শাখায়, বিশেষ করে নীতিবিদ্যায়, "আত্মহত্যা" বেশ কিছু কঠিন প্রশ্ন উত্থাপন করে, যার উত্তর বিভিন্ন দার্শনিক বিভিন্নভাবে দিয়েছেন। যখন কেউ রাষ্ট্রীয় আইনে মৃত্যুদণ্ডাদেশ প্রাপ্ত হন, অথবা দুর্ভাগ্যবশত জীবন ধারণে অপারগ হন, অথবা অনিবর্তনীয় অপমানে জর্জরিত হন, তখন দার্শনিক প্লেটো'র মতে আত্মহত্যা করা অনৈতিক নয়। তবে, প্লেটো বিশ্বাস করতেন, যদি কেউ নিস্ক্রীয়তা বা কাপুরুষতার জন্য আত্মহত্যা করেন, তবে সেটা অবশ্যই শাস্তিযোগ্য অপরাধ।


title: আত্মহত্যার দর্শন

text: অনেক দার্শনিক বিতর্কের সারবক্তব্য হলো, আত্মহত্যা একটি অনৈতিক ক্রিয়া। এ প্রসঙ্গে একটি জনপ্রিয় যুক্তি হলো- আত্মহত্যা যেসব কারণে সংঘটিত হয়, যেমন- বিষণ্নতা, মানসিক বেদনা বা অর্থনৈতিক দারিদ্র্য ইত্যাদি সমস্যা সাময়িক এবং এসব কারণের অনেকগুলোই উপযুক্ত ব্যবস্থা গ্রহণের মাধ্যমে দূর করা সম্ভব। আত্মহত্যা প্রতিরোধের জন্য প্রচলিত মতবাদটিকে এই প্রবচনের মাধ্যমে এককথায় এভাবে প্রকাশ করা যায়: "আত্মহত্যা হচ্ছে সাময়িক সমস্যার চিরস্থায়ী সমাধান"। তবে আত্মহত্যার বিপক্ষে এই যুক্তির প্রতিযুক্তিও আছে। যদিও অধিকাংশ মানুষের ক্ষেত্রে মানসিক বেদনার বিষয়টি সাময়িক, তবুও কোনো কোনো ক্ষেত্রে মানসিক বেদনা এতটাই তীব্র হয় যে, সেটা সহ্য করা ক্ষেত্রবিশেষে অসম্ভব হয়ে পড়ে। তাছাড়া কোনো কোনো ক্ষেত্রে মানসিক বেদনা নিরসনে আন্তরিক পরামর্শও কোনো কাজে আসে না। কিছু ক্ষেত্রে এমন সমস্যা দেখা দেয় যা সমাধানের অতীত। এধরনের কিছু সমস্যার উদাহরণ হলো, অনারোগ্য রোগভোগ অথবা আজীবন মানসিক সমস্যায় ভোগা।


title: আত্মহত্যার দর্শন

text: ফরাসী-আলজেরীয় উদ্ভটত্ববাদী দার্শনিক আলবেয়ার কামু, "ঈশ্বরহীন মহাবিশ্বে আত্মহত্যা একটি প্রয়োজনীয় কাজ"- এই তত্ত্ব প্রতিষ্ঠা করাকেই উদ্ভটত্ববাদের লক্ষ্য হিসেবে দেখেছেন। কামুর কাছে আত্মহত্যা করার মানে হলো স্বাধীনতাকে প্রত্যাখ্যান করা। তাঁর মতে, বাস্তবতার উদ্ভটত্ব অনুধাবণের পর তার থেকে কুহকে বা ধর্মে বা মৃত্যুতে পালিয়ে যাওয়াই একমাত্র সমাধান নয়। জীবনের উদ্ভট অর্থহীনতা বোঝার পর পালিয়ে না গিয়ে তা থেকে উদ্দীপনা নিয়ে জীবন আলিঙ্গণ করতে হবে।


title: আত্মহত্যার দর্শন

text:
অস্তিত্ববাদী দার্শনিক সাত্রে কামুর "দি আউটসাইডার" উপন্যাসের প্রধান চরিত্র মিউরসালুট, যাঁকে মৃত্যুদণ্ডাদেশ দেওয়া হয়েছিল, তাঁকে বর্ণনা করেছেন এভাবেই-
উদ্ভট লোকটি আত্মহত্যা করবে না, সে বাঁচতে চায়, তার কোন ধরনের নিশ্চয়তা বর্জন না করে, কোন ভবিষ্যৎ ছাড়া, কোন আশা ছাড়া, কোন কুহক ছাড়া ... এবং কোন কিছু থেকে ইস্তফা দেয়া ছাড়াই । সে মৃত্যুকে দেখছে অণুরাগপূর্ণ মনযোগের সাথে এবং সেই অণুরাগপ্রসূত মুগ্ধতা তাকে মুক্তি দিচ্ছে । সে, দন্ডাদেশপ্রাপ্ত লোকটি, একধরনের "স্বর্গীয় দায়িত্বহীনতা" অনুভব করছে।


title: আত্মহত্যার দর্শন

text: জি. কে. চেস্টারটন, আত্মহত্যাকে অভিহিত করেছেন "চূড়ান্ত ও পরম শয়তান, অস্তিত্বের প্রতি আগ্রহ প্রত্যাখ্যান" হিসেবে। তাঁর মতে, যে লোকটি নিজেকে খুন করছে, সে আসলে পুরো একটি ব্রহ্মাণ্ড ধ্বংস করছে।


title: আত্মহত্যার দর্শন

text: জন স্টুয়ার্ট মিল তাঁর প্রভাবশালী প্রবন্ধ "স্বাধীনতা প্রসঙ্গে"-তে আত্মহত্যা প্রতিরোধের স্বপক্ষে যুক্তি দেখিয়েছেন। তাঁর মতে, যেহেতু স্বাধীনতার পূর্বশর্তই হচ্ছে একজন ব্যক্তির মুক্ত ইচ্ছা ধারণ করা ও সে অনুযায়ী কাজ করার সুযোগ তৈরি করে দেয়া, সেহেতু যেধরনের মুক্ত ইচ্ছা সেই ব্যক্তিকে পরবর্তীতে অন্য যেকোনো বিষয়ে মুক্ত ইচ্ছা চরিতার্থ করার সুযোগ থেকে বঞ্চিত করবে, সেধরনের মুক্ত ইচ্ছাকে প্রতিহত করা উচিত। একই যুক্তিতে স্বেচ্ছায় দাসত্ববরণকেও প্রতিরোধ করা উচিত বলে মিল মনে করেন।


title: আত্মহত্যার দর্শন

text: তবে একই সাথে মিল বিশ্বাস করতেন যে, একজন ব্যক্তি তার স্বাধীন ইচ্ছার শ্রেষ্ঠ তত্ত্বাবধায়ক। একজন ব্যক্তি একটি ভাঙ্গা ব্রীজ পার হতে চাচ্ছে, এরকম উদাহরণ ব্যবহার করে তিনি বিষয়টি পরিষ্কার করেন এভাবে- আমরা লোকটিকে বাধা দিতে পারি এবং বোঝাতে পারি যে, এই ভাঙ্গা ব্রীজ পার হওয়াটা বিপজ্জনক, কিন্তু শেষ পর্যন্ত তাকে ব্রীজটি পার হতে সম্পূর্ণরূপে নীরস্ত করতে পারি না, কারণ সেই শুধু জানে তার জীবনের মূল্য, ভাঙ্গা ব্রীজ পার হবার বিপদের সাথে কতোটা তুলনীয়!


title: আত্মহত্যার দর্শন

text: ইমানুয়েল কান্ট তাঁর "নৈতিক অধিবিদ্যার মূলনীতি" বইয়ে আত্মহত্যার বিপক্ষে যুক্তি দেখিয়েছেন। তার "বিশদ অণুজ্ঞার" সাথে সাযুজ্য রেখে কান্ট যুক্তি দেখিয়েছেন এভাবে- "যে আত্মহত্যা করার কথা ভাবছে সে যেন নিজেকে জিজ্ঞেস করে তার এই হারিয়ে যাওয়া মানবজাতির উদ্দেশ্যের সাথে কতোটা সামাঞ্জস্যপূর্ণ?"


title: আত্মহত্যার দর্শন

text:
কান্ট আত্মহত্যাকে অনৈতিক বলেছেন। তাঁর মতে, "যে আত্মহত্যা করলো, সে নিজেকে ব্যবহার করে নিজের ইচ্ছা পূরণ করলো। কিন্তু একজন মানুষ ব্যবহৃত হতে পারে না..."
কান্টের তত্ত্ব শুধু কর্মের প্রতি দৃষ্টিপাত করে, কর্মের পরিণতির প্রতি করে না। নিজের কর্মকে সাধারণীকরণ করা যাবে কিনা অর্থাৎ একজন ব্যক্তি নিজে যে কর্ম করছেন, তা সবার করা উচিত কিনা- এধরনের প্রশ্ন প্রতিটি ব্যক্তির প্রতিটি কর্মের বৈধতা নির্ধারণ করবে।


title: আত্মহত্যার দর্শন

text: জাঁ জ্যাক রুশো-এর মতে, একটি সমাজের সাথে একজন মানুষের চুক্তি হলো- প্রতিটি মানুষের নিজের জীবন রক্ষাকল্পে জীবনের ঝুঁকি নেবার অধিকার আছে। হোবেস তাঁর "লেভিথান" নামক গ্রন্থে বলেছেন, "নিজের জীবন ধ্বংসকারী যেকোনো ক্রিয়াই প্রকৃতিকভাবে নিষিদ্ধ। এই প্রাকৃতিক নিয়ম ভঙ্গ করা অযৌক্তিক এবং অনৈতিক। মানুষের জন্য যৌক্তিক হলো সে মৃত্যুকে ভয় পাবে এবং সে সুখের প্রত্যাশায় থাকবে।


title: আত্মহত্যার দর্শন

text: জাপানে সামুরাই যোদ্ধারা "সেপ্পেকো" নামক একধরনের আত্মহত্যা করে থাকেন, যাকে অপমান ও ব্যক্তিগত পরাজয় থেকে পরিত্রাণ পাবার একধরনের সম্মানজনক উপায় বলে ধরে নেয়া হয়। এধরণের আত্মহত্যাকে ভীরুতাপূর্ণ ও ভুল কাজ বলে ধরা হয়না, বরং একে সাহসী ও সঠিক কাজ বলে ধরা হয়।


title: আত্মহত্যার দর্শন

text: নাস্তিবাদী চিন্তাবিদগণ ব্যক্তিবিশেষের অর্থবহতা তৈরির ক্ষমতার প্রতি গুরুত্ব আরোপ করাকে বাতিল করেছেন এবং এটা স্বীকার করে নেন যে, অন্য সবকিছুর মতো আত্মহত্যাও একই রকম অর্থহীন।


title: আত্মহত্যার দর্শন

text: উপযোগবাদী ভাবনায় আত্মহত্যার ক্রিয়া একই সাথে সমর্থিত ও অসমর্থিত হয়। যদিও মৃত্যু একজন দুঃখী মানুষের দুঃখের ইতি ঘটাবে, তার আত্মীয়-স্বজন এবং বন্ধুরা দুঃখিত হয়ে উঠতে পারে।


title: আত্মহত্যার দর্শন

text: ডেভিড হিউম-এর মৃত্যুর পর আত্মহত্যা বিষয়ে তাঁর একটি প্রবন্ধ প্রকাশিত হয়। এই প্রবন্ধে হিউম আত্মহত্যার কর্মকে, ঈশ্বরকে অপমান করার একটি প্রচেষ্টা বলে অভিমত দিয়েছেন। আত্মহত্যা হলো ঈশ্বরের বিরুদ্ধে বিদ্রোহ। তবে আত্মহত্যা যে নিজের প্রতি বা অন্যের প্রতি দায়িত্ব পালনের প্রতি অবজ্ঞাপ্রসূত অপমান, সে সম্পর্কে খুব কমই আলোকপাত করেছেন। হিউম-এর মতে, আত্মহত্যাকে পরিবার ও সমাজ পরিত্যাগ করে সন্ন্যাসব্রত পালনের সাথে তুলনা করা যেতে পারে, যা অনৈতিক নয়। কিন্তু আত্মহত্যাকারীর নির্ভরশীলরা এতে দূর্বল হয়ে পড়ে। যদিও হিউম স্বীকার করেছেন যে, কখনো কখনো আত্মহত্যা-স্পৃহা জাগতে পারে, তবে সম্ভবপর অন্য সকল উপায় বিবেচনা করার আগে আত্মহত্যার চিন্তা বিবেচনা করা হাস্যকর।


title: আত্মহত্যার দর্শন

text: আত্মহত্যার স্বপক্ষে যারা যুক্তি দেখান, তাদের মতে কিছু কিছু উদ্ভূত পরিস্থিতিতে যেমন- অনারোগ্য রোগভোগ, বার্ধক্যজনিত দূর্বলতা ইত্যাদি অবস্থায় আত্মহত্যা অধিকারের পর্যায়ে পড়ে। যদিও জীবন সাধারণত ভালো, তবুও যারা অনিবর্তনীয় দুর্ভোগ পোহাচ্ছেন, তাদের দুর্ভোগ বাড়ানোর কোনো যুক্তি নেই।


title: আত্মহত্যার দর্শন

text: একজন ব্যক্তিকে জীবন ও আত্মহত্যার মধ্যে বেছে নিতে দেয়ার স্বপক্ষে কিছু যুক্তি আছে। আত্মহত্যাকে ব্যক্তির ইচ্ছার উপর উপর ছেড়ে দেয়া উচিত বলে যারা যুক্তি দেখান, তাদের মতে আত্মহত্যা সবসময় অযৌক্তিক নয়, কখনো কখনো বাস্তব সমস্যার সঠিক সমাধান। যেখানে বিকল্প সকল উপায় আত্মহত্যার চেয়ে খারাপ বলে মনে হবে, তখন আত্মহত্যা একটি বৈধ কাজ।


title: আত্মহত্যার দর্শন

text: কিছু চিন্তাবিদের আত্মহত্যার প্রতি সমর্থনপুষ্ট দৃষ্টিভঙ্গী ছিল। গোথ এবং স্কোপেনহাওয়ার আত্মহত্যাকে জীবনের সবচেয়ে বড় স্বস্তি হিসেবে দেখেছেন। স্কোপেন হাওয়ার এর মতে - "আত্মহত্যাকে তারা ভীরুতাপূর্ণ কাজ বলে জ্ঞান করে ... তারা বলে, আত্মহত্যা ভুল কাজ; অথচ পৃথিবীতে মানুষের নিজের জীবনই তার জন্য সবচেয়ে অনাক্রম্য ব্যাপার।" স্কোপেনহাওয়ার আত্মহত্যাকে অনৈতিক বলে মনে করেন না, আত্মহত্যাকে একজন ব্যক্তির অধিকার বলে মনে করেন। আত্মহত্যার সমর্থনে চমৎকার একটি রূপক ব্যবহার করেছেন স্কোপেনহাওয়ার। আত্মহত্যার মাধ্যমে মৃত্যুকে দুঃস্বপ্ন দেখতে থাকা একজন ঘুমন্ত মানুষের ঘুম ভেঙ্গে বাস্তবে ফেরার সাথে তুলনা করেছেন স্কোপেনহাওয়ার।


title: আত্মহত্যার দর্শন

text: স্বাধীনতাবাদ দাবী করে যে মানুষের জীবন শুধু তারই, দ্বিতীয় কোন ব্যক্তির কোন অধিকার নেই কোন প্রকার আদর্শ তার উপর আরোপ করার। বরং সবধরনের সিদ্ধন্ত শুধুমাত্র ব্যক্তির উপরই নির্ভরশীল এবং নিজের জন্য নেয়া ব্যক্তির যেকোন সিদ্ধান্তকে শ্রদ্ধা করা উচিত।


title: আত্মহত্যার দর্শন

text: দার্শনিক ও মনঃস্তত্ববিদ থমাস জাস্জ আরেক প্রস্থ এগিয়ে বলছেন যে, আত্মহত্যার অধিকার মানুষের মৌলিক অধিকারগুলোর একটি। যদি স্বাধীনতার মানে হয় নিজস্বতার মালিকানা, নিজের জীবন ও শরীরের উপর মালিকানা, তবে একজন মানুষের নিজের জীবন ত্যাগ করার অধিকার তার সবচেয়ে বড় মৌলিক অধিকারগুলোর একটি। যদি অন্য কেউ একজন মানুষকে বেঁচে থাকার জন্য বাধ্য করে, তবে মানুষটি তার নিজের জীবনের মালিক নয়, তার জীবন অন্যের কাছে বন্দী।


title: আত্মহত্যার দর্শন

text: উনিশ ও বিশ শতকের আত্মহত্যা সম্পর্কিত দার্শনিক চিন্তার জিজ্ঞাসাক্ষেত্র, অনেক ক্ষেত্রেই "আত্মহত্যা করা হলো মুক্তিইচ্ছা পালনের স্বাধীনতা", এই দৃষ্টিভঙ্গীকেও ছাড়িয়ে গেছে। এ সময়ের চিন্তায়, "আত্মহত্যা কেন করবো?" এটা কোন প্রশ্ন নয়, "আত্মহত্যা কেন করবোনা?", এটিই প্রশ্ন। অনেক অস্তিত্ববাদী দার্শনিক, "জীবন নৈর্বক্তিকভাবে অর্থহীন" - এই প্রতিজ্ঞা সত্য ধরেই জীবন সম্পর্কিত দার্শনিক আলোচনা শুরু করেন, এবং "কেন একজন মানুষ আত্মহত্যা করবে না?" এই প্রশ্নের উত্তর খুঁজে বেড়ান তাদের আলোচনায়। অতঃপর, তারা যে উত্তর খুঁজে পান, তা হলো - একজন মানুষের নিজের জীবন অর্থময় করে তোলার ক্ষমতা সেই ব্যক্তি মানুষের আছে।


title: অঁরি বের্গসন

text: অঁরি-লুই বের্গসন (ফরাসি: Henri-Louis Bergson; ; ১৮ই অক্টোবর, ১৮৫৯ – ৪ঠা জানুয়ারি, ১৯৪১) ছিলেন একজন বিশিষ্ট ফরাসি দার্শনিক। বিংশ শতাব্দীর প্রথমার্ধে তিনি বিশেষ প্রভাবশালী ছিলেন। বের্গসন অনেক চিন্তাবিদকে এই তত্ত্ব বিশ্বাস করাতে সমর্থন হয়েছিলেন যে, তাৎক্ষণিক অভিজ্ঞতা ও অণুমান বাস্তবতাকে বোঝার ক্ষেত্রে যুক্তি বা বিজ্ঞান অপেক্ষা অনেক বেশি গুরুত্বপূর্ণ।


title: অঁরি বের্গসন

text: ১৯২৭ সালে "তাঁর সমৃদ্ধ ও অভিনব ধ্যানধারণা এবং সেগুলিকে সুচারুভাবে ব্যাখ্যা করার জন্য" তাঁকে সাহিত্যে নোবেল পুরস্কারে ভূষিত করা হয়।


title: রবার্ট ফ্রস্ট

text: রবার্ট ফ্রস্ট (২৬ মার্চ, ১৮৭৪ – ২৯ জানুয়ারি, ১৯৬৩) ছিলেন একজন জনপ্রিয় আমেরিকান কবি। গ্রামীণ জীবনের বাস্তবানুগ বর্ণনা এবং আমেরিকান কথ্যভাষায় তাঁর মুন্সিয়ানা ছিল অসামান্য। তাঁর রচনায় বিংশ শতাব্দীর প্রথমার্ধ্বের নিউ ইংল্যান্ডের গ্রামীণ বর্ণনা পাওয়া যায়। এই বর্ণনার মধ্যে মিশে রয়েছে জটিল সামাজিক ও দার্শনিক বিষয়বিন্দু। তাঁর রচনা প্রায়শই উদ্ধৃত হয়ে থাকে। জীবদ্দশাতেই তিনি নানা পুরস্কারে ভূষিত হন। কবিতায় পুলিৎজার পুরস্কারই পেয়েছিলেন চারবার।


title: রবার্ট ফ্রস্ট

text: সাংবাদিক উইলিয়াম প্রেসকট ফ্রস্ট জুনিয়র এবং ইসাবেলা মুডির সন্তান রবার্ট ফ্রস্ট্র ১৮৭৪ খ্রিস্টাব্দের ২৬ মার্চ মার্কিন যুক্তরাষ্ট্রের সান ফ্রান্সিসকোতে জন্মগ্রহণ করেন। পিতার মৃত্যুর পর ফ্রস্টরা ম্যাসাচুসেটসের লরেন্সে চলে আসেন। তখন তাঁর বয়স এগার। ১৮৯২ খ্রিস্টাব্দে ফ্রস্ট লরেন্স হাই স্কুল উত্তীর্ণ হন। পরবর্তীতে গ্রামীণ জীবনের সঙ্গে সখ্য গড়ে উঠলেও তিনি বড় হয়েছিলেন শহরে, নাগরিক পরেবেশে। হাইস্কুলে পড়ার সময় কবিতা পড়া এবং কবিতা লেখার ব্যাপারে আগ্রহী হয়ে উঠেন। এ স্কুলের একটি সাময়িকীতে তাঁর প্রথম কবিতা প্রকাশিত হয়। হ্যানোভারের ডার্টমাউথ কলেজে তিনি কিছুদিন পড়াশোনা করেন ; তারপর বাড়ি ফিরে আসেন। পড়াশুনার পাট চুকে যাওয়ার পর ফ্রস্ট মুচি থেকে শুরু করে সংবাদপত্র সম্পাদনা পর্যন্ত বিভিন্ন কাজ করে আয়-উপার্জ্জনের চেষ্টা করেছেন। তবে শেষাবধি জীবিকার জন্য তিনি শিক্ষকতাকে বেছে নেন। ১৮৯৪ খ্রিস্টাব্দে তিনি নিজের কবিতা "মাই বাটারফ্লাই, এন এলিজি" বিক্রি করে দেন মাত্র ১৫ মার্কিন ডলারের বিনিময়ে। ১৮৯৫ খ্রিস্টাব্দে ফ্রস্ট ইলিনর মিরিয়াম হোয়াইট নামের এক মহিলার সঙ্গে বিবাহ-বন্ধনে আবদ্ধ হন। এসময় তিনি হার্ভার্ড ইউনিভার্সিটিতে পড়াশুনা করছিলেন। মিরিয়াম হোয়াইট ফস্ট্রের কবি-জীবনে এক অনবদ্য প্রেরণা হয়ে আবর্ভুত হন। ১৯১৫ খ্রিস্টাব্দে তাঁর "বয়েজ উইল" এবং "নর্থ অব বোস্টন" প্রচ্ছদনামে দুটি কাব্যগ্রন্থ প্রকাশিত হয়। সারা দেশে তাঁর কবিখ্যাতি ছড়িয়ে পড়তে থাকে ইতোমধ্যে। ১৯২০ খ্রিস্টাব্দের মধ্যে যুক্তরাস্ট্রের শীর্ষস্থানীয় খ্যাতিমান কবিদের একজন হয়ে ওঠেন রবার্ট ফ্রস্ট। ফ্রস্ট ১৯৬৩ খ্রিস্টাব্দের ২৯ জানুয়ারি ম্যাসাচুসেটসে পরলোকগমন করেন।


title: সুফি (দ্ব্যর্থতা নিরসন)

text: সুফি বলতে বোঝানো হতে পারে -


title: সুপারস্কেপ

text: সুপারস্কেপ, মোবাইল ফোন গেমস প্রস্তুতকারী প্রতিষ্ঠান। এটি বেশ কয়েকটি মোবাইল ফোন গেমস তৈরি করেছিল যেগুলো টুয়েন্টিয়েথ সেঞ্চুরি ফক্স, ইউনিভার্সাল স্টুডিওস, সনি পিকচার্স মোবাইল এন্ড গ্লোবাল ওয়্যারলেস এন্টারটেনমেন্টের মতো কোম্পানীগুলো থেকে লাইসেন্সপ্রাপ্ত। প্রতিষ্ঠানটি প্রতিষ্ঠিত হয় ১৯৮৩ খ্রিস্টাব্দে। ২০০৮ খ্রিস্টাব্দের প্রথমদিকে গ্লু মোবাইল এটিকে কিনে নেয়।


title: সুপারস্কেপ

text: তৈরিকৃত গেমসের আংশিক তালিকা-


title: কবীর

text: কবীর (হিন্দি: कबीर, পাঞ্জাবি: ਕਬੀਰ, উর্দু: کبير) - প্রাচীন ভারতের একজন কবি যিনি সেই সময়ে দাঁড়িয়ে হিন্দু - মুসলমান সম্প্রীতির কথা বলেছিলেন। তাঁর রচনা ভক্তি আন্দোলনকে গভীরভাবে প্রভাবিত করলেও তিনি আসলে প্রেমের কথা এবং জীবনের কথা বলেছিলেন যার মধ্যে প্রত্যক্ষ কোন তত্ত্ব ছিলনা। পরবর্তীকালে তাঁর গান ও কবিতাকে সুফি ধারা এবং মরমিয়া বাদের সঙ্গে যুক্ত করে দেওয়া হয়। "কবীর" নামটি আরবি "আল-কবির" শব্দটি থেকে এসেছে। শব্দটির অর্থ "মহান"; এটি কুরআনে উল্লিখিত আল্লাহ্‌র ৩৭তম নাম।


title: কবীর

text: কবীরের জন্ম-মৃত‍্যু ঠিক কবে তার জানা যায় নি। লহরতালাব নামক স্থানে তাঁর জন্ম হয়ে বলে অনেকে মনে করেন। মুসলমান জোলার ঘরের সন্তান ছিলেন তিনি। কবীর বড় হয়েছিলেন তাঁত শিল্পের মাঝে। বুনন শিল্পের কথা তাই বারবার উঠে আসে তাঁর লেখার মধ্যে। এ কথা জানা যায় যে সমাজের নিম্ন বিত্ত শ্রেণীর মানুষ ছিলেন কবীর। তাঁর লেখার মধ্যেও নিজের অর্থনৈতিক অবস্থার ইঙ্গিত পাওয়া যায়। কবীর লেখক ছিলেন না কেবল, কবীর একজন সৃষ্টিকর্তা। তিনি সাধক এবং গৃহস্থ সন্ন্যাসী।


title: কবীর

text: কবীরের বানী মৌখিক পরম্পরায় প্রবাহিত হত। গানের মধ্যে দিয়ে তাঁর কথা ছড়িয়ে পড়তো যুগের ওপারে। তাঁর গান কাশী, দিল্লী, পাঞ্জাব, রাজাস্থান, গুজরাট, বিহার, বাংলা হয়ে ওড়িশা অবধি ছড়িয়ে পড়ে। কবীরের গানে অনুপ্রাণিত হয়েছিলেন গুরু নানক। ১৫৭০ থেকে ১৫৭২ এ কবীরের বেশ কিছু কবিতা যুক্ত হয়ে যায় "গবিন্দাল পথি" সমূহের মধ্যে।


title: কবীর

text: কবীরের লিখিত পান্ডুলিপি তিনটি পথে বিভক্ত হয়ে পড়ে। যেমন- উত্তরের শাখা– শিখদের দ্বারা পালিত হয়। এই পথ নানক, গুরু গবিন্দ সিংহের হাত ধরে ক্রমে শিখ ধারার মধ্যে ঢুকে যায়। পাশ্চাত্য শাখা– এই শাখা মূলত রাজস্থান অবধি গেছে। পরবর্তীকালে দাদূ দয়াল এবং নিরঞ্জন সম্প্রদায়ের মাধ্যমে তা বিকাশ লাভ করে। দাদূ পন্থীরা নির্গুণের উপাসক ছিলেন।পূর্বের শাখা– কবীর পন্থকে নিয়ে কাজ করে। কবীর বীজক এই শাখার একটা গুরুত্বপূর্ণ গ্রন্থ। এখানে গানের ধারা কম, বরঞ্চ মৌখিক পরম্পরাটাকে লেখায় আটকে ফেলার চেষ্টা লক্ষ্য করা যায়। যা কেবল হাতে লেখাই নয়, ছাপাখানা অবধি পৌঁছে যায় উনিশ শতকে। এই পথে সহজ গানের পরিবর্তে তত্ত্ব কথা প্রাধান্য পায়।


title: কবীর

text: কবীরের অনুবাদে বহু ভাষার সমাগম প্রত্যক্ষ করা যায়। মৌখিক ধারায় প্রচলিত ছিল কিন্তু সেগুলোকে যখন লিখিত আকারে ধরা হয় তখন তার মধ্যে অন্য ভাষার ঝোঁক পড়ে যায়। যুক্ত হয়ে যায় প্রেক্ষাপটও।শিখ দের ক্ষেত্রে পাঞ্জাবী ভাষার অংশ জুড়ে যায়। আবার রাজস্থানে কবীরের অনুবাদ ভিন্ন স্বাদের। তাঁর কবিতার মধ্যে বুনন শিল্পের কথা পাওয়া যায়। শাড়ি, কাপড় বোনা-এই লোকজ উপাদান গুলো কবীরের কবিতায় বার বার ফিরে আসে।আপামর জনসাধারণের কাছে পোঁছানোর জন্য কবীর খুব সরল লোকায়ত উপাদান ব্যবহার করেছিলেন তাঁর কবিতার মধ্যে, ফলে হিন্দু, মুসলমান এই ভেদ গুলো ছাপিয়ে তিনি সকল মানুষের আপন হয়ে উঠতে পেরেছিলেন। তাই কবীরের গান এবং দোঁহা ছড়িয়ে পড়তে পেরেছে সমগ্র ভারতে। সুফিবাদের কাছাকাছি ভাবনা প্রত্যক্ষ করা যায় কবীরের লেখার মধ্যে।


title: কবীর

text: কবীরের মতবাদ শিখদের ভাবনাকেও গভীরভাবে প্রভাবিত করেছিল। কবীরের মতবাদের বর্তমান উত্তরসূরি হল কবীর পন্থ নামে পরিচিত একটি ধর্মীয় সম্প্রদায়, যেটি সন্ত মৎ সম্প্রদায়গুলির অন্যতম। ১৯০১ সালের জনগণনায় "কবীরপন্থী"-দের সংখ্যা ছিল ৮৪৩,১৭১। বর্তমানে এঁদের সংখ্যা প্রায় ৯,৬০০,০০০। এঁরা ছড়িয়ে আছেন মূলত উত্তর ও মধ্যভারতে এবং বহির্ভারতে বসবাসকারী অনাবাসী ভারতীয়দের মধ্যে।


title: কবীর

text: কবীরের কিছু কবিতা- ১। পানী বিচ মীন পিপাসী। ২ । কোই রহীম কোই রাম বখানৈ। ৩। বিনয় দারভেদকারের "কবীরের" কবিতার অনুবাদও উল্লেখযোগ্য।


title: কবীর

text: কবীরকে নিয়ে রচিত কিছু আদি গ্রন্থ হল বীজকমূল– এটি খেমরাজ কৃষ্ণদাসের রচনা।বীজক কবীর সাহবকা– পূর্ণদাস সাহেবের রচনা।কবীর শব্দাবলী– এটি এলাহাবাদ থেকে একত্র করা হয়।কবীর সাগর– স্বামী যুগলানন্দের রচনা।সত্য কবীরকী সাথী– শিবহরের লেখা। কবীর মনশূর– প্রমানন্দজী, মকনজী কুবেরের রচনা।পরমার্থ রাজনীতি ধর্ম– সাধু কাশীদাসের রচনা, বম্বে তে পাওয়া যায়।এছাড়াও পংচ গ্রন্থী, সংজ্ঞা পাঠ, কবীরোপাসনা পদ্ধতি, কবীর কাসৌটী, কবীর বাণী  বই গুলো বিশেষ উল্লখযোগ্য।


title: এজরা পাউন্ড

text: এজরা পাউন্ড কালজয়ী মার্কিন কবি ও সমালোচক। তিনি আধুনিক মার্কিন সাহিত্যের অন্যকম পথিকৃৎ। পিতা হোমার লুইস পাউন্ড এবং মাতা ইসায়েল ওয়েস্টনের সন্তান এজরা পাউন্ডের জন্ম হয়েছিল ১৮৮৫ খ্রিস্টাব্দের ৩০ অক্টোবর, আইডাহো রাজ্যের হেইলিতে। তাঁর প্রাথমিক লেখাপড়া একটি ডেম স্কুলে। "ইমাজিসম" ধারার প্রতিষ্ঠায় তিনি অগ্রণী ভূমিকা রেখেছিলেন। তাঁর কাব্যসঙ্কলন "রিপোস্টেস", কবিতা "হিউ সেলউইন মোবারলে" এবং অসমাপ্ত মহাকাব্য "দ্য ক্যান্টোস" চিরায়ত বিশ্বসাহিত্যকে সমৃদ্ধ করেছে। বিংশ শতাব্দীর গোড়ার দিকে লন্ডনে বেশ কিছুকাল মার্কিন সাহিত্য সাময়িকীর সম্পাদক হিসেবে কাজ করার সময় পাউন্ড সমসাময়িক সাহিত্সযিক টি. এ. এলিয়ট, রবার্ট ফ্রস্ট, জেমস জয়েস এবং আর্নেস্ট হেমিংওয়ের সৃষ্টিকর্ম নতুন করে মূল্যায়ন করেন। প্রথম বিশ্বযুদ্ধের প্রাণহানিতে মর্মাহত হয়ে তিনি ইংল্যান্ডের ওপর আস্থা হারিয়ে ফেলেন। এ যুদ্ধের জন্য তিনি পুঁজিবাদ ও সুদবিত্তিক ব্যাংক ব্যবস্থাকে দোষারোপ করেন। ১৯৪৫ খ্রিস্টাব্দে মার্কিন সেনাবাহিনী রাষ্ট্রদ্রোহিতার অভিযোগ এনে তাঁকে ইতালিতে গ্রেফতার করে। প্রথমে তাঁকে যুক্তরাষ্ট্রের সেনাক্যাম্পে কয়েদ রাখা হয়। দীর্ঘ ১৩ বছর কারাদণ্ড ভোগ করেন তিনি। ১৯৫৮ খ্রিস্টাব্দের ১৮ এপ্রিল তিনি মুক্তি লাভ করেন। ১৯৭২ খ্রিস্টাব্দের ১ নভেম্বর তাঁর মৃত্যু হয়।


title: প্রথম মুহাম্মদ (উসমানীয় সুলতান)

text: প্রথম মুহাম্মদ চেলেবি (, "Mehmed I" বা "Mehmed Çelebi") (১৩৮১ – ২৬ মে ১৪২১) ছিলেন উসমানীয় সুলতান। ১৪১৩ থেকে ১৪২১ সাল পর্যন্ত তিনি রাজত্ব করেছেন। তিনি সুলতান প্রথম বায়েজীদ ও তার স্ত্রী দাওলাত খাতুনের পুত্র। তার শাসনামল উসমানীয় গৃহযুদ্ধের কারণে বৈশিষ্ট্যপূর্ণ। এই গৃহযুদ্ধের ফলে সালতানাত বিভক্ত হয়ে পড়েছিল। মৃত্যুর পূর্বে তিনি সাম্রাজ্যকে ঐক্যবদ্ধ করতে সক্ষম হন।


title: প্রথম মুহাম্মদ (উসমানীয় সুলতান)

text: প্রথম মুহাম্মদ ১৩৯০ সালে বুরসায় জন্মগ্রহণ করেন। তিনি সুলতান বায়েজীদের তৃতীয় পুত্র। তার অন্যান্য ভাইদের মত তার নামেও চেলেবি পদবী যুক্ত ছিল।


title: প্রথম মুহাম্মদ (উসমানীয় সুলতান)

text: ১৪০২ সালের ২০ জুলাই সুলতান বায়েজীদ তুর্কি-মোঙ্গল শাসক তৈমুরের কাছে আঙ্কারার যুদ্ধে পরাজিত হন। বায়েজীদকে বন্দী করে সমরকন্দ নিয়ে যাওয়া হয়। মুস্তাফা চেলেবি ছাড়া মুহাম্মদ ও তার বাকি ভাইয়েরা পালিয়ে যেতে সক্ষম হন। মুস্তাফাকেও বন্দী করে সমরকন্দে নেয়া হয়েছিল। বায়েজীদ পাশা মুহাম্মদকে উদ্ধার করে নিজের শহর আমাসিয়া নিয়ে যান। পরবর্তীতে মুহাম্মদ বায়েজীদ পাশাকে তার উজিরে আজম নিয়োগ দিয়েছিলেন।


title: প্রথম মুহাম্মদ (উসমানীয় সুলতান)

text: যুদ্ধের পর মুহাম্মদ তার ভাই সুলাইমান, ঈসা ও মুসার সাথে লড়াই করেন। ১৪০২ থেকে ১৪১৩ সাল পর্যন্ত চলমান এই যুদ্ধ উসমানীয় গৃহযুদ্ধ নামে পরিচিত। যুদ্ধে মুহাম্মদ জয়ী হন এবং বাকি ভাইয়েরা নিহত হন। পরবর্তীতে মুস্তাফা চেলেবি মুক্তি পাওয়ার পর মুহাম্মদ ও তার ছেলে দ্বিতীয় মুরাদের বিরুদ্ধে বিদ্রোহ করেছিলেন।


title: প্রথম মুহাম্মদ (উসমানীয় সুলতান)

text: গৃহযুদ্ধে জয়ী হওয়ার পর প্রথম মুহাম্মদ সুলতান হিসেবে সিংহাসনে বসেন। তিনি আলবেনিয়ার অংশবিশেষ, জানদারি আমিরাত ও মামলুকদের কাছ থেকে সিলিসিয়ার আর্মেনীয় রাজ্য অধিকার করে নেন। তার অনেক অর্জনের জন্য তিনি উসমানীয় সালতানাতের দ্বিতীয় প্রতিষ্ঠাতা হিসেবে পরিচিত।


title: প্রথম মুহাম্মদ (উসমানীয় সুলতান)

text: শাসনকার্য শুরুর পর গৃহযুদ্ধের সময় আত্মগোপনে থাকা তার ভাই মুস্তাফা চেলেবি বেরিয়ে আসেন এবং সাম্রাজ্য ভাগের দাবি জানান। মুহাম্মদ এর দাবি প্রত্যাখ্যান করেন এবং যুদ্ধক্ষেত্রে তারা মুখোমুখি হন। যুদ্ধে মুস্তাফা পরাজিত হন। মুস্তাফা বাইজেন্টাইন শহর সেলোনিকিতে পালিয়ে যান। কিন্তু মুহাম্মদের সাথে একটি চুক্তির পর বাইজেন্টাইন সম্রাট দ্বিতীয় পেলাইওলোগোস মুস্তাফাকে লেমনস দ্বীপে নির্বাসিত করেন।


title: প্রথম মুহাম্মদ (উসমানীয় সুলতান)

text: এরপরও মুহাম্মদকে সমস্যার সম্মুখীন হতে হয়। তার ভাইপো ওরহানের কারণে তিনি সমস্যাগ্রস্থ হন। বাইজেন্টাইন সম্রাট দ্বিতীয় মানুয়েল পেলাইওলোগোস ওরহানকে সুলতান মুহাম্মদের বিরুদ্ধে ব্যবহার করতে চেয়েছিলেন। তবে মুহাম্মদ ষড়যন্ত্র ধরে ফেলেন এবং ওরহানকে বিশ্বাসঘাতকতার জন্য অন্ধ করে দেয়া হয়।


title: প্রথম মুহাম্মদ (উসমানীয় সুলতান)

text: আঙ্কারার যুদ্ধ এবং অন্যান্য গৃহযুদ্ধের ফলে সাম্রাজ্যে অস্থিরতা বিরাজ করছিল। সুফি ও ধর্মতাত্ত্বিক শাইখ বদরউদ্দিন সাম্রাজ্যে একটি ধর্মীয় ও সামাজিক আন্দোলন গড়ে তুলেছিলেন। মুহাম্মদের ভাই মুসা চেলেবি তাকে নিজের সেনাবাহিনীতে কাজি হিসেবে নিয়োগ দিয়েছিলেন।


title: প্রথম মুহাম্মদ (উসমানীয় সুলতান)

text: ১৪১৬ সালে শাইখ বদরুদ্দিন বিদ্রোহ শুরু করেন। চার বছর লড়াইয়ের পর উজিরে আজম বায়েজীদ পাশা তাকে বন্দী করতে সক্ষম হন। ১৪২০ সালে বদরউদ্দিনকে সেরেস শহরে ফাঁসিতে ঝুলিয়ে মৃত্যুদন্ড দেয়া হয়।


title: প্রথম মুহাম্মদ (উসমানীয় সুলতান)

text: সাম্রাজ্যকে ঐক্যবদ্ধ করার পর প্রথম মুহাম্মদ আট বছর ক্ষমতায় ছিলেন। ১৪২১ সালের ২৬ মে তিনি বুরসায় ইন্তেকাল করেন। তাকে বুরসায় দাফন করা হয়।


title: অষ্টম পর্যায়ের মৌল

text: অষ্টম পর্যায় মৌল বলতে সেই মৌলিক পদার্থগুলোকে বুঝানো হয় যেগুলো বর্ধিত পর্যায় সারণীর অষ্টম পর্যায় রয়েছে। এই মৌলগুলোর কোনোটিই তৈরী করা হয়নি, এবং এর আইসোটোপগুলোও যথেষ্ট স্থিতিশীল নয় যার ফলে নিকট ভবিষ্যতে এগুলোকে বিশেষ তাৎপর্যপূর্ণ হিসাবে অরা হচ্ছে না। এটি বলা যায় যে স্থিতিশীল নয় বলে কেবলমাত্র অষ্টম পর্যায়ের মৌলগুলোর ভৌতরূপ দেখা যায় এবং অবেকেই ধারণা পোষন করেন যে ১২৬ পারমাণবিক সংখ্যা বিশিষ্ট পর্যায় সারণীর সর্বশেষ স্থিতিশীল মৌল আনবিহেক্সিয়ামের পর পর্যায় সারণীটি শেষ হওয়া উচিত।


title: সুরুল

text: সুরুল পশ্চিমবঙ্গের বীরভূম জেলার বোলপুর মহকুমার একটি গ্রাম এবং পর্যটন কেন্দ্র। গ্রামটি শান্তিনিকেতন থেকে ৩ কিলোমিটার দূরে অবস্থিত। এটি শান্তিনিকেতন আশ্রমেরই একটি অংশ। সুরুল কুঠিতে বসে রবীন্দ্রনাথ অনেক গান ও কবিতা রচনা করেছিলেন।


title: সুরুল

text:
সুরুল রবীন্দ্রনাথ ঠাকুর প্রতিষ্ঠিত বিশ্বভারতীর লাগোয়া একটি গ্রাম। বিশ্ববিদ্যালয়ের একটি বিরাট অংশ সুরুল মৌজার মধ্যে অবস্থিত। গ্রামটি তার ঐতিহ্য ও সাংস্কৃতিক মূল্যবোধ এবং ঐতিহাসিক কারণে বিখ্যাত। সুরুলের অধিবাসীরা মূলত বাগদি, বাউড়ি, হাড়ি ও ডোম বর্ণভুক্ত। এছাড়া এখানে কয়েকঘর তাঁতিও বাস করেন। পরবর্তীকালে গ্রামের জমিদারেরা এখানে ব্রাহ্মণ নিয়ে এসে বসত করান।
ইস্ট ইন্ডিয়া কোম্পানির আমলে গ্রামটি জন চিপের অধীনে একটি কমার্সিয়াল রেসিডেন্সি ছিল। ১৮৩৫ সালে কোম্পানি এখানে ব্যবসাবাণিজ্য বন্ধ করে দিলে, রেসিডেন্সিটি পরিত্যক্ত। এখন এর কোনো চিহ্নই আর অবশিষ্ট নেই।


title: সুরুল

text: সুরুল গ্রামের টেরাকোটা মন্দিরগুলি বিশেষ শিল্পগুণ সমন্বিত। বর্তমানে এগুলি সুসংরক্ষিত। ১৮৩০ সাল নাগাদ জন চিপের মৃত্যুর কয়েক বছরের মধ্যে গ্রামের পুরনো মন্দিরগুলি নির্মিত হয়। অধিকাংশ মন্দিরই শিব মন্দির। একটি মনসা ও একটি "পঞ্চরত্ন" লক্ষ্মী-জনার্দন মন্দিরও আছে। মন্দিরের দেওয়ালে রামায়ণের ছবি যেমন খোদিত হয়েছে, তেমনই খোদিত হয়েছে এখানে এক সময়ে ব্যবসাবাণিজ্য চালানো ইউরোপীয়দের ছবিও। ১৯৪০-এর দশকে মুকুল দে সুরুল গ্রামের মন্দির শিল্পের প্রচুর ছবি তুলে ফটো-ডকুমেন্টরি তৈরি করেন। এটি ১৯৫৯ সালে নতুন দিল্লির ললিত কলা অকাদেমি থেকে "বীরভূম টেরাকোটাস" নামে প্রকাশিত হয়।


title: প্লাইমাউথ (সফটওয়্যার)

text: প্লাইমাউথ লিনাক্সের একটি বুটস্প্ল্যাশ সফটওয়্যার। এটি এনিমেশন সমর্থন করে। কার্নেল ভিত্তিক মোড নির্ধারণ এবং ডাইরেক্ট রেন্ডারিং ম্যানেজারের মাধ্যমে এটি নিয়ন্ত্রণ করা হয়। initrd এর সাথে এটি সংযুক্ত করা থাকে।


title: প্লাইমাউথ (সফটওয়্যার)

text: সর্বপ্রথম ফেডোরা ১০ "কেম্ব্রিজ" এ এটি অন্তর্ভুক্ত করা হয়। এটি প্রকাশিত হয়েছিল ২৫ নভেম্বর ২০০৮ সালে এবং সেই সময় আরএইচজিবি এর প্রতিস্থাপন করে এটি ব্যহার শুরু হয়। উবুন্টু অপারেটিং সিস্টমে এটি ব্যবহার শুরু হয় উবুন্টু ১০.১০ এলটিএস (লুসিড লিংক্স) থেকে। এই সংস্করণটি প্রকাশিত হয়েছে ২৯ এপ্রিল ২০১০ তারিখে। ম্যানড্রিভা এসস্প্ল্যাশ এর পরিবর্তে প্লাইমাউথ ব্যবহার শুরু করে Adélie (2010.0) সংস্করণ থেকে।


title: রবীন্দ্র রচনাবলী

text: রবীন্দ্র রচনাবলী রবীন্দ্রনাথ ঠাকুর রচিত সমগ্র রচনার সংকলন। এই গ্রন্থের প্রথম খণ্ডটি বিশ্বভারতী গ্রন্থনবিভাগ থেকে প্রকাশিত হয় ১৯৩৯ সালে। কবির জীবদ্দশায় এই গ্রন্থের সাতটি খণ্ড ও একটি অচলিত সংগ্রহ প্রকাশিত হয়। প্রতিটি খণ্ড "কবিতা ও গান", "নাটক ও প্রহসন", "গল্প ও উপন্যাস" ও "প্রবন্ধ" - এই চারটি বিভাগে বিন্যস্ত। কবির জীবদ্দশায় প্রকাশিত খণ্ডগুলিতে ভূমিকায় কবির নানা মন্তব্য লিপিবদ্ধ করে দেন। ১৯৪৮ সালের মধ্যে এই গ্রন্থাবলির মোট ছাব্বিশটি খণ্ড প্রকাশিত হয়। পরবর্তীকালে এই গ্রন্থের আরও চারটি খণ্ড প্রকাশিত হয়। ১৯৬১ সালে রবীন্দ্র জন্মশতবার্ষিকী উপলক্ষে পশ্চিমবঙ্গ সরকার এই পনেরো খণ্ডে রবীন্দ্র রচনাবলী প্রকাশ করেন। ১৯৮১ সালে নতুন পরিকল্পনায় ষোলো খণ্ডে পশ্চিমবঙ্গ সরকার রবীন্দ্র রচনাবলী প্রকাশ করেন।


title: সুলতান মুহাম্মদ শাহ আগা খান

text: সুলতান মুহাম্মদ শাহ আগা খান, যিনি ৩য় আগা খান নামে সমধিক পরিচিত, শিয়া ইসমাইলিয়া সম্প্রদায়ের ৪৮তম ইমাম। তাঁর জন্ম ২ নভেম্বর ১৮৭৭ খ্রিস্টাব্দ। ইসলামের ৪র্থ খলিফা হযরত আলী (রা)-এর সাক্ষাৎ বংশধর হিসাবে তিনি ১৮৮৫ খ্রিস্টাব্দে মাত্র ৭ বৎসর বয়সে ইসমাইলিয়া সম্প্রদায়ের বিশ্ব ইমামতি প্রাপ্ত হন। তদবধি ৭৭ বৎসর তিনি আন্তর্জাতিক ইসমাইলিয়া সম্প্রদায়ের ইমাম হিসাবে দায়িত্ব পালন করেছেন। তিনি নিখিল ভারত মুসলিমের একজন প্রতিষ্ঠাতা এবং প্রথম সভাপতি। ১৯৩৪-৩৮ কাল পরিধিতে তিনি লিগ অব নেশন্সের প্রেসিডেন্ট হিসাবে দায়িত্ব পালন করেছেন।


title: সুলতান মুহাম্মদ শাহ আগা খান

text: তাঁর জন্ম করাচি শহরে। তাঁর পিতা ছিলেন ২য় আগা খান। ২য় আগা খানের ৩য় স্ত্রী নওয়াব আলিয়া শামস্-উল-মুলুক। মায়ের নিবিড় পরিচর্যায় তিনি বড় হয়েছেন এবং ইসমাইলিয়া সম্প্রদায়ের ইমামতি গ্রহণের জন্য যথোপযুক্তভাবে প্রস্তুত হয়েছেন। কেবল ধর্মীয় শিক্ষা ও প্রাচ্যের শিক্ষা নয় তিনি ইয়োরোপীয় শিক্ষায় সুশিক্ষিত ছিলেন। তিনি ইংল্যান্ডের ইটন স্কুলে এবং কেমব্রিজ বিশ্ববিদ্যালয়ে লেখাপড়া করেছেন। তিনি দক্ষতার সঙ্গে শিয়া ইসমাইলিয়া সম্প্রদায়ের নেতৃত্ব যেমন দিয়েছিলেন তেমনি অবিভক্ত, ব্রিটিশশাসিত ভারতের মুসলমানদের কল্যাণে মনোনিবেশ করেছিলেন। তাঁর নির্দেশ অনুসরণ করেই নারী-পুরুষ নির্বিশেষে ইসমাইলিয়ারা সুশিক্ষিত হওয়ার উপর গুরুত্ব আরোপ করে এবং বিংশ শতাব্দীতে একটি সফল আন্তর্জাতিক সম্প্রদায়ে পরিণত হয়। ব্রিটিশরাজ তাঁকে নাইটহুডে ভূষিত করে।


title: সুলতান মুহাম্মদ শাহ আগা খান

text: মৃত্যুর তিন বছর আগে তিনি মিশরে নীল নদের পশ্চিম তীরে আসওয়ান নামক স্থানটি তাঁর সমাধিস্থল হিসাবে নির্বাচিত করে গিয়েছিলেন। তাঁর মৃত্যু হয় সুইজারল্যান্ডের ভারসোয়াখে, ১৯৫৭ খ্রিস্টাব্দের ১১ জুলাই।


title: দ্বিতীয় মুরাদ

text: দ্বিতীয় মুরাদ তার শাসনকালে বলকান এবং তুর্কি বেয়লিকগুলোর সামন্ত নেতাদের বিরুদ্ধে দীর্ঘ লড়াই করেছেন। এই লড়াই ২৫ বছর টিকে ছিল। তিনি আমাসিয়ায় বড় হয়েছেন। পিতা সুলতান প্রথম মুহাম্মদের মৃত্যুর পর তিনি সিংহাসনে বসেন।


title: দ্বিতীয় মুরাদ

text: মুরাদ ১৪০৪ সালের জুন মাসে জন্মগ্রহণ করেন। শৈশবের প্রথম দিকের সময়গুলো তিনি আমাসিয়ায় কাটিয়েছেন। ১৪১০ সালে তিনি রাজধানী এদির্ন‌ে আসেন। তার পিতা সুলতান হওয়ার পর তিনি আমাসিয়ার গভর্নর নিযুক্ত হন। ১৪২১ সালে প্রথম মুহাম্মদের মৃত্যুর পূর্ব পর্যন্ত তিনি আমাসিয়ায় ছিলেন।


title: দ্বিতীয় মুরাদ

text: দ্বিতীয় মুরাদ ১৬ বছর বয়সে সিংহাসনে বসেন। তার সিংহাসনারোহণ শান্তিপূর্ণ ছিল।


title: দ্বিতীয় মুরাদ

text: তবে শীঘ্রই সাম্রাজ্যে গোলযোগ দেখা দেয়। বাইজেন্টাইন সম্রাট দ্বিতীয় মানুয়েল মুস্তাফা চেলেবিকে সিংহাসনের বৈধ উত্তরসূরি হিসেবে গ্রহণ করে তাকে সহায়তা করেন। মুস্তাফা সফল হলে বেশ কিছু গুরুত্বপূর্ণ শহর দ্বিতীয় মানুয়েলকে হস্তান্তর করা হবে এমন চুক্তি হয়। মুস্তাফা বাইজেন্টাইন জাহাজযোগে উসমানীয় সাম্রাজ্যের ইউরোপীয় অংশে আগমন করেন এবং দ্রুত অগ্রসর হন। অনেক তুর্কি সৈনিক তার সাথে যোগ দেয়। মুরাদ তার উজিরে আজম বায়েজীদ পাশাকে সেনাপতি হিসেবে প্রেরণ করেন কিন্তু বায়েজীদ মুস্তাফার কাছে পরাজিত ও নিহত হন। মুস্তাফা বায়েজীদের বাহিনীকে পরাজিত করে নিজেকে এড্রিনোপলের (বর্তমান এদির্ন) সুলতান ঘোষণা করেন। এরপর তিনি দারদানেলেস অতিক্রম করে এশিয়া আসেন। তবে মুরাদ তাকে পরাস্ত করেন। মুস্তাফা গেলিপলিতে আশ্রয় নেন। মুরাদ এখানে অবরোধ আরোপ করেন। মুস্তাফাকে বন্দী করা হয় এবং মৃত্যুদণ্ড দেয়া হয়। মুরাদ এরপর রোমান সম্রাটের বিরুদ্ধে অস্ত্রধারণ করেন এবং কনস্টান্টিনোপল জয়ের মাধ্যমে তাকে শাস্তি প্রদানের ঘোষণা দেন।


title: দ্বিতীয় মুরাদ

text: দ্বিতীয় মুরাদ ১৪২১ সালে বাইজেন্টাইন সাম্রাজ্যের দিকে অগ্রসর হয়ে রাজধানী কনস্টান্টিনোপল অবরোধ করেন। মুরাদের অবরোধের সময় বাইজেন্টাইনরা কিছু স্বাধীন তুর্কি আনাতোলীয় রাজ্যের সহায়তায় সুলতানের ছোট ভাই কুচুক মুস্তাফাকে দিয়ে সুলতানের বিরুদ্ধে বিদ্রোহ সংঘটিত করে। বিদ্রোহের সময় বুরসা অবরোধ করা হয়। মুরাদকে তাই অবরোধ তুলে নিতে হয়। তিনি মুস্তাফাকে বন্দী করেন ও মৃত্যুদন্ড দেন। তার বিরুদ্ধে ষড়যন্ত্রকারী আনাতোলীয় আইদিনি, জেরমিয়ানি, মেনতেশে ও তেকে রাজ্যকে উসমানীয় সাম্রাজ্যের অধীনে নিয়ে আসা হয়।


title: দ্বিতীয় মুরাদ

text: দ্বিতীয় মুরাদ এরপর ভেনিস, কারামানি আমিরাত, সার্বিয়া ও হাঙ্গেরির বিরুদ্ধে যুদ্ধ ঘোষণা করেন। ১৪২৮ সালে কারামানিরা পরাজিত হয় এবং ১৪৩০ সালে সেলোনিকার দ্বিতীয় অবরোধ পরাজয়ের পর পিছু হটে। ১৪৩০ এর দশকে মুরাদ বলকানের বিশাল অঞ্চল জয় করেন এবং ১৪৩৯ সালে সার্বিয়াকে সাম্রাজ্যের অংশ করায় সফল হন। ১৪৪১ সালে পবিত্র রোমান সাম্রাজ্য এবং পোল্যান্ড সার্বী‌য়-হাঙ্গেরীয় জোটে যোগ দেয়।


title: দ্বিতীয় মুরাদ

text: দ্বিতীয় মুরাদ ১৪৪৪ সালে ভার্না‌র যুদ্ধে জয়লাভ করেন।


title: দ্বিতীয় মুরাদ

text: ১৪৪৪ সালে মুরাদ সিংহাসন ত্যাগ করে তার পুত্র দ্বিতীয় মুহাম্মদকে সিংহাসন প্রদান করেন। কিন্তু ইয়ানিসারিদের একটি বিদ্রোহের কারণে তাকে পুনরায় ক্ষমতা গ্রহণ করতে হয়।.


title: দ্বিতীয় মুরাদ

text: ১৪৪৮ সালে মুরাদ কসোভোর দ্বিতীয় যুদ্ধে খ্রিষ্টান জোট বাহিনীকে পরাজিত করেন। বলকান হস্তগত হওয়ার পর তিনি পূর্ব দিকে তৈমুরের পুত্র শাহরুখ এবং কারামানি ও চোরুম-আমাসিয়া আমিরাতের মুখোমুখি হন। ১৪৫০ সালে দ্বিতীয় মুরাদ আলবেনিয়ায় অভিযান পরিচালনা করেন। তিনি স্কান্ডেরবেগের নেতৃত্বাধীন প্রতিরোধ দমনের জন্য ক্রুজ দুর্গ অবরোধ করেন। তবে তিনি এতে সফল হননি। ১৪৫০-১৪৫১ সালের শীতকালে মুরাদ অসুস্থ হয়ে পড়েন এবং এদির্নে ইন্তেকাল করেন। এরপর তার পুত্র দ্বিতীয় মুহাম্মদ সিংহাসনে বসেন।


title: দ্বিতীয় মুরাদ

text: দ্বিতীয় মুরাদের চারজন স্ত্রী ছিল:


title: দ্বিতীয় মুরাদ

text: অভিনেতা ইলকের কুর্ত ২০১২ সালে নির্মিত "ফেতিহ ১৪৫৩" চলচ্চিত্রে সুলতান দ্বিতীয় মুরাদের ভূমিকায় অভিনয় করেছেন। এছাড়াও ১৯৫৩ সালে নির্মিত "দ্য গ্রেট ওয়ারিয়র স্কান্ডেরবেগ" নামক আলবেনীয় চলচ্চিত্রে সুলতান মুরাদের ভূমিকায় ভাহরাম পাপাজিয়ান অভিনয় করেছেন।


title: অগ্নিবীণা (কাব্যগ্রন্থ)

text: অগ্নিবীণা বিংশ শতাব্দীর প্রথমার্ধের অন্যতম জনপ্রিয় বাঙালি কবি কাজী নজরুল ইসলামের প্রথম কাব্যগ্রন্থ। এটি ১৩২৯ বঙ্গাব্দের কার্তিক মাসে (অক্টোবর, ১৯২২ খ্রিস্টাব্দ) প্রকাশিত হয়। এই গ্রন্থে মোট বারোটি কবিতা আছে। কবিতাগুলি হচ্ছে - ‘প্রলয়োল্লাস (কবিতা)’, ‘বিদ্রোহী’, ‘রক্তাম্বর-ধারিণী মা’, ‘আগমণী’, ‘ধূমকেতু’, কামাল পাশা’, ‘আনোয়ার ‘রণভেরী’, ‘শাত-ইল-আরব’, খেয়াপারের তরণী’, কোরবানী’ ও মোহররম’। এছাড়া গ্রন্থটির সর্বাগ্রে বিপ্লবী বারীন্দ্রকুমার ঘোষ-কে উৎসর্গ করে লেখা একটি উৎসর্গ কবিতাও আছে। ‘অগ্নি-বীণা’ প্রচ্ছদপটের পরিকল্পনা ছিল অবনীন্দ্রনাথ ঠাকুর এবং এঁকেছিলেন তরুণ চিত্রশিল্পী বীরেশ্বর সেন। বইটির তৎকালীন মূল্য ছিল ৩ টাকা। ৭ নং প্রতাপ চ্যাটার্জি লেন থেকে গ্রন্থকার কর্তৃক গ্রন্থটি মুদ্রিত ও প্রকাশিত হয়। প্রাপ্তিস্থান হিসেবে গ্রন্থে লেখা ছিল: 'আর্য পাবলিশিং হাউস, কলেজ স্ট্রিট, মার্কেট (দোতলায়)'। গ্রন্থটি ছাপা হয় মেটকাফ প্রেস, ৭৯ নং বলরাম দে স্ট্রিট, কলিকাতা থেকে। দাম এক টাকা। গ্রন্থটির উৎসর্গ হচ্ছে- “বাঙলার অগ্নিযুগের আদি পুরোহিত সাগ্নিক বীর শ্রীবারীন্দ্রকুমার ঘোষ শ্রীশ্রীচরণারবিন্দেষু”। নিচে লেখা আছে “তোমার অগ্নি-পূজারী -হে- মহিমাম্বিত শিষ্য-কাজী নজরুল ইসলাম”। অরবিন্দ ঘোষের ভ্রাতা বারীন্দ্রকুমার ঘোষ বাংলা তথা ভারতের বিপ্লববাদী আন্দোলনের অন্যতম নায়ক ছিলেন। বিপ্লবে বিশ্বাসী নজরুল তাই নিজেকে বারীন্দ্রকুমারের ‘-হে-মহিমান্বিত শিষ্য’ বলে উল্লেখ করে তাঁকেই তাঁর প্রথম কাব্যগ্রন্থ উৎসর্গ করেছিলেন।


title: দোলনচাঁপা (কাব্যগ্রন্থ)

text: দোলনচাঁপা বিংশ শতাব্দির প্রথমার্ধের অন্যতম জনপ্রিয় বাঙালি কবি কাজী নজরুল ইসলামের দ্বিতীয় কাব্যগ্রন্থ। এটি ১৯২৩ খ্রিস্টাব্দের সেপ্টেম্বর মাসে (আশ্বিন, ১৩৩০ বঙ্গাব্দ) আর্য পাবলিশি হাউস থেকে প্রকাশিত হয়। ১৯২২ খ্রিস্টাব্দের দুর্গাপূজোর আগে ধুমকেতু পত্রিকায় নজরুলের ‘আনন্দময়ীর আগমনে’ নামে বিদ্রোহাত্মক কবিতাটি প্রকাশের জন্য তাঁকে রাজদ্রোহের অভিযোগে অভিযুক্ত করা হয়। অভিযুক্ত কবিকে ১৯২৩ খ্রিস্টাব্দের ১৬ জানুয়ারি এক বৎসর সশ্রম কারাদণ্ডে দণ্ডিত করে প্রেসিডেন্সি জেলে রাখা হয়। এই সময় "দোলনচাঁপা" কাব্যের কবিতাগুলি রচিত হয়। জেল কর্তৃপক্ষের অগোচরে পবিত্র গঙ্গোপাধ্যায় ওয়ার্ডারদের সাহায্যে তাঁর সব কবিতাই বাইরে নিয়ে আসেন। কবির নির্দেশমত আর্য পাবলিশি হাউস এ কবিতাগুলো দিয়ে দোলনচাঁপা প্রকাশ করে। প্রথম সংস্করণ এই কাব্যগ্রন্থে ১৯টি কবিতা ছিল। সূচিপত্রের আগে মুখবন্ধরূপে সংযোজিত কবিতা "আজ সৃষ্টি-সুখের উল্লাসে" ১৩৩০ বঙ্গাব্দের (১৯২৩ খ্রিস্টাব্দ) জ্যৈষ্ঠ মাসের কল্লোল পত্রিকায় প্রকাশিত হয়। "দোলনচাঁপা" কাব্যগ্রন্থের পরবর্তী সংস্করণে ৫০ টি কবিতা সংকলিত হয়।


title: দোলনচাঁপা (কাব্যগ্রন্থ)

text:
দোলনচাঁপা কাব্যগ্রন্থের প্রথম সংস্করণে ১৯টি কবিতা পত্রস্থ হয়েছিল, সেগুলো হলো :
 (সূচিপত্রে ছিল না, সূচিপত্রের আগে মুখবন্ধরূপে ছিল)
"দুটি কথা" শিরোনামে এ গ্রন্থের ভূমিকা লিখেছিলেন পবিত্র গঙ্গোপাধ্যায়।


title: দোলনচাঁপা (কাব্যগ্রন্থ)

text: "দোলনচাঁপা" কাব্যগ্রন্থের তৃতীয় সংস্করণে ( শ্রাবণ ১৩৬১ বঙ্গাব্দ ) কবিতার অদলবদল করা হয়েছে। প্রথম সংস্করণের পউষ, পথহারা, অবেলার ডাক, পূজারিণী, অভিশাপ, পিছু-ডাক, কবি-রাণী কবিতাগুলি বাদ দিয়ে হংসদূতী, সে যে চাতকই জানে তার মেঘ এত কি, লাল নটের ক্ষেতে, মদালস ময়ূর-বীণা কার বাজে গান, না মিটিতে সাধ মোর বেণুকা, তোমার ফুলের মত মন, বরষা, ঐ নীল গগনের নয়ন-পাতায়, মাত্লা-হাওয়া, সবুজ শোভার ঢেউ খেলে যায়, বনমালি, বেদনা-অভিমান, নিশীথ-প্রতিম, অ-বেলায়, হার-মানা-হার, বেদনা-মণি, পরণ-পূজা, অনাদৃতা, নীলপরী, ¯েœহ-ভীতু, অকরুণপিয়া, মরমী, মুক্তি-বার, বিরাগিনী, হারামণি, প্রিয়ার রূপ, পাপড়ি-খোলা, বিধুরা পথিক, প্রিয়া, প্রতিবেশিনী, বাদল-দিনে, মনের মানুষ, কার বাঁশি বাজিল, দহনমালা, দুপুর-অভিসার, শেষের গান, রৌদ্র-দগ্ধের গান, আলতা-স্মৃতি কবিতাগুলি সংযেজিত করা হয়েছে। এই কবিতাগুলি “ছায়ানটে”র অন্তর্গত ছিল।


title: কুইডিচ

text: কুইডিচ বা কিডিচ (ইংরেজি Quidditch) হচ্ছে "হ্যারি পটার" সিরিজের বইগুলোতে উল্লেখিত একটি কাল্পনিক খেলার নাম। খেলাটি অত্যন্ত বিপজ্জনক হওয়া সত্ত্বেও জাদুবিশ্বে এটি ব্যাপক জনপ্রিয়। একটি কুইডিচ ম্যাচ দুটি দলের মধ্যে অনুষ্ঠিত হয়। প্রতি দলে সাতজন করে খেলোয়াড় থাকে। খেলোয়াড়রা ফ্লাইং ব্রুমস্টিক বা উড়ন্ত ঝাড়ু ব্যবহার করে উড়ে থাকে। খেলাটিতে মোট চারটি বল এবং ছয়টি গোলাকার গোলপোস্ট ব্যবহৃত হয়। হ্যারি পটার এর জাদুর জগতে, কুইডিচ ফুটবল এর মতই একটি সর্বজনীন খেলা।


title: কুইডিচ

text: "হ্যারি পটার" সিরিজের সপ্তম ও শেষ বই "হ্যারি পটার অ্যান্ড দ্য ডেথলি হ্যালোস" ব্যতীত বাকি সবগুলো বইয়ে কুইডিচ খেলাটির উল্লেখ রয়েছে। সিরিজের প্রধান চরিত্র হ্যারি পটার হগওয়ার্টস স্কুলে গ্রিফিন্ডর হাউজ কুইডিচ টিমের একজন গুরুত্বপূর্ণ সদস্য (সিকার)। "হ্যারি পটার অ্যান্ড দ্য গবলেট অফ ফায়ার" এ ইংল্যান্ডে বিশ্বকাপ কুইডিচ অনুষ্ঠিত হয়, যাতে চ্যাম্পিয়ন হয় আয়ারল্যান্ড ও রানার্স আপ হয় বুলগেরিয়া।


title: কুইডিচ

text: বাস্তব জগতে, কুইডিচের অনুকরণে একটি খেলা প্রতিষ্ঠা করা হয়েছে যার নাম দেয়া হয়েছে 'মাগল কুইডিচ' বা 'কুইডিচ'।


title: কুইডিচ

text: কুইডিচ ম্যাচসমূহ সাধারণত প্রায় ৫০০ ফুট দীর্ঘ এবং ১৮০ ফুট প্রশস্ত ডিম্বাকৃতির মাঠের উপর অনুষ্ঠিত হয়। মাঠের বিপরীত দুই প্রান্তে বিভিন্ন উচ্চতার তিনটি করে মোট ছয়টি গোলপোস্ট থাকে। যেহেতু কুইডিচ খেলাটি আকাশে উড়ার মধ্য দিয়ে সম্পন্ন হয়, সেহেতু দর্শকদের খেলা দেখার সুবিধার জন্য দর্শকস্ট্যান্ড মাঠের চারদিকে উঁচু স্থানে স্থাপন করা হয়। কুইডিচ পিচ প্রধানত ঘাসে আবৃত থাকে। কেবলমাত্র খেলা শুরু হওয়ার মুহূর্তে ঝাড়ুতে উঠার জন্য খেলোয়াড়দের মাঠে নামতে হয়। বাকি সময়টা খেলোয়াড়দের আকাশেই কাটাতে হয়।


title: কুইডিচ

text: কোয়াফল (Quaffle) হচ্ছে একটি ফুটবল বলের সমানাকৃতির লাল রঙের গোলাকার বল। কোয়াফলই একটি কুইডিচ খেলার প্রধান বল। কোয়াফল যেন অত্যন্ত কম বেগে শূন্যে ভাসতে পারে এবং চেজাররা যেন অতি সহজেই তা লুফে নিতে পারে সেজন্য বলটিকে জাদু করা হয়।


title: কুইডিচ

text: ব্লাজার (Bludger) হচ্ছে লোহার তৈরি বড় ও শক্ত বল। প্রতি ম্যাচে একসাথে দুটি ব্লাজার ব্যবহার করা হয়। ব্লাজারগুলোকে এমনভাবে জাদু করা হয় যেন এরা কোন মাধ্যমের সাহায্য ব্যতীতই উড়ে বেড়াতে পারে। কুইডিচ খেলায় এই বলগুলো ব্যবহারের উদ্দেশ্য হল খেলায় বাধা সৃষ্টি করা। অর্থাৎ ব্লাজারের কাজ হচ্ছে যত বেশি সম্ভব খেলোয়াড়কে ঝাড়ু থেকে ফেলে দেওয়া।


title: কুইডিচ

text: গোল্ডেন স্নিচ বা স্নিচ (Golden Snitch) হচ্ছে একটি আখরোট আকৃতির ছোট সোনালি রঙের বল। বলটির গায়ে সোনালি বা রূপালি রঙের পাখা থাকে। খেলা চলাকালীন সময়ে স্নিচটি পুরো পিচের উপর স্বাধীনভাবে উড়ে বেড়াতে থাকে। প্রত্যেক টিমে একজন করে সিকার থাকে যার কাজ হচ্ছে স্নিচটি ধরা। যে টিম স্নিচটি ধরতে পারে তারা অতিরিক্ত ১৫০ পয়েন্ট লাভ করে এবং স্নিচটি ধরার সাথে সাথেই খেলা শেষ হয়। প্রত্যেকটি স্নিচে ফ্ল্যাশ মেমোরি থাকে, যার ফলে কে স্নিচটি প্রথমে ধরেছে তা জানা যায়। গড্রিক্স হলোর বোম্যান রাইট সর্বপ্রথম স্নিচ আবিষ্কার করেন।


title: কুইডিচ

text:
প্রত্যেক টিমে সাতজন করে খেলোয়াড় থাকে। এদের মধ্যে তিনজন চেজার, দুইজন বিটার, একজন কিপার ও একজন সিকার।
চেজাররা (Chaser)নিজেদের মধ্যে কোয়াফল আদান প্রদান করে এবং প্রতিপক্ষ দলের তিনটি গোল হুপসের মধ্যে বলটিকে পাঠানোর মাধ্যমে গোল করার চেষ্টা করে। এই দৃষ্টিকোণ থেকে খেলাটি অনেকটা বাস্কেটবলের মত।


title: কুইডিচ

text: কিপারদের (Keeper) কাজ হচ্ছে কোয়াফল যেন তাদের নিজেদের গোল হুপসে প্রবেশ করতে না পারে সেদিকে দৃষ্টি রাখা এবং কোয়াফল আটকানো। যা অনেকটা ফুটবলের মত।


title: কুইডিচ

text: বিটারদের (Beater) কাজ হল নিজের দলের খেলোয়াড়দের ব্লাজারের আক্রমণ থেকে রক্ষা করা এবং বিপক্ষ দলের খেলোয়াড়দের দিকে ব্লাজার ছুড়ে মারা। এ কাজের জন্য বিটাররা বেসবল ব্যাটের মত একটি কাঠের ব্যাট ব্যবহার করতে পারে।


title: কুইডিচ

text: সবশেষে সিকাররা (Seeker) হচ্ছে একটি টিমের সবচেয়ে দ্রুতগামী সদস্য। একজন সিকারের কাজ হচ্ছে পুরো পিচ অনুসন্ধান করে স্নিচের অবস্থান বের করা, স্নিচটিকে তাড়া করা এবং ধরা। কেবলমাত্র সিকাররাই স্নিচ স্পর্শ করতে পারে।


title: কুইডিচ

text: প্রত্যেক টিমে একজন ক্যাপ্টেন বা অধিনায়ক থাকে। ক্যাপ্টেনরা ট্রাইআউটের মাধ্যমে খেলোয়াড় নির্বাচন করে থাকে। এছাড়াও ক্যাপ্টেনদের নেতৃত্বেই একটি টিমের প্র্যাকটিস সহ অন্যান্য আনুষঙ্গিক কাজকর্ম পরিচালিত হয়।


title: কুইডিচ

text: ফ্লাইং ব্রুমস্টিক (Flying Broomstick) বা উড়ন্ত ঝাড়ুলাঠি হচ্ছে জাদুকর ও ডাইনিদের অন্যতম একটি যাতায়াতের মাধ্যম। সেই সাথে ব্রুমস্টিক কুইডিচ খেলাতেও ব্যবহৃত হয়। উন্নত মানের ব্রুমস্টিকস্মূহ সাধারণত অত্যন্ত দ্রুতগামী হয়। যেমন- নিম্বাস মডেলের ব্রুম। "হ্যারি পটার" সিরিজে নিম্বাস ২০০০ এবং নিম্বাস ২০০১ মডেলের ব্রুমস্টিক অধিক ব্যবহৃত হয়েছে। এছাড়া বিশ্বের সবচেয়ে দ্রুতগামী ও ব্যয়বহুল ব্রুমস্টিক হচ্ছে ফায়ারবোল্ট। এটিই বিশ্বের শ্রেষ্ঠ ব্রুম। হ্যারির তৃতীয় বর্ষে তার গডফাদার সিরিয়াস ব্ল্যাক তাকে একটি ফায়ারবোল্ট উপহার দিয়েছিল। এগুলো ছাড়াও কমেট, ক্লিনসুইপ ও শুটিং স্টার প্রভৃতি ঝাড়ুও বেশ প্রচলিত।


title: কুইডিচ

text: সিরিজের পাঁচটি বইয়ে হগওয়ার্টসের চারটি হাউজের মধ্যে কুইডিচ কাপ প্রতিযোগিতা অনুষ্ঠিত হয়।


title: কুইডিচ

text:
হ্যারির ৩য় বর্ষে চ্যাম্পিয়ন গ্রিফিন্ডর টিমের সদস্যরাঃ
হগওয়ার্টসে ট্রাইউইজার্ড টুর্নামেন্ট অনুষ্ঠিত হওয়ার কারণে হ্যারির চতুর্থ বর্ষে কুইডিচ কাপ বাতিল ঘোষণা করা হয়।


title: কুইডিচ

text:
হ্যারির ৫ম বর্ষে চ্যাম্পিয়ন গ্রিফিন্ডর টিমের সদস্যরাঃ
প্রথম ম্যাচের পর ডলোরেস আমব্রিজ হ্যারি এবং ফ্রেড ও জর্জকে কুইডিচ থেকে আজীবনের জন্য নিষিদ্ধ করে। ফলে হ্যারির জায়গায় জিনি উইজলি সিকার হিসেবে এবং ফ্রেড জর্জের পরিবর্তে কির্কে ও স্লপার বিটার হিসেবে খেলার সুযোগ পায়। আমব্রিজ স্কুল থাকে বরখাস্ত হওয়ার পর হ্যারির উপর আরোপিত নিষেধাজ্ঞাটিও বাতিল হয়ে যায়।


title: কুইডিচ

text: হ্যারির ৬ষ্ঠ বর্ষে চ্যাম্পিয়ন গ্রিফিন্ডর টিমের সদস্যরাঃ


title: কুইডিচ

text: রন উইজলি ও কেটি বেল আক্রমণের শিকার হলে তাদের জায়গায় করম্যাক ম্যাকলেগেন ও ডিন থমাস অস্থায়ীভাবে টিমে অন্তর্ভুক্ত হয়। ফাইনাল ম্যাচে সেভেরাস স্নেইপ এর ডিটেনশনের কারণে হ্যারি খেলতে না পারায় জিনি হ্যারির জায়গায় সিকার হিসেবে খেলে এবং জিনির জায়গায় চেজার হয়ে খেলে ডিন।


title: কুইডিচ

text: "কুইডিচ থ্রো দ্য এজেস" বইয়ে নিম্নোক্ত টিমগুলোর উল্লেখ রয়েছে।


title: অ্যাডভান্সড প্যাকেজিং টুল

text: অ্যাডভান্সড প্যাকেজিং টুল অথবা এপিটি হল একটি ফ্রি ব্যবহারকারী ইন্টারফেস যা কোর লাইব্রেরির উপর ভিত্তি করে নতুন সফটওয়্যার ইনস্টল করা বা মুছে ফেলার কাজে ব্যবহার করা হয়। এটি ডেবিয়ান গ্নু/লিনাক্স এবং এর অবরোহি সমূহে ব্যবহার করা হয়। এপিটি ইউনিক্স-সদৃশ অপারেটিং সিস্টেমে সফটওয়্যার ইনস্টলের কাজ অনেক সহজ করে দিয়েছে। এটি স্বয়ংক্রিয়ভাবে নির্দিষ্ট সফটওয়্যার প্যাকেজসমূহ সংগ্রহ, কনফিগার এবং ইনস্টলের কাজ সম্পন্ন করতে সক্ষম। বাইনারি ফাইল অথবা সরাসরি সোর্স কোড কম্পাইল, উভয় পদ্ধতিতেই এটি সফটওয়্যার ইনস্টল করতে পারে।


title: অ্যাডভান্সড প্যাকেজিং টুল

text:
এপিটি মূলত ডিজাইন করা হয়েছিল ডিপিকেজির একটি ফ্রন্টএন্ড হিসাবে, যা ডেবিয়ানের .deb প্যাকেজসমূহের জন্য কার্যকর ছিল। পরবর্তীতে এটি এমনভাবে পরিবর্তন করা হয় যার ফলে এটি apt-rpm প্যাকেজের মাধ্যামে আরপিএম প্যাকেজ ম্যানেজারের সাথে সমন্বয় করে ব্যবহার করা যায়। ফিংক প্রকল্পের মাধ্যমে ম্যাক অপারেটিং সিস্টেমের নিজেস্ব প্যাকেজ ব্যবস্থাপনার জন্য এপিটি ব্যবহার উপযোগী হিসাবে তৈরী করা হয়। এছাড়া এপিটি সোলারিস অপারেটিং সিস্টেমেও ব্যবহার করা যায়।
টেলিস্পেরিও হল এমন একটি প্রকল্প যার মাধ্যমে এপিটি মোবাইল অপারেটিং সিস্টেমে ব্যবহার উপযোগী করার জন্য কাজ করা হচ্ছে। সম্প্রতি অ্যাপল ইনকর্পোরেটেড আইওএস এ ব্যবহার করার মত একটি একটি সংস্করণ প্রকাশ করেছে।


title: ডিপিকেজি

text: ডিপিকেজি () সফটওয়্যারটি ডেবিয়ান প্যাকেজ ব্যবস্থাপনা সিস্টেমের মূল অংশ হিসাবে ব্যবহৃত হয়। .deb ফরম্যাটের প্যাকেজসমূহ ইনস্টল, অপসারণ সহ অন্যন্য বেশ কিছু কাজে codice_1 ব্যবহার করা হয়।


title: ডিপিকেজি

text: codice_1 একটি লো লেভেল টুল। বিভিন্ন স্থানের প্যাকেজ ব্যবস্থাপনা এবং সমন্বয়ের কাজটি আরও সহজ পদ্ধতিতে করার ক্ষেত্রে এপিটি এর মত টুল ব্যবহার করা হয়। এছাড়া aptitude অথবা synaptic এত মত বেশ কিছু টুল রয়েছে যা বর্তমানে ডিপিকেজি এর বিকল্প হিসাবে ব্যবহার করা হয়। এসকল টুল এর ব্যবহার বান্ধব ইন্টারফেস এবং বিভিন্ন প্যাকেজের মধ্যে জটিল সম্পর্ক সমন্বয়ের কাজ ডিপিকেজি এর থেকে আরও কার্যকরভাবে সম্পন্ন করতে পারে।


title: ডিপিকেজি

text: ডেবিয়ান প্যকেজ "ডিপিকেজি" এর মাধ্যমে codice_3 প্রোগ্রামটি ব্যবহার করা যায়। তবে প্যাকেজ ব্যবস্থাপনার কাজটি সঠিকভাবে সম্পন্ন করার জন্য আরও কিছু প্যাকেজ ব্যবহার করতে হয়, এর মধ্যে রয়েছে codice_4, codice_5 এবং codice_6। বর্তমানে "dpkg-dev" প্যাকেজটির মাধ্যমে ডিপিকেজি এরং সংস্লিষ্ট প্যাকেজ ব্যবস্থাপনার প্রোগ্রামসহূহ ব্যবহার করা যায়।


title: ডিপিকেজি

text: .deb প্যাকেজ ইনস্টল করতে লিখুন:


title: ডিপিকেজি

text: এখানে "debFileName" এর পরিবর্তে, ডেবিয়ান সফটওয়্যার প্যাকেজটির নাম লিখতে হবে।


title: ডিপিকেজি

text: ইনস্টল করা প্যাকেজসমূহের তালিকা পেতে লিখুন:


title: ডিপিকেজি

text: কোনো প্যাকেজ মুছে ফেলতে লিখুন:


title: দ্য ট্যুরিস্ট (২০১০-এর চলচ্চিত্র)

text: দ্য ট্যুরিস্ট () হচ্ছে ২০১০ সালে মুক্তিপ্রাপ্ত একটি থ্রিলার চলচ্চিত্র। ফ্লোরিয়ান হেঙ্কেল ভন ডানের্সমার্ক পরিচালিত এই চলচ্চিত্রের মূল ভূমিকায় অভিনয় করেছেন জনি ডেপ ও অ্যাঞ্জেলিনা জোলি। চলচ্চিত্রটি মূলত ২০০৫ সালে মুক্তিপ্রাপ্ত ফরাসি চলচ্চিত্র "অ্যান্থনি জিমার"-এর রিমেক।


title: দ্য ট্যুরিস্ট (২০১০-এর চলচ্চিত্র)

text: এলিস (অ্যাঞ্জেলিনা জোলি) নামের প্যারিস ভ্রমণরত একজন নারীকে স্কটল্যান্ড ইয়ার্ডের কিছু গোয়েন্দা অনুসরণ করা শুরু করে। পরবর্তীতে একটি ক্যাফেতে অবস্থান করার সময় তার কাছে, প্রাক্তন প্রেমিকা আলেকজান্ডার পিয়ার্সের কাছে থেকে একটি চিঠি আসে। চিঠিতে তাকে ইতালির ভেনিসের উদ্দেশ্যে একটি নির্দিষ্ট ট্রেনে যাত্রা করতে বলে। চিঠিতে দেওয়া নির্দেশনায় আরও বলা হয়ে যে, যাত্রাপথে পুলিশের ঝামেলা থেকে বাঁচতে সে যেনো কোনো ছেলেকে সাথে রাখে, এবং পুলিশ প্রশ্ন করলে তাকে আলেকজান্ডার পিয়ার্স হিসেবে পরিচয় করিয়ে দেয়। এদিকে পুলিশের সাথে সংশ্লিষ্ট নয়, এমন একজন অদ্ভুত ব্যক্তি এলিসকে অনুসরণ করা শুরু করে। চিঠি পাওয়ার পর এলিস ভেনিসে যাওয়ার সিদ্ধান্ত নেয়। সে চিঠিটি পুড়িয়ে ফেলে ও ট্রেন যাত্রা শুরু করে।


title: দ্য ট্যুরিস্ট (২০১০-এর চলচ্চিত্র)

text: ট্রেনে এলিসের সহযাত্রী হয় ফ্র্যাংক (জনি ডেপ)। ফ্যাংক একজন মার্কিন পর্যটক, এবং সে গোয়ান্দা উপন্যাস পড়তে পছন্দ করে। এলিসকে দেখা মাত্রই ফ্র্যাংক তার প্রতি আকৃষ্ট হয়। ভেনিসে এসে রেলভ্রমণ শেষ হলে তারা দুজনে এলিসের হোটেলের যাবার জন্য একটি নৌকা ভাড়া করে। রাতের খাবারের সময় এলিস ফ্র্যাংকে অন্য একটি মানুষের প্রতি তার ভালোবাসার আকর্ষণের কথা ব্যক্ত করে। ধারণা করা হয় সেই ব্যক্তিটি হচ্ছে আলেকজান্ডার পিয়ার্স। দুজন ব্যাপারটিকে সহজভাবে নিতে পরস্পরকে চুমু খায়, এবং এই দৃশ্যটি দেখে ফেলে এলিসকে অনুসরণ করা সেই অদ্ভুত ব্যক্তিটি।


title: দ্য ট্যুরিস্ট (২০১০-এর চলচ্চিত্র)

text: পরের দিন, ফ্র্যাংক ঘুম থেকে উঠে দেখতে পায় যে, এলিস চলে গেছে। কিছু মানুষ হোটেল রুমে আসে তাদেরকে ধরার জন্য, কিন্তু ফ্র্যাংক পালিয়ে যায়। পরবর্তীতে ফ্র্যাং ইতালীয় পুলিশের কাছে ধরা পড়ে। সহমর্মী একজন গোয়েন্দা পুলিশকে ফ্র্যাংক সবকিছু খুলে বলে, এবং এও বলে যে, সে জানে না কেনো ঐ লোকগুলো তাকে ধরতে এসেছিলো। পরবর্তীতে সেই গোয়েন্দা পুলিশটি এলিসের হোটেল রুমে আক্রমণকৃত ঐ লোকগুলোকে ধরার উদ্দেশ্যে ফ্রাংককে জেল থেকে মুক্ত করে।


title: ২০০৮ গ্রীষ্মকালীন অলিম্পিকে সাঁতার – পুরুষদের ১০০ মিটার ফ্রিস্টাইল

text: ২০০৮ অলিম্পিক গেমসে পুরুষদের ১০০মিটার ফ্রিস্টাইল বিভাগের প্রতিযোগিতা আগস্টের ১২ ও ১৪ তারিখের মধ্যে বেইজিং ন্যাশনাল অ্যাকুয়াটিক সেন্টারে অনুষ্ঠিত হয়। সাঁতারের এই বিভাগ একটি ফ্রিস্টাইল সাঁতার প্রতিযোগিতা, মানে এখানে সাঁতারকাটার পদ্ধতির ( যেমন ব্যাকস্ট্রোক, ব্রেস্টস্ট্রোক ও বাটারফ্লাই বিভাগ)কোনো বাধ্যবাধকতা থাকে না। প্রায় সব সাঁতারুই ফ্রন্ট ক্রল বা তার কোনো বিকল্প পদ্ধতির প্রয়োগ করে থাকে। যেহেতু, অলিম্পিকে সাঁতারের পুলের দৈর্ঘ্য ৫০মিটার হয়, এই প্রতিযোগিতায় পুলটি দু'বার পার করতে হয়।


text: সেমিফাইনাল ও ফাইনাল ছাড়া সর্বমোট নয়টি হিট অনুষ্ঠিত হয় এবং প্রায় প্রতিটিতেই সর্বোচ্চ সংখ্যক সাঁতারু (আটজন) অংশগ্রহণ করেন। একক হিটের ফলের ওপর একজন সাঁতারুর অগ্রবর্তী হওয়া নির্ভর করে না। সামগ্রিক ভাবে সেরা সময় করা প্রথম ষোলজন সাঁতারুকে সেমিফাইনালের জন্য বাছাই করা হয়। এরপর দুটি সেমিফাইনাল হিটে সেই ষোলজন প্রতিযোগীকে ৮ জন করে ভাগ করে দেওয়া হয়। এক্ষেত্রেও সেমিফাইনালদ্বয়ের সামগ্রিক ভাবে সেরা সময় করা ৮জনকে নিয়ে ফাইনাল হিট হয়। সেখানে অবশেষে এই আটজন প্রতিযোগী পদকের উদ্দেশ্যে প্রতিদ্বন্দ্ব্বিতা করে।


text: ২০০৮ গেমসে যোগ্যতা অর্জনের মাপকাঠি ছিল ৪৯.২৩সেকেন্ড(A মান) এবং ৫০.৯৫সেকেন্ড (B মান)। যে সকল NOC-এর দুই বা ততোধিক সাঁতারু A মানের তারা যে কোনো দুজন A মানের প্রতিযোগীকে পাঠাতে পারে; অন্যথায়, তারা একজন B মানের সাঁতারুকে পাঠাতে পারে।


text: এই প্রতিযোগিতার আগে বিশ্ব ও অলিম্পিক রেকর্ড নিচে দেওয়া হল।


text: এই অলিম্পিকে যে সব রেকর্ড গড়া হয় সেগুলি নিচে দেওয়া হল।


title: জ্যান রুডজ্যান্ট

text: জ্যান রুডজ্যান্ট (জন্ম ৬ই জানুয়ারী, ১৯৮৪ এডে, নেদারল্যান্ডস-এ) আরুবার একজন অলিম্পিক সাঁতারু। তিনি আরুবার হয়ে নিম্নলিখিত প্রতিযোগিতা গুলিতে অংশগ্রহণ করেছেন:


title: তরলীকৃত প্রাকৃতিক গ্যাস

text: তরলীকৃত প্রাকৃতিক গ্যাস () বা এলএনজি হচ্ছে প্রাকৃতিক গ্যাস যাকে সংরক্ষণ ও পরিবহনের সুবিধার্থে অস্থায়ীভাবে তরলে রূপান্তর করা হয়েছে। জ্বালানি হিসেবে এলএনজির জনপ্রিয়তা ক্রমাগত বাড়ছে।


title: তরলীকৃত প্রাকৃতিক গ্যাস

text: এলএনজি আলাদা কোন জ্বালানি নয়, আদতে এটি প্রাকৃতিক গ্যাসেরই তরল রূপ। প্রাকৃতিক গ্যাস সাধারণ চাপ ও তাপমাত্রায় গ্যাসীয় অবস্থায় থাকে। শীতলকরণ (refrigeration) প্রযুক্তির মাধ্যমে প্রাকৃতিক গ্যাসের তাপমাত্রা কমিয়ে -১৬০ ডিগ্রী সেলসিয়াসে নামিয়ে আনলে গ্যাস তরলে পরিণত হয়। এই তরল প্রাকৃতিক গ্যাসকেই এলএনজি বলা হয়। পরিবহনের সুবিধার্থে এক বায়ুমন্ডলীয় চাপে এলএনজি তৈরি করা হয়। এলএনজির প্রধান উপাদান হচ্ছে মিথেন। প্রাকৃতিক গ্যাসকে এলএনজিতে রূপান্তরিত করার সময় মিথেন বাদে অন্যান্য অনাকাংক্ষিত উপাদান যেমন ধূলিকণা, এসিড গ্যাস, হিলিয়াম, পানি, অপেক্ষাকৃত ভারী হাইড্রোকার্বন, নাইট্রোজেন ইত্যাদি দূর করা হয়, যার কারণে অন্য অনেক জীবাশ্ম জ্বালানি থেকে এলএনজি ব্যবহারে দূষণ কম হয়।


title: তরলীকৃত প্রাকৃতিক গ্যাস

text: এলএনজির সবচেয়ে বড় সুবিধা হলো, যখন প্রাকৃতিক গ্যাসকে সাধারণ বায়ুমন্ডলীয় চাপে তরল করে ফেলা হয় তখন এর আয়তন কমে যায় প্রায় ৬০০ গুন। অর্থাৎ ৬০০ লিটার গ্যাসকে এলএনজিতে রূপান্তরিত করে মাত্র এক লিটারের ছোট্ট একটা বোতলে ভরে ফেলা যায়। এ জন্যই এলএনজি জাহাজে পরিবহন করা সুবিধাজনক। একসাথে অনেক বেশি জ্বালানি পরিবহন করা যায় পৃথিবীর একপ্রান্ত থেকে অন্তপ্রান্তে। যখন পাইপলাইনের মাধ্যমে প্রাকৃতিক গ্যাসের পরিবহন অসম্ভব কিংবা অর্থনৈতিকভাবে অসাশ্রয়ী, সেসব ক্ষেত্রে গ্যাসকে তরল বানিয়ে তারপর বিশেষভাবে তৈরি সামুদ্রিক জাহাজ বা এলএনজি ট্যাংকারের মাধ্যমে পরিবহন করা যায়।


title: তরলীকৃত প্রাকৃতিক গ্যাস

text: এলএনজি কিন্তু এলপিজি (LPG) বা সিএনজি (CNG) নয়। এলপিজি হচ্ছে তরলীকৃত পেট্রোলিয়াম গ্যাস, পাওয়া যায় রিফাইনারি থেকে। এটি মূলত প্রোপেন ও বিউটেনের মিশ্রণ। অন্যদিকে সিএনজি মানে হচ্ছে কম্প্রেসড ন্যাচারাল গ্যাস বা সংকুচিত প্রাকৃতিক গ্যাস। এটাও মিথেন কিন্তু এলএনজির মত তরল অবস্থায় থাকে না, গ্যাসকে কেবল প্রচন্ড চাপে সংকুচিত (কম্প্রেস) করা হয় যাতে অনেক বেশি গ্যাস ছোট একটা সিলিন্ডারে জমা করে রাখা যায়। অন্যদিকে, এলএনজিকে কম্প্রেস করা হয় না, বরং প্রাকৃতিক গ্যাসকে এত বেশি ঠান্ডা (রেফ্রিজারেশন) করা হয় যে একসময় সাধারণ চাপেই সে তরল হয়ে যায়। এই কারণে, সিএনজির চেয়ে এলএনজি বেশি নিরাপদ। এলএনজির শক্তি ঘনত্ব ডিজেলের প্রায় ৬০% ।


title: তরলীকৃত প্রাকৃতিক গ্যাস

text: এলএনজি মূলত প্রাকৃতিক গ্যাসকে তার উৎস থেকে বাজার পর্যন্ত পরিবহনের কাজে ব্যবহৃত হয় এবং এর আবির্ভাব কেবলমাত্র সমুদ্রপথে গ্যাস পরিবহনের সুবিধার জন্য। আদতে যদি ভূমিতে দুই হাজার মাইলের কমে প্রাকৃতিক গ্যাসকে পরিবহন করতে হয় তাহলে পাইপলাইনই হচ্ছে সর্বোৎকৃষ্ট মাধ্যম। সমুদ্রপথে এই দূরত্ব কমে গিয়ে সাতশো মাইল। অর্থাৎ, এলএনজি তখনই অর্থনৈতিকভাবে সাচ্ছন্দদায়ক যখন আমদানি এবং রপ্তানিকারক দুটি দেশের অবস্থান একে অপর থেকে নিদেনপক্ষে ভূমিপথে দুই হাজার মাইলের বেশি কিংবা সমুদ্রপথে সাতশো মাইলের বেশি হয়।


title: তরলীকৃত প্রাকৃতিক গ্যাস

text: পাইপলাইনে বিপণনের পূর্বে এলএনজিকে পুনরায় গ্যাসে পরিণত করা হয়। গ্যাস চালিত যান চালাতে এলএনজি ব্যবহার করা যেতে পারে, যদিও সাধারণত সিএনজি দিয়ে চালানোর জন্যই এদের নকশা করা হয়। এলএনজির শক্তি ঘনত্ব গ্যাসোলিন ও ডিজেলের কাছাকাছি এবং এর দূষণের মাত্রা অনেক কম হলেও বাণিজ্যিকভাবে এর ব্যবহার সীমিত। প্রথম কারণ, এর উৎপাদন ও পরিবহন খরচ অনেক বেশি। উৎপাদন ও পরিবহন খরচ এলএনজির মোট দামের ৮৫% পর্যন্ত হতে পারে। উপরন্তু, এলএনজি সংরক্ষণের জন্য ব্যয়বহুল ক্রায়োজেনিক (শূন্যের অনেক নিচের তাপমাত্রা) ট্যাংকের প্রয়োজন।


title: তরলীকৃত প্রাকৃতিক গ্যাস

text: উপাদান, তাপমাত্রা ও চাপভেদে এলএনজির ঘনত্ব প্রায় ০.৪১ ~ ০.৫ কিলোগ্রাম/লিটার (জলের ঘনত্ব ১ কিলোগ্রাম/লিটার)। এর জ্বালানি মান (heating value) নির্ভর করে গ্যাসের উৎস এবং তরলীকরণ প্রক্রিয়ার উপর। -১৬৪ ডিগ্রী সেলসিয়াস তাপমাত্রায় এলএনজির উচ্চ জ্বালানি মান বা HHV (higher heating value) প্রায় ২৪ মেগাজুল/লিটার, এবং নিম্ন জ্বালানি মান বা LHV(lower heating value) ২১ মেগাজুল/লিটার।


title: তরলীকৃত প্রাকৃতিক গ্যাস

text: এলএনজি তৈরির জন্য এলএনজি প্লান্ট বা কারখানায় সরবরাহকৃত প্রাকৃতিক গ্যাস থেকে প্রথমে স্বল্প পরিমাণে থাকা জল, হাইড্রোজেন সালফাইড, কার্বন ডাইঅক্সাইড এনং যেসব উপাদান অতিরিক্ত কম তাপমাত্রায় জমে যায় (যেমন, বেনজিন) তাদেরকে আলাদা করে ফেলা হয়। এলএনজিতে ৯০% বা তারও বেশি মিথেন থাকে। এছাড়া স্বল্প পরিমাণে থাকে নাইট্রোজেন, ইথেন, প্রোপেন, বিউটেন এবং কিছু ভারী এলকিন। এলএনজি সচরাচর ঝুঁকিহীন হলেও হঠাৎ গরম কোনো কিছু, যেমন সাধারণ তাপমাত্রার জলের সংস্পর্শে এর দ্রুত অবস্থার পরিবর্তন ( বা "RPT") ঘটতে পারে।


title: তরলীকৃত প্রাকৃতিক গ্যাস

text:
এলএনজি মাধ্যমে প্রাকৃতিক গ্যাসের স্তানান্তর প্রক্রিয়ার রয়েছে বেশ কয়েকটি ধাপ। প্রাকৃতিক গ্যাসের উত্তোলন থেকে আরম্ভ করে এলএনজিতে রূপান্তর, সামুদ্রিক পরিবহন, পুনরায় গ্যাসে রূপান্তর এবং বন্টন – এই পুরো প্রক্রিয়াকে বলা হয় এলএনজি যোগান শৃঙ্খল ()।
এই শৃঙ্খলের ধাপগুলি হচ্ছে-
প্রথম তিনটি সংঘটিত হয় এলএনজি বিক্রেতার তরফে/দেশে। পরিবাহিত এলএনজি ক্রেতার রিসিভিং টার্মিনালে পৌছালে পুনঃগ্যাসিকরণ ও বন্টনের দায়িত্ব ক্রেতার নিজের। এলএনজি শৃঙ্খলের সবচেয়ে গুরুত্বপূর্ণ এবং ব্যয়বহুল দুটি ধাপ হচ্ছে এলএনজি উৎপাদন ও পরিবহন। একটি এলএনজি উৎপাদন প্লান্টে এক বা একাধিক স্বয়ংসম্পূর্ণ তরলীকরণ ইউনিট থাকে, যাদেরকে এলএনজি ট্রেন বলা হয়। বর্তমানে পৃথিবীর সবচেয়ে বড় এলএনজি ট্রেন কাতারে অবস্থিত। একটি ট্রেন কিংবা প্লান্টের বার্ষিক উৎপাদন ক্ষমতাকে এমএমটিএ (মিলিয়ন টন পার এনাম) দ্বারা প্রকাশ করা হয়। কাতারগ্যাস অপারেটিং কোম্পানির (Qatargas) সাম্প্রতিককালে নির্মিত দ্বিতীয় সাইট কাতারগ্যাস (II) প্লান্টে দুটি এলএনজি ট্রেন আছে যাদের প্রত্যেকটির বার্ষিক উৎপাদন ক্ষমতা ৭.৮ মিলিয়ন টন। পৃথিবীর অন্যান্য বৃহৎ এলএনজি ট্রেনের মধ্যে ত্রিনিদাদ ও টোবাগোতে আটলান্টিক এলএনজি নির্মিত ট্রেন-৪য়ের উৎপাদন ক্ষমতা ৫.২ এমএমটিএ, এবং মিশরে অবস্থিত সিগ্যাস এলএনজি প্লান্টের উৎপাদন ক্ষমতা ৫ এমএমটিএ।


title: তরলীকৃত প্রাকৃতিক গ্যাস

text: ট্রেন থেকে উৎপাদনের পর এলএনজিকে ট্যাংকে জমা করা হয়। ট্যাংক থেকে পাঠানো হয় জেটিতে, জাহাজে তোলার জন্য। এলএনজি জাহাজগুলোও মূলত একাধিক ট্যাংকের সমাহার, যাতে ভরে এলএনজিকে সমুদ্রপথে এক দেশ থেকে অন্য দেশ, এক মহাদেশ থেকে অন্য মহাদেশে পরিবহন করা হয়। আমদানিকারক জেটিতে পৌছলে এলএনজিকে জাহাজ থেকে নামিয়ে আবার ট্যাংকে সংরক্ষণের জন্য রাখা হয়। ট্যাংকের তাপমাত্রা সবসময় এলএনজির তাপমাত্রায় (-১৬০ ডিগ্রী সেলসিয়াস) স্থির রাখতে হয়। যে কারণে এলএনজি ট্যাংক ও জাহাজগুলিও খুব ব্যয়বহুল। আমদানিকারক জেটির পাশেই থাকে রিগ্যাসিফিকেশন বা পুণঃগ্যাসিকরণ টার্মিনাল, যেখানে এলএনজিকে তাপের মাধ্যমে গ্যাসীয় অবস্থায় ফেরত নিয়ে আসা হয়। পুনরুৎপাদিত প্রাকৃতিক গ্যাস অবশেষে এর ক্রেতাদের মধ্যে বন্টনের জন্য পাইপলাইন নেটওয়ার্ক বা জাতীয়/স্থানীয় গ্যাস গ্রিডে পাঠিয়ে দেয়া হয়।


title: তরলীকৃত প্রাকৃতিক গ্যাস

text: এলএনজিকে তরল রাখার জন্য প্রয়োজন খুব নিম্ন তাপমাত্রার সংরক্ষণ। এলএনজি সংরক্ষণ ট্যাংক মাইনাস ১৬০ ডিগ্রি তাপমাত্রায় এলএনজি সংরক্ষণের জন্য ব্যবহৃত হয়। ট্যাংকগুলি সাধারণত দুই স্তর বিশিষ্ট আধার হিসেবে নির্মাণ করা হয়। বাইরের স্তরটি বিশেষ প্রকারের কংক্রিট এবং ভেতরের স্তরটি উচ্চ-নিকেল স্টিল দ্বারা তৈরি করা হয়। দুই স্তরের মাঝখানে ব্যবহার করা হয় উচ্চ ক্ষমতাসম্পন্ন তাপ প্রতিরোধক । বৃহদাকার ট্যাংকগুলি সাধারণত বেলনাকৃতির হয় এবং এদের আসপেক্ট রেশিও (উচ্চতা ও বিস্তারের অনুপাত) কম থাকে। গম্বুজাকৃতি ছাদ বানানো হয় স্টিল বা কংক্রিট দিয়ে। এলএনজি সংরক্ষণের জন্য অনেক সময় ভূগর্ভস্থ ট্যাংকও ব্যবহৃত হয়, তবে সেগুলোর নির্মাণ খরচ তুলনামূলকভাবে বেশি পড়ে।


title: তরলীকৃত প্রাকৃতিক গ্যাস

text: যত কার্যকরী তাপপ্রতিরোধকই ব্যবহার করা হোক না কেন, এত কম তাপমাত্রায় ট্যাংকে সর্বদাই কিছু না কিছু তাপ ঢুকে পড়ে। এর ফলে এলএনজির বাষ্পীভবন ঘটে এবং এই বাষ্পীভূত গ্যাসকে বয়েল-অফ গ্যাস () বলা হয়। অনেক সময় এই বয়েল-অফ গ্যাসকে পুনঃতরলীকরণের মাধ্যমে ট্যাংকে ফেরত পাঠানো হয়। অন্যথায়, সরাসরি জ্বালানি হিসেবে ব্যবহার কিংবা পুড়িয়ে ফেলা হয়।


title: তরলীকৃত প্রাকৃতিক গ্যাস

text: এলএনজি বাণিজ্য ও ব্যবহারের প্রশ্নে এলএনজির গুণমান একটি অতিগুরুত্ব বিষয়। যদি কোন সরবরাহকৃত গ্যাস বা এলএনজি ক্রয়-বিক্রয় চুক্তি () অনুযায়ী নির্ধারিত গুণগত মান পূরণ করতে ব্যর্থ হয় তাহলে তাকে "মান বহির্ভূত" (off-spec বা off-quality) গ্যাস বা এলএনজি বলে ধরে নেয়া হয়। গুণগত মানের প্রবিধান বা নিয়ন্ত্রণ মূলত তিনটি বিষয় নিশ্চিত করেঃ


title: তরলীকৃত প্রাকৃতিক গ্যাস

text: মান বহির্ভূত গ্যাস কিংবা এলএনজির ক্ষেত্রে ক্রেতা সেই গ্যাস কিংবা এলএনজি গ্রহন করতে অস্বীকৃতি জানাতে পারে এবং বিক্রেতা এই কারণে পূর্বে নির্ধারিত খেসারত দিতে বাধ্য থাকতে পারেন। এই খেসারত নির্ভর করে মান বহির্ভূত গ্যাসের পরিমাণের উপর। গ্যাস কিংবা এলএনজির গুণমান মাপা হয় অর্পিত হবার স্থানে (যেমন, রিসিভিং টার্মিনাল)। গ্যাস ক্রোমাটোগ্রাফ নামক যন্ত্রের সাহায্যে গ্যাসের উপাদান ও এর গুণমান পরিমাপ করা যায়।


title: ফিডার্ড ভিস

text: ফিডার্ড ভিস (জন্ম ২৯শে মার্চ, ১৯৮১) একজন আরুবার জুডোকা। তিনি চীনের বেইজিং-এ অনুষ্ঠিত ২০০৮ গ্রীষ্মকালীন অলিম্পিকের উদ্বোধনী অনুষ্ঠানে দেশের পতাকা বাহক ছিলেন।


title: চক্র প্রজাতি

text: প্রকৃতিতে কিছু জনগোষ্ঠীমালা পরিলক্ষিত হয় যেখানে নিবিড় সম্পর্কযুক্ত জনগোষ্ঠীগুলো আন্তঃপ্রজননে সক্ষম হলেও অন্তত দু’টো প্রান্তিক জনগোষ্ঠী থাকে যারা নিজেদের মধ্যে প্রজননে অক্ষম। জীববিজ্ঞানে এসব প্রজাতিকে চক্র প্রজাতি(ring species) বলা হয়। এসব প্রজাতি, যারা প্রজননে অক্ষম হলেও জিনগতভাবে সম্পর্কযুক্ত, প্রায়ই একই এলাকায় বসবাস করে এবং একটি বৃত্ত তৈরী করে। চক্র প্রজাতিরা দু’টো কারণে খুবই গুরুত্বপূর্ণ:-


title: চক্র প্রজাতি

text: ১) কোন জনগোষ্ঠীতে জিনগত অপসরণ ঘটলে কি ঘটতে পারে তা চক্র প্রজাতিরা প্রদর্শন করে, এভাবে তারা জৈববিবর্তনের পক্ষে গুরুত্বপূর্ণ সাক্ষ্য দেয়।


title: চক্র প্রজাতি

text: ২) বহু আগে বিলুপ্ত জনগোষ্ঠী ও বর্তমানে জীবিত জনগোষ্ঠীর মাঝে কি ঘটেছে, তা চক্র প্রজাতিরা জীবিত জনগোষ্ঠীর মধ্যেই প্রদর্শন করে। অতীত থেকে বর্তমানে কোন জনগোষ্ঠীর মধ্যে বিবর্তন কিভাবে ঘটেছে, তা চক্র প্রজাতি সমৃদ্ধ জনগোষ্ঠীতে নিজের চোখেই পর্যবেক্ষণ করা যায়।


title: চক্র প্রজাতি

text: এছাড়াও চক্র প্রজাতিরা “প্রজাতি সমস্যা”কে নতুন আঙ্গিকে তুলে ধরে। জীববিজ্ঞানীরা প্রজাতির নামকরণ ও কোন প্রাণীগোষ্ঠীকে প্রজাতিতে বিভক্ত করতে গিয়ে যেসব প্রশ্নের মুখোমুখি হন, সেগুলোকেই সম্যকভাবে “প্রজাতি সমস্যা” বলা হয়। একটি চক্র প্রজাতির সাথে দু’টো আলাদা প্রজাতির পার্থক্য হল জনগোষ্ঠীগুলোর সহাবস্থান- চক্রের মধ্যকার একাধিক সম্বন্ধযুক্ত জনগোষ্ঠী যদি বিলুপ্ত হয়ে জনগোষ্ঠীগুলোর মধ্যে প্রজননগত সম্বন্ধ বিনষ্ট করে, তবে একটি চক্র প্রজাতি দু’টো আলাদা প্রজাতি হিসেবে প্রতীয়মান হবে।


title: চক্র প্রজাতি

text: আন্তঃপ্রজননের ক্ষমতাকে গণিতের ভাষায় কোনভাবেই "অতিক্রম সম্পর্ক" বা transitive relation বলা যায় না- “ক” যদি “খ” এর সাথে প্রজনন করতে পারে এবং “খ” যদি “গ” এর সাথে প্রজনন করতে পারে, তাহলে যে “ক” “গ” এর সাথে প্রজনন করতে পারবে তার কোন নিশ্চয়তা নেই। চক্র প্রজাতি গণিতের অতিক্রম্যতার একটি অসাধারণ ব্যতিক্রম।


title: চক্র প্রজাতি

text: ডানদিকের রঙিন যষ্টিকাটি একাধিক জনগোষ্ঠীর প্রতিনিধিত্ব করে। একটি রঙ একটি জনগোষ্ঠীকে ইঙ্গিত করে, এবং সবগুলো জনগোষ্ঠীই ক্লাইন(প্রাকৃতিক পরিবেশের ক্রমশ পরিবর্তনের কারণে সেই পরিবেশে বসবাসকারী প্রাণীগুলোর ফেনোটাইপে হালকা পরিবর্তন) অনুযায়ী ভিন্নরুপ ধারণ করে। সেরুপ প্রকরণ A এর মত সরল রেখায় ঘটতে পারে(যেমনটা পর্বতের তলদেশ থেকে চূড়া পর্যন্ত্য ঘটে থাকে) আবার B এর মত বক্রাকারেও ঘটতে পারে(যেমন, সমুদ্র তীরের চতুর্দিকে)।


title: চক্র প্রজাতি

text: যেসব ক্ষেত্রে ক্লাইনটি বেঁকে যায়, সেসব ক্ষেত্রে সন্নিহিত জনগোষ্ঠীগুলো আন্তঃপ্রজননে সক্ষম হয়, কিন্তু C এর মত ক্ষেত্রে ক্লাইনের শুরু ও শেষ যখন প্রায় কাছাকাছি এসে যায়, তখন জনগোষ্ঠীগুলোর মাঝে ক্রমবর্ধমান পার্থক্য এত বেশি বৃদ্ধি পায় যে আন্তঃপ্রজনন তখন অসম্ভব হয়ে পড়ে। এই বৃত্তের আন্তঃপ্রজননকারী জনগোষ্ঠীগুলোকে তখন সামগ্রিকভাবে চক্র প্রজাতি বলা হয়।


title: চক্র প্রজাতি

text: পুরো চক্রটিকেই কি একটি মাত্র প্রজাতি ধরা হবে(যদিও সবগুলো প্রাণী আন্তঃপ্রজননে সক্ষম না) নাকি প্রত্যেকটি জনগোষ্ঠীকে আলাদা আলাদা প্রজাতি ধরা হবে(যদিও প্রত্যেকটি জনগোষ্ঠী তাদের প্রতিবেশী গোষ্ঠীদের সাথে প্রজনন করতে পারে), সেটি এখনও বেশ বিতর্কিত। চক্র প্রজাতি দেখিয়ে দেয় যে প্রজাতির ধারণাকে যত স্বচ্ছ ও পরিষ্কার, সেটি আসলে তা নয়।


title: চক্র প্রজাতি

text: চক্র প্রজাতির একটি ধ্রুপদী উদাহরণ হল মেরু অঞ্চলের "ল্যারাস" শঙ্খচিল প্রজাতির “বৃত্ত”। এই শঙ্খচিলগুলোর বিন্যাস উত্তর মেরুকে ঘিরে একটি বৃত্ত গঠণ করে।


title: চক্র প্রজাতি

text: যুক্তরাজ্য ও আয়ারল্যান্ডের "L. argentatus" উত্তর আমেরিকার "L. smithsonianus" এর সাথে প্রজনন করতে পারে, যা আবার পূর্ব সাইবেরিয়ার "L. vegae" এর সাথে প্রজনন করতে পারে, যার পশ্চিমা উপ-প্রজাতি "L. vegae birulai" প্রজনন করতে পারে "L. heuglini" এর সাথে, যা আবার সাইবেরিয়ার "L. fuscus" এর সাথে প্রজনন করতে সক্ষম। এই চারটি প্রজাতিই সাইবেরিয়ার উত্তর দিকে বসবাস করে। সাইবেরিয়ার "L. fuscus" প্রজাতি আবার যুক্তরাজ্য সহ ইউরোপের উত্তর-পশ্চিমাঞ্চলের প্রজাতিগুলোর প্রতিনিধিত্ব করে। "L. fuscus" এবং "L. argentatus" প্রজাতির মাঝে এত বেশি পার্থক্য রয়েছে যে তাদের সঙ্কর তৈরী করা অসম্ভব।


title: চক্র প্রজাতি

text: একটি জেনেটিক পরীক্ষা, "The herring gull complex is not a ring species", দেখিয়েছে যে শঙ্খচিলের উদাহরণটি বাস্তবে অনেক বেশি জটিল (Liebers et al., 2004)। এই নিবন্ধে ব্যবহৃত উদাহরণটি কেবল " L. argentatus" থেকে" L. fuscus" পর্যন্ত্য প্রজাতির যে continuum পরিলক্ষিত হয় তাই বর্ণনা করে। শ্রেণীবিষয়ক জটিলতার আরও অনেক উদাহরণ আছে যেগুলো একই সুপারপ্রজাতির অন্তর্ভুক্ত, যেমন- "L. michahellis", "L. hyperboreus" এবং "Larus cachinnans"।


title: চক্র প্রজাতি

text:
১) এনস্যাটিনা স্যালামান্ডার, ক্যালিফরনিয়ার সেন্ট্রাল ভ্যালিকে কেন্দ্র করে বৃত্ত গঠণ করে
২) সবুজাভ গায়কপাখি ("Phylloscopus trochiloides"), হিমালয়া (Alström 2006)।


title: মার্ক জাকারবার্গ

text: মার্ক জাকারবার্গ, মার্ক জুকারবার্গ বা মার্ক যুকারবার্গ (; জন্ম: ১৪ মে, ১৯৮৪) একজন আমেরিকান কম্পিউটার প্রোগ্রামার ও সফটওয়্যার ডেভেলপার। তার পুরো নাম মার্ক এলিয়ট জাকারবার্গ। যার আসল পরিচিতি হল জনপ্রিয় সামাজিক যোগাযোগ ওয়েবসাইট ফেইসবুক প্রতিষ্ঠাতা হিসেবে। তিনি বর্তমানে ফেইসবুকের প্রধান নির্বাহী কর্মকর্তা এবং প্রেসিডেন্ট। জাকারবার্গ এবং তার কয়েকজন সহপাঠী মিলে ২০০৪ সালে এটিকে একটি ব্যক্তি মালিকানা প্রতিষ্ঠান হিসেবে প্রতিষ্ঠা করেন যখন তিনি হার্ভার্ড বিশ্ববিদ্যালয়ের ছাত্র ছিলেন। মাত্র ২৬ বছর বয়সেই জাকারবার্গ টাইম ম্যাগাজিনের দৃষ্টিতে বছরের সেরা ব্যক্তিত্বরূপে নির্বাচিত হয়েছেন।


title: মার্ক জাকারবার্গ

text: ১৯৮৪ সালে নিউইয়র্কের হোয়াইট প্লেইন এলাকাতে মনোচিকিৎসক ক্যারেন ও দন্তচিকিত্‍সক জাকারবার্গের ঘরে জন্ম নেন মার্ক জাকারবার্গ। জাকারবার্গের তিন বোন রয়েছে, র‍্যান্ডি, ডোনা এবং এরিএল। জাকারবার্গ একজন ইহুদী হিসেবে বেড়ে উঠেছিলেন। কিন্তু বর্তমানে তিনি নিজেকে একজন নাস্তিক হিসেবেই বর্ণনা করেন।


title: মার্ক জাকারবার্গ

text: আর্ডসেলি হাই স্কুলে জাকারবার্গ গ্রিক এবং ল্যাটিন ভাষায় পারদর্শী হয়ে ওঠেন। তিনি ফিলিপস এক্সটার একাডেমীতে স্থানান্তরিত হন। সেখানে তিনি বিজ্ঞান এবং ক্লাসিক্যাল শিক্ষায় পুরস্কৃত হন। তিনি অসিক্রীড়া তারকা ছিলেন এবং অসিক্রীড়া দলের অধিনায়ক ছিলেন। কলেজে তিনি মহাকাব্যিক কবিতার লাইন থেকে আবৃত্তি করার জন্য পরিচিত ছিলেন।


title: মার্ক জাকারবার্গ

text: ২০০৪ সালে হার্ভার্ডে পড়ার সময় বন্ধুদের সাথে মিলে প্রতিষ্ঠা করেন সামাজিক যোগাযোগ ওয়েবসাইট "ফেইসবুক ডট কম"।


title: মার্ক জাকারবার্গ

text: ২০১০ সালে ফেসবুকের অন্যতম প্রতিষ্ঠাতা হিসেবে মার্ক জাকারবার্গ বিশ্বের সর্বাধিক পঠিত সাপ্তাহিক টাইম ম্যাগাজিন কর্তৃক তাদের প্রচ্ছদে ঠাঁই করে নেন৷ মার্কিন যুক্তরাষ্ট্রভিত্তিক টাইম ম্যাগাজিন ঐ বছর তাকে "পারসন অব দ্য ইয়ার" হিসেবে মনোনীত করেছিল।


title: হিন্দু-জার্মান ষড়যন্ত্র

text: হিন্দু-জার্মান ষড়যন্ত্র ছিলো ১৯১৪ হতে ১৯১৭ সালের মধ্যে সংঘটিত ষড়যন্ত্র, যাতে ব্রিটিশ ভারতের ঔপনিবেশিক সরকারের বিরুদ্ধে সর্বভারতীয় প্রতিরোধ ও বিদ্রোহ ঘটানোর পরিকল্পনা করা হয়েছিলো। এই ষড়যন্ত্রে অংশ নিয়েছিলো চরমপন্থী ভারতীয় জাতীয়তাবাদী বিপ্লবী সংগঠনসমূহ, মার্কিন যুক্তরাষ্ট্রের ঘাদার দল, এবং জার্মানির ভারত স্বাধীন কমিটি। ষড়যন্ত্রের সূত্রপাত হয় ১ম মহাযুদ্ধের সূচনালগ্নে। আইরিশ প্রজাতন্ত্র আন্দোলন, জার্মান বৈদেশিক দপ্তর, এবং সান ফ্রান্সিস্কোর জার্মান দূতাবাস এই ষড়যন্ত্রে সহায়তা করে। এর পাশাপাশি তুর্কি অটোমান সাম্রাজ্যও এতে কিছু সাহায্য করেছিলো। ষড়যন্ত্রের একটি বড় পরিকল্পনা ছিলো পাঞ্জাব এলাকা থেকে সর্বভারতীয় বিদ্রোহের সূচনা করে সিঙ্গাপুর অবধি তা ছড়িয়ে দেয়া। ভারতবর্ষে ব্রিটিশ শাসনের সমাপ্তি ঘটানোর লক্ষ্যে ১৯১৫ সালের ফেব্রুয়ারি মাসে এই বিদ্রোহ শুরু করার পরিকল্পনা করা হয়। ফেব্রুয়ারি মাসের এই ষড়যন্ত্র (যা ঘাদার ষড়যন্ত্র নামে খ্যাত) বিফল হয়, যখন ব্রিটিশ গোয়েন্দারা কৌশলে ঘাদার আন্দোলনের ভেতরে ঢুকে পড়ে সব তথ্য জেনে ফেলে। আন্দোলনের প্রধান নেতাদের গ্রেপ্তার করা হয়। ভারতবর্ষের বিভিন্ন স্থানের ছোটোখাটো সেনাদল ও সেনানিবাসের বিদ্রোহের পরিকল্পনাও বানচাল করে দেয়া হয়।


title: হিন্দু-জার্মান ষড়যন্ত্র

text: হিন্দু-জার্মান ষড়যন্ত্রের অন্যান্য পরিকল্পনার মধ্যে ছিলো ১৯১৫ সালের সিঙ্গাপুর বিদ্রোহ, অ্যানি লারসেন অস্ত্র পরিকল্পনা, যুগান্তর-জার্মান ষড়যন্ত্র, কাবুলে জার্মান দূতাবাসের চক্র, এবং ভারতবর্ষে কনট রেঞ্জার্সের বিদ্রোহ। এছাড়া কারো কারো মতে ১৯১৬ সালের ব্ল্যাক টম বিস্ফোরণও এই ষড়যন্ত্রের অংশ ছিলো। এছাড়া হিন্দু-জার্মান ষড়যন্ত্রের অংশ হিসাবে মধ্যপ্রাচ্যে ১ম বিশ্বযুদ্ধে অংশগ্রহণরত ব্রিটিশ ভারতীয় সেনাবাহিনীর কাজে বাধা সৃষ্টির পরিকল্পনা করা হয়।


title: হিন্দু-জার্মান ষড়যন্ত্র

text: ভারতীয়-আইরিশ-জার্মান জোট ও ষড়যন্ত্রটির বিরুদ্ধে বিশ্বব্যাপী ব্রিটিশ গোয়েন্দারা তৎপর হয়ে উঠে এবং সাফল্যের সাথে এই ষড়যন্ত্রকে নস্যাৎ করে দেয়া হয়। মার্কিন গোয়েন্দা সংস্থাগুলো অ্যানি লারসেন ঘটনার পরে পরে ১৯১৭ সালে যুক্তরাষ্ট্রে এই ষড়যন্ত্রের প্রধান হোতাদের গ্রেপ্তার করে। ভারতবর্ষে এই ষড়যন্ত্রের বিচার করা হয় লাহোর ষড়যন্ত্র মামলায় এবং যুক্তরাষ্ট্রে বিচার করা হয় হিন্দু -জার্মান ষড়যন্ত্র মামলায়। তখন পর্যন্ত এই মামলাটি ছিলো যুক্তরাষ্ট্রের ইতিহাসে সবচেয়ে দীর্ঘ সময় ধরে চলা এবং সবচেয়ে ব্যয়বহুল মামলা।


title: হিন্দু-জার্মান ষড়যন্ত্র

text: ভারতবর্ষের স্বাধীনতা আন্দোলনে এই ষড়যন্ত্রের যথেষ্ট প্রভাব পড়ে। ১ম বিশ্বযুদ্ধের শেষ লগ্নে এই ষড়যন্ত্রটি নস্যাৎ হয়ে গেলেও ভারতে ব্রিটিশ শাসনের নীতিমালায় এর ব্যাপক প্রভাব পড়ে। ২য় বিশ্বযুদ্ধের সময়ে জার্মানি, ইতালি, এবং দক্ষিণ-পূর্ব এশিয়াতে একই রকমভাবে ইন্দিশ্চে লিজিয়ন, আযাদ হিন্দুস্তান ব্যাটালিয়ন, এবং আজাদ হিন্দ ফৌজ গড়ে তোলা হয়।


title: লঞ্চপ্যাড (ওয়েবসাইট)

text: লঞ্চপ্যাড () হল একটি ওয়েব অ্যাপলিকেশন এবং ওয়েব সাইট, যা এর ব্যবহারকারীদের সফটওয়্যার উন্নয়ন ও ব্যবস্থাপনা করতে সহায়তা করে। এখানে মূলত ফ্রি সফটওয়্যারগুলি নিয়ে কাজ করা হয়। ক্যানোনিকাল লিমিটেড লঞ্চপ্যাডের ডেভলপমেন্ট এবং ব্যবস্থাপনার কাজ করে। যদিও বর্তমানে যে কেউই সমন্বিতভাবে এই প্রকল্পের উন্নয়ন প্রকল্পে যুক্ত হতে পারবেন।


title: লঞ্চপ্যাড (ওয়েবসাইট)

text: ২১ জুলাই, ২০০৯ তারিখে লঞ্চপ্যাডের সোর্সকোড জিএনইউ এফ্রো জেনারেল পাবলিক লাইসেন্সের অধিনে প্রকাশ করা হয়। জুলাই ২০১০ পর্যন্ত এখানে ১৮৮০০ এর ও বেশি প্রকল্প হোস্ট করা হয়েছে। আগস্ট ২০০৯ সময়ের মধ্যে "launchpad.net" এ ১০ লক্ষ দর্শনার্থি এসেছে এমন তথ্য প্রকাশিত হয়েছে Compete.com পরিচালিত এক জরিপে।


title: লঞ্চপ্যাড (ওয়েবসাইট)

text: একটি তাৎপর্যপূর্ণ কিন্তু কম দৃশ্যমান উপাদান হল Soyuz, লঞ্চপ্যাডের বণ্টন ব্যবস্থাপনার অংশ। লঞ্চপ্যাড বর্তমানে মুখ্যভাবে উবুন্তু উন্নত করবার জন্য ব্যবহৃত হয়, একটি অপারেটিং সিস্টেম । লঞ্চপ্যাড ফস(ফুল অপ্সান সায়েন্স সিস্টেম) FOSS(মুক্ত/ মুক্ত উৎস) জোপ৩ অ্যাপ্লিকেশান সফটওয়ার ব্যবহার করে।


title: রথীন্দ্রনাথ ঠাকুর

text: রথীন্দ্রনাথ ঠাকুর (২৭ সেপ্টেম্বর, ১৮৮৮ - ৩ জুন, ১৯৬১) ছিলেন একজন বিশিষ্ট ভারতীয় বাঙালি কৃষিবিজ্ঞানী, শিক্ষাবিদ ও লেখক। তিনি রবীন্দ্রনাথ ঠাকুর ও মৃণালিনী দেবীর জ্যেষ্ঠ পুত্র। তিনি বিশ্বভারতী বিশ্ববিদ্যালয়ের প্রথম উপাচার্য।


title: রথীন্দ্রনাথ ঠাকুর

text: রথীন্দ্রনাথের জন্ম কলকাতার জোড়াসাঁকো ঠাকুরবাড়িতে। তাঁর প্রাথমিক শিক্ষা শান্তিনিকেতনে। পরে আমেরিকা কৃষিবিজ্ঞান অধ্যয়নের জন্য যান। ১৯০৯ সালে কৃষিবিজ্ঞানে বি.এস. হয়ে দেশে ফিরে আসেন এবং পিতার সঙ্গে শান্তিনিকেতন-শ্রীনিকেতনে কৃষি ও শিল্পের উন্নতিসাধনে যত্নবান হন। ১৯১০ সালে রথীন্দ্রনাথ শেষেন্দ্রভূষণ ও বিনোদিনী দেবীর বিধবা কন্যা প্রতিমা দেবীকে বিবাহ করেন। এই বিবাহই ছিল ঠাকুর পরিবারের প্রথম বিধবা বিবাহ। বিশ্বভারতী পরিচালনায় তিনিই রবীন্দ্রনাথকে সহায়তা করেন। ১৯৫১ সালে বিশ্বভারতী কেন্দ্রীয় বিশ্ববিদ্যালয়ে রূপান্তরিত হলে তিনি তার প্রথম উপাচার্য হন। কারুশিল্প, উদ্যানরচনা ও উদ্ভিদের উৎকর্ষবিধানে তাঁর বিশেষ দক্ষতা ছিলেন। শেষজীবনে চিত্রাঙ্কণও করেছেন।


title: রথীন্দ্রনাথ ঠাকুর

text: তাঁর রচিত গ্রন্থগুলি হল: "প্রাণতত্ত্ব" (১৩৪৮ বঙ্গাব্দ), "অভিব্যক্তি" (১৩৫২ বঙ্গাব্দ)। অশ্বঘোষ রচিত "বুদ্ধচরিত" গ্রন্থের বঙ্গানুবাদ, "অন দি এজেস অফ টাইম' (১৯৫৮)। পিতা রবীন্দ্রনাথ সম্পর্কে লেখেন "পিতৃস্মৃতি"।


title: মোল্লা বাড়ীর বউ

text: মোল্লা বাড়ির বউ ২০০৫ সালে মুক্তিপ্রাপ্ত একটি বাংলাদেশী চলচ্চিত্র। জনপ্রিয় টিভি ধারাবাহিক নির্মাতা সালাউদ্দিন লাভলু এই ছবিটি পরিচালনা করেন এবং এই ছবিটি পরিচালনার মধ্যে দিয়েই তিনি চলচ্চিত্র জগতে পদার্পন করেন। সম্পূর্ণ পারিবারিক ও সামাজিক কুসংস্কার বেড়াজালের গল্প নিয়ে নির্মিত হয় এই ছবিটি। ছবিতে প্রধান চরিত্রগুলোতে অভিনয় করছেন বাংলাদেশ এর বিখ্যাত অভিনেতা এ টি এম শামসুজ্জামান, মৌসুমী, রিয়াজ, শাবনূর ও প্রান রায় । ছবিটিতে হাসি আর কান্নার কিছু রেশ থাকার কারনে, বাংলাদেশের কৌতূহলি দর্শকদের দারুণ আনন্দ দিতে সক্ষম হয়।


title: মোল্লা বাড়ীর বউ

text: হোতাপাড়া গ্রাম ২০০ বিঘা জমির মালিক “গাজী এবাদত মোল্লা” (এ টি এম শামসুজ্জামান) পরিবারের বসবাস। মোললার একমাত্র ছেলে “জোয়ান গাজী” (রিয়াজ) ছোট বেলা থেকে এমনভাবে গড়ে উঠেছে যে, সে পৃথিবীতে বাবা ছাড়া কোন কিছু বোঝেনা এমনকি বউকে ভালোবাসতে বোঝেনা। আর পুত্রবধু “বকুল” (মৌসুমী) হচ্ছে প্রকৃতির প্রেমিক, তার সুখ, দুঃখ, আনন্দ, হাসি, কান্না, সব কিছু প্রকৃতিকে ঘিরে। প্রকৃতির সাথে তার রয়েছে গভীর ভালোবাসার সম্পর্ক। শ্বশুর গাজী সাহেব পুত্রবধুর উপর অত্যাচার করে। ইতিমধ্য তার ছেলের মাধ্যমে গাজী তার সংসারে নতুন বংশধর আসার খবর পেয়ে খুব খুশি হয় এবং বৌমার গলায় তাবিজ পরিয়ে দেন ও বৌমা বকুলকে প্রকৃতির প্রেম ছিন্ন করে হামামখানা (গোসলখানা) বানিয়ে দেন। বকুল হামামখানায় না গিয়ে পুকুরে গোসল করতে গিয়ে পা পিছলে পড়ে। এই ঘটনায় বকলের পেটের সন্তান নষ্ট হয়ে যায়। এরপরই বকুলের উপর শুরু হয় গাজীর অত্যাচারের আর এক নতুন অধ্যায়। বকুলকে জ্বীনে ধরেছে বলে জ্বীন ছাড়ানোর নামে ওঝাঁকে দিয়ে বকুলের উপর চালানো হয় অমানুষিক নির্যাতন।


title: মোল্লা বাড়ীর বউ

text: গাজী পুনরায় ছেলেকে বাপ-মা মরা পরের বাড়িতে কাজ করে খাওয়া “পারুল”কে (শাবনূর) দ্বিতীয় বউ হিসেবে ঘরে আনে। কিন্তু পারুল প্রচন্ড চালাক ও বুদ্ধিমতি মেয়ে । সে এই বাড়ীতে বউ হয়ে আসার পূর্বেই এ বাড়ীর সকল কাহিনী জানে এবং পরিকল্পনা করে শ্বশুর গাজীকে কিভাবে উচিত শিক্ষা দেয়ে যায়। গাজী ছোট বউ পারুলের আচরনে মুগ্ধ হয়ে এ বাড়ীর পুরো দায়িত্ব তাকে দেয় এবং এই সুযোগটা পারুল কাজে লাগায়। এক পর্যায়ে বড় বউ বকুল পাগল হয়ে ঘরের বাহিরে চলে আসে। গাজী তাতে ক্ষিপ্ত হয়ে বকুলকে বেঁধে রাখে। ছেলে জোয়ান গাজী জোর গলায় কথা বলে বকুলের বাঁধন খুলে দেয় এবং সবাইকে হুকুম দেয় বকুলকে যেন আর কেউ বেঁধে না রাখে। ছেলের হঠাৎ এমন আচরনে ক্ষিপ্ত হয় গাজী এমনি এক সময় ছোট বউ পারুল গাজীকে বলে উঠে- আমারতো মনে হয় আপনাকেও জ্বীনে ধরেছে। এ কথা শুনে গাজী ভয় পেয়ে পালাতে গিয়ে “মাষ্টার” (প্রান রায়) এর হাতে ধরা পড়ে। তখন জোয়ান বাবার সুরে ওঝাঁ ডেকে জ্বীন তাড়ানোর নামে গাজীকে বাঁশের চাপা দেয়।


title: মোল্লা বাড়ীর বউ

text: গাজী অচেতন হয়ে শুয়ে থাকে আর মে মনে ভাবে ছোট বউতার সাথে বিশ্বাস ঘাতকতা করলো। তখন সে পরিকল্পনা করে ছোট বউকে কিভাবে মারা যায়। সযোগ বুঝে সে একদিন দা হাতে ডুকে পড়ে পারুের ঘরে। পারুলকে জোরে কোপ দিতেই বড় বউ বকুলের দায়ের কোপে গাজী নিজেই চিৎ হয়ে পড়ে যায়। ছোট বউ পারুল বড় বউ বকুলের হাত থেকে দা কেড়ে নিয়ে সব দোষ নিজের কাঁধে নিয়ে বড় বউ বকুলকে জোয়ান গাজীর হাতে তুলে দেয়। পুলিশ ছোট বউ পারুলকে ধরে নিয়ে যায়।


title: মোল্লা বাড়ীর বউ

text:
মোল্লা বাড়ির বউ ছবির সংগীত পরিচালনা করেন বাংলাদেশের বিশিষ্ট সংগীত পরিচালক ইমন সাহা।
! ট্র্যাক !! গান !! কণ্ঠশিল্পী !! পর্দায়


title: পুরনুলুলু জাতীয় উদ্যান

text: পুরনুলুলু জাতীয় উদ্যান বা পুরনুলুলু ন্যাশনাল পার্ক পশ্চিম অষ্ট্রেলিয়ার কিংবারলে অঞ্চলে অবস্থিত একটি জাতীয় উদ্যান। এ স্থানটি ১৯৮৭ সালে বিশ্ব ঐতিহ্যবাহী স্থান হিসেবে ঘোষিত হয়।


title: গোল্ডেন গ্লোব পুরস্কার (সেরা অভিনেত্রী - সঙ্গীতধর্মী বা হাস্যরসাত্মক চলচ্চিত্র)

text: শ্রেষ্ঠ সঙ্গীতধর্মী বা হাস্যরসাত্মক চলচ্চিত্র অভিনেত্রীর জন্য গোল্ডেন গ্লোব পুরস্কার হচ্ছে গোল্ডন গ্লোব পুরস্কার প্রদানের একটি শাখা। ১৯৫০ সালে হলিউড ফরেন প্রেস অ্যাসোসিয়েশন সর্বপ্রথম এই পুরস্কার প্রদান শুরু করে। এর আগে সেরা অভিনেত্রীদের জন্য একটি মাত্র পুরস্কারই বরাদ্দ ছিলো, যার নাম, "সেরা অভিনেত্রী (চলচ্চিত্র)"। পরবর্তীতে এটি দুটি শাখায় ভাগ হয়, যার একটি সঙ্গীতধর্মী বা হাস্যরসাত্মক চলচ্চিত্রের ওপর, এবং অপরটির নাম গোল্ডেন গ্লোব পুরস্কার (সেরা অভিনেত্রী - নাট্য চলচ্চিত্র)।


text: জুলি অ্যান্ড্রুজ ও রোজালিন্ড রাসেল এই বিভাগে সর্বাধিক তিনটি পুরস্কার অর্জন করেছেন। "দ্য ফেভারিট" (২০১৮)-এর জন্য পুরস্কার বিজয়ী অলিভিয়া কলম্যান এই বিভাগে সবচেয়ে সাম্প্রতিক পুরস্কার বিজয়ী।